JSC in Alhuganduge Massalaeh Balamundhaa Kan Angaafaeh Neh - Gaazee Hailam - Vaguthu\nޖޭއެސްސީން އަޅުގަނޑުގެ މައްސަލައެއް ބަލަމުންދާކަން އަންގާފައެއް ނެތް – ގާޒީ ހައިލަމް\nޖުޑިޝަލް ސަރވިސް ކޮމިޝަނުން އެމަނިކުފާނުގެ އެއްވެސް މައްސަލައެއް ބަލަމުންދާކަން އަންގާފައެއް ނެތް ކަމަށް ކްރިމިނަލް ކޯޓުގެ އިސްގާޒީ އަލްއުސްތާޒު އަޙްމަދު ހައިލަމް ވިދާޅުވެއްޖެއެވެ.\nކްރިމިނަލް ކޯޓުގެ އިސްގާޒީ އަލްއުސްތާޒު އަޙްމަދު ހައިލަމް މިހެން ވިދާޅުވީ މިހާރު ކުރިއަށްދާ ކުރީގެ ރައީސް އަބްދުﷲ ޔާމީންގެ ޝަރީއަތުގެ މަޖިލީހުގައި ރައީސް ޔާމީންގެ ދިފާޢީ ވަކީލު ނެންގެވި އިޖުރާއީ ނުކުތާ އަކާ ގުޅިގެން ވާހަކަ ދައްކަވަމުންނެވެ.\n"އަޅުގަނޑަކަށް ޖުޑިޝަލް ސަރވިސް ކޮމިޝަނަކުންނެތް އަންގަފާކައެއް އަޅުގަނޑުގެ މައްސަލައެއް ބަލަމުންދާ ކަމެއް. މައްސަލައެއް ބެލުމަކީ އޭގެ ޒާތުން މި މައްސަލައަށް ނުފޫޒެއް ފޯރާނެ ކަމެއް ކަމަށް ގަބޫލުކުރަން ޖެހޭ ސަބަބެއްވެސް ނޫން. އަޅުގަނޑަކަށް ގަބޫލެއް ނުކުރެވޭ. އެގޮތަށް ގަބޫލު ކުރެވިގެން މިއަދު މި މައްސަލައިން ތަނާޒުލު ވާނަމަ މާދަމާ މި މައްސަލަ ހަވާލު ކުރެވޭ އެހެން ގާޒީއަކަށްވެސް ތިޔަ ވިދާޅުވާ ނުފޫޒު އޮންނާނެ ނޫންތޯ؟ އަޅުގަނޑަކަށް އަމިއްލަ ނަފްސަކަށް ގަބޫލެއް ނުކުރެވޭ އެފަދަ ނުފޫޒެއް އޮތް ކަމަށް. އަދި މައްސަލައެއް ބެލުމަކީވެސް މި މައްސަލައަށް ނުފޫޒު ފޯރުވައިގެން މި މައްސަލައިގެ އަދުލު އިންސާފަށް ހުރަސް އެޅިދާނެ ކަމެއް ކަމަކަށް." ކްރިމިނަލް ކޯޓުގެ އިސްގާޒީ އަލްއުސްތާޒު އަޙްމަދު ހައިލަމް ވިދާޅުވިއެވެ.\nގާޒީ ހައިލަމްގެ މައްސަލައެއް ޖުޑިޝަލް ސަރވިސް ކޮމިޝަނުން ބަލަމުންދާކަން އަންގަވާފައި ނުވާކަމަށް އެމަނިކުފާނު ވިދާޅުވެފައިވާއިރު މިދިޔަ ޖުލަައިމަހުގެ 31 ގައި ޖޭއެސްސީން ވަނީ ގާޒީ ހައިލަމްގެ މައްސަލައެއް އެކޮމިޝަނުން ބަލަމުންދާކަން ހާމަ ކުރައްވާފައެވެ.\nޖޭއެސްސީން ގާޒީ ހައިލަމްގެ މައްސަލަ ބެލުމަށްޓަކައި ތަޢުދީބީ ކޮމިޓީއަށް ފޮނުވުމަށް ނިންމާފައިވީ ނަމަވެސް ހައިލަމާ ގުޅޭގޮތުން ހުށައެޅިފައިވާ ޝަކުވާއަކީ ސީދާ ކޮބައިކަމެއް އެކޮމިޝަނުން ހާމަކޮށްފައެއް ނުވެއެވެ.\nއޮގަސްޓް 4, 2019 11:50\nއަހާބަލަ، ގިޔާމަތް ދުވަސް ކިޔާ އަޑު އެހިންތޯ؟\nއެންގިޔަސް ބުނާނެތަ؟ މަރުވާނެ ކަންވެސް ހަނދާނެއް ނެތް. އަނބި ދަރިން ތިބިކަން އެނގޭތޯ ސުވާލުކޮށްލަން ފެނޭ!!!\nއޮގަސްޓް 4, 2019 11:51\nވައްތަރީ މާމިއުޑާގަ ލުސިފަރ އިންނާނެ ގޮތާ.\nއޮގަސްޓް 4, 2019 11:53\nމިހާ ބޮޑެތި ދޮގުތަށް ރޯމާދުވާލު ހަދާ ފަނޑިޔާރުން ލައިގެން ހިންގާ ޝަރީއަތެއް ބަލައެއް ނުގަނެވޭނެ. އަދި އެ ފަނޑިޔާރު ގެ ރަށްޔިތުން ނިކުމޭ..\nއޮގަސްޓް 4, 2019 12:22\nއެހެންތަ؟ ހުކުމް ލިޔެފަ ދިން ގޮތަށް ނިންމާނެކަމުގެ ޔަގީންކަން ދިނީމަ މައްސަލައެއް "ބަލަމުންދާކަން އަންގާފައެއް ނެތް" ދޯ؟ ސާބަހޭ އެކްޓަރުންނަށް. ފްލޮޕްވިޔަ ނުދީ ހިފެހެއްޓޭތޯ ވީވަރެއް ކުރާތި.\nއޮގަސްޓް 4, 2019 12:34\nޖޭއެސްސީ އަށް ކަލޭގެ މައްސަލައެއް ލާފަ އޮތްނަމަވެސް ސަރުކާރުގެ ނުފޫޒްވަދެ އެމައްސަލަ މިވަގުތު ނުބަލާނެއެވެ. އެހެނީ ކަލެއަކީ އެމްޑީޕީއަށް ސިޔާސީ ނަފާ ހޯދައިދިނުމަށް ޤާޟީކަން ދީފައިހުރި މީހަކަށްވެފައި ޔާމީންގެ މައްސަލާގައި ކުރަންވީ ޙުކުމް އެމްޑީޕީގެ ތައްގަނޑުޖަހާފަ ކަލޭގެއަތަށް ދީފައި ވާތީއާ ކަލޭ ނޫން އެހެން ޤާޟިއަކު މި މައްސަލަ ބަލާނަމަ ދައުލަތް އޮރިޔާން ވާނޭކަން އެގޭތީއެވެ. ކަލޭ ކިތަންމެ ފުލެއް ކެހިޔަސް އިންޞާފުން އެއްކިބާވެގެންނޫންގޮތަކަށް ޔާމީންގެ މައްޗަށް ކުށެއް ސާބިތެއް ނުކުރެވޭނެއެވެ.\nއޮގަސްޓް 4, 2019 12:36\nތި ފަނޑިޔާރު ހައި ލަމް އަކީ ދޮގުވެރިއެއްކަން ފަޅާއަރަމުން މިދަނީ، ސަދޫމްގެ އިންސާފް، ދެން އަދީބު ގެ ނޭ ދެކޮޅު ހެއްކަކަށް، އޭނަ ބުނާނެ އޭނަ ފިލި މައްސަލަވެސް ބަލާކަމެއް ނޭނގެޔޭ.\nއޮގަސްޓް 4, 2019 13:30\nޣާޒީގެ ހުރަވަޅިވެސް ބަދަލު ކުރަން ޖެހޭ އެންމެ ޤާޒީ އަކުން ތިވަރުގެ މައްސަލައެއް ސައްހަ ގޮތުގަ ނިންމައެއް ނުލެވޭނެ ބެންޗެއް މުހިންމު\nއޮގަސްޓް 4, 2019 13:43\nއިލްޔާސް ބުނިގޮތަށް24434ކޮންމެ ދުވަހަކު ގުޅާތޯ އަހާބަލަ. އެ ނަންބަރުތަކަށް ނުގުޅާ މީހަަކަށް ދޮގު ހެދުމަކީ އެއްވެސް ކަމަކަށް ނުވާނެ


Ep.4— Goanaa | Safuhaa\nރަފްހާންވެސް ވިސްނާނުލާ އެތެރެއަށް ވަންނަން ހަދައިގެން ދޮރުގައި ބޯ ޖެހުމުން ބޮލުގައި ފިރުމާލާފައި އަމިއްލަ އަކަށް ހިނިތުންވެލިއެވެ. މިކޮޓަރީގެ ދޮރު ތިރިކޮށް ފަރުމާ ކުރެވިފައިވާކަން ރަފްހާންއަށް ވިސްނާނުލެވުނީ އަދި ކިރިޔާއެވެ.\n"އަހަންނަށް ތަދުކޮށްލީތީ އަދަބެއް ލިބޭނެ، ދެން ކޮންތާކަށް ފިލަން ދުވާނީ؟ " ރަފްހާން ލާނެތް ހިނިތުންވުމަކާއިއެކު ބުނެލިއެވެ. އާވާ ލޮލުން ކަރުނަތިއްކެއް ވައްޓާނުލައިހުރެ ކަރުނަތައް ދިރުވާލިއިރު ހިތް ބާރުބާރަށް ތެޅުނެވެ. ހިތަށް އެންމެ ފަހަރަކުވެސް ހަމަޖެހުން ނުލިބި އެކިދިމަދިމާލުން އޭނަ ނުތަނަވަސްވާވަރުގެ ކަންތައް ހަމަލާދެނީއެވެ. ރަފްހާން އޭނަގެ ކޮޓަރިއަށް ވަންނަން ޖެހޭ ސަބަބެއް އެއްގޮތަކަށްވެސް ނުވިސްނުނެވެ. ރަފްހާން އާވާ އާއި ކައިރިވެލާއިރަށް އާވާ ނުރުހުމާއިއެކު ރަފްހާންގެ މޭގައި އަތްއަޅާފައި ކޮށްޕާލަން އުޅުނެވެ. ރަފްހާން އެ ނާޒުކް އަތުގައި ހިފާލީ އަމިއްލަ ބާރު އަންދާޒާކުރެވިފައި ނެތިކަން ނޭގެއެވެ.\n"މަގޭ ގައިގައި އަތްނުލާ، ތަދުކޮށްލައިފި......" އާވާ ހީވަނީ ހިސްޓީރިއާ ޖެހިފައިވާ ކުއްޖެއްހެންނެވެ. އަޑު ހިމަކޮށްލާފައި ގާތްގަނޑަކަށް ހަޅޭއްލަވައިގަތުމުން ރަފްހާން ހައިރާންވެ އަންތަރީސްވިއެވެ. އާވާއާއި ބައްދަލުވާ ކޮންމެ ފަހަރަކު ސިކުނޑީގައި ހައިޖާނެއް ހިންގާލައެވެ.\n"ކިހިނެއް ތި ވަނީ؟ " ރަފްހާންގެ އަތުގައި އާވާ ދަތް އަޅާމުލުން ލިބުނު ސިހުމާއިއެކު އެއަތުން ދޫކޮށްލެވިއްޖެއެވެ. އާވާވެސް އެއަތުން ލޭ އޮހިގަތުމުން ލިބުނު ސިހުމާއި ބިރުވެރިކަމާއިއެކު ވިދާލި ވިދުވަރެއްހެން ދޮރުހުރަސްކޮށް ލޯމަތިން ގެއްލިއްޖެއެވެ. އާވާ ގެ ފިޔަވަޅުތައް ހުއްޓުމަކަށް އައީ ސިޓިންރޫމްގެ ކުޑަދޮރުތަކުގައި ދަމާފައިވާ ބޯ ފަރުދާގެ ފުރަގަހަށް ވަދެފައެވެ. ނަސީބަކުން ފަރުދާގެ ފަސްބައި އޮތީ ބިންމަތީގައި ފެތުރިފައެވެ. އެތާ ފިލާ ހުރީމަ ރަފްހާން އަކަށް ނޭގޭނެ ކަމަށް އޭނަ ޔަގީންކުރިއެވެ. ރަފްހާން އެގޮތަށް ކޮޓަރިއަށް ވަދެ އިންޒާރުކުރީމަ އޭނަ ބިރުންގޮސް ހިތް ނުހުއްޓުނީ ކިރިޔާއެވެ. އަދަބުދޭ ވާހަކަ ބުނާއިރަށް ރަފްހާންގެ ނިޔަތާއިމެދު ޝައްކުވިއެވެ. އެހެންނޫނަސް އޭނަ ރަފްހާންގެ އަތްވެސް ކާލީއެވެ. ރަފްހާން ހީކުރާނީ ކީކޭހެއްޔެވެ؟ އަނގައިގާ ލޭ ރަހަލާން ފެށުމުން މޭނުބައިކުރާގޮތްވިއެވެ.\n"އާވާ، އާވާ......" ގެއަށް ވެރިވެފައިވާ ހިމޭންކަމުގެ ތެރެއިން ރަފްހާންގެ ފިރިހެންވަންތަ އަޑު އިވުނެވެ. ފަރުދާގެ ނިވަލުގައި ފިލާހުރި އާވާ ނޭވާ ހިފަހައްޓާލިއެވެ. މަންމަ ހާދަ ގޯހެވެ. ސިންގާ ކޮށްޓަކަށް ލާފައި ދިއުމާއި ފިރިހެނަކާއިއެކު މިހާ ފަޅު ގެއަކަށް ލާފައި ދިއުމާއި ހުރީ ކޮން ތަފާތެއް ހެއްޔެވެ؟ މަންމައިން އަންހެން ދަރިން ރަގަޅަށް ނުބަލާތީ އޭނައަށް ޖެހިފައި މިވަނީ ކޮންފަދަ ހާލެއް ހެއްޔެވެ؟ މާޒީ އަލުން ތަކުރާރުވިޔަ ނުދޭން އާވާ އަޒުން ކަނޑައެޅިއެވެ. އެއަށްވުރެ އަމިއްލަ ފުރާނަ ދުއްވާލިޔަސް މާ ރަގަޅުވާނެއެވެ.\n"ހައިޑް އެންޑް ސީކް ކުޅެނީތަ؟ މަންމަ މިގެއަށް ގެނެސްގެން މިއުޅެނީ އިންސާނެއް ކަމަށް އަހަރެން ހީކުރީ، މިހާރު އެނގިއްޖެ ވެމްޕަޔަރެއްކަން، ވެމްޕަޔަރ ގާލް......." ރަފްހާން ކުއްލިއަކަށް އައިސް ފަރުދާގައި ހިފާ ދަމައިގަތުމުން އޭނަގެ ކަރުތެރެއިން ތޫނު ހަޅޭކެއްގެ އަޑު އިވިގެން ދިޔައެވެ. އޭރު އާވާގެ ދެލޮލުގައި ކަރުނައިގެ މުތީތައް ބަބުޅާތަން ފެނުނެވެ.\n"ކީއްވެ ތި ރޮނީ؟ ރޯންޖެހޭ މީހަކީ އަހަރެންނެއްނު، ބަލާބަލަ އަހަރެންގެ އަތަށް ހަދާފައި އޮތްގޮތެއް......." ރަފްހާން އަތް ދައްކާލަމުން ހީލިއެވެ. ހީކުރި ވަރަށްވުރެވެސް އާވާ ފިނޑިއެވެ. އެހެންނޫނަސް އޭނަ މިގޮތަށް ދިމާކުރާ ވަރަށް ވުރެ އުމުރުން ހަނގުވެސް ކުއްޖަކަށް ވީމަކަން ނޭގެއެވެ. އާވާ ފިލާހުރިތަނުން ނުކުމެގެންގޮސް ދޮރުކާރީގައި ހުއްޓި ބޭރަށް ބަލަންފެށިއެވެ.\n"އާވާ، ވަޓްސް ރޯންގް؟ " ރަފްހާން އަހާލައިފިއެވެ.\n"ކަމެއްނުވޭ......" އާވާ ތުންފިތާލިއެވެ.\n"ހާދަ މޮޔަކުއްޖެކޭ ދޯ، ދޮންމަންމަ އަހަންނަށް އިތުބާރު ކުރާތީ އެއްނު އަހަރެންގެ ބެލުމުގެ ދަށުގައި އާވާ ބަހައްޓާފަ ބޭރަށް އެދަނީ، އެހެންނޫނަސް އަހަރެން ނޫޅެން ކުޑަކުއްޖެއްގެ ގަޔަށް އަތްލާ ހިތުން މޮޔަވެގެނެއް، އެހެން ހީކޮށްގެން ދުވަންޏާ ތި ކުށްހީ ފިލުވާލާފައި ހަމަޖެހިލައިގެން ކާޓޫނު ބަލަން އިށީދޭ...." ރަފްހާން ގާތުގައި ހުއްޓި އާވާގެ އަތަށް ރިމޯޓް ދިއްކޮށްލައިފި އެވެ.\n"ބިރަކުން ނޫނޭ....." އާވާ އަށް އުޅެވުނު ގޮތާއިމެދު ލަދުގަންނަން ޖެހުނީ ރަފްހާން އެބުނި އެއްޗަކާމެދު ދެފަހަރަށް ވިސްނާލާފައެވެ. މިހުރިހާ ދުވަހު ފިރިހެނެއްގެ ކާރީގައި ލަދުވެތިކަން އިހުސާސް ކުރެވިފައެއް ނެތެވެ. ރަފްހާން ތަފާތެވެ. އޭނަގެ ވާހަކަތަކުން ހީކުރުވަން އުޅޭފަދަ މާތް އިންސާނެއް ހެއްޔެވެ؟ އޭނަ ދެކޭގޮތުން އެހާ މާތް މީހަކަށް ހުންނަނީ އޭނަގެ ބައްޕަ އެކަންޏެވެ. ރަފްހާން އެ ގިންތީގައި ހިމެނިދާނެ ހެއްޔެވެ؟ ވާހަކަ އެހެރީ އެފަދަ ގޮތަކަށެވެ. ރަފްހާންއާއި މެދު ނުބައި ޝައްކު ކުރެވުނީތީ އަމިއްލަ ނަފުސަށް މަލާމާތްކުރިއެވެ. ފޮތެއްގެ ބޭރުގަނޑު ބަލާލާފައި އެފޮތާއިމެދު ގޮތެއް ނިންމާކަށް ނުވާނެއޭ ބުނެވެނީ އެހެންވީމައެވެ. މޫނަށް ބަލާލާފައި މީހަކު ދަސްނުވާނެއެވެ.\n"އާވާގެ އުމުރު ކިހާ ވަރެއްތަ؟" ރަފްހާން އެއްފައި ލަނބާލައިގެން ހަށަން ބަނދެލަމުން ދޮރުކަނީގައި ލެނގިލައިގެން ހުރިއިރު އެ ފުންދެލޯ ހުއްޓިފައިވަނީ އާވާގެ މައުސޫމް މޫނަށެވެ. އެގޭގެ މައިދޮރު ފުޅާކަމާއި އެކު އާވާ ހުރީ ދޮރުފަތުގެ އަނެއް ކަނުގައި ކަމުން އެ ދުރުމިން ރައްކާތެރިއެވެ. މި އަންހެންކުއްޖާ އެހެން ކުދިންނާއި ތަފާތުވަނީ ކޮންކަމަކުން ހެއްޔެވެ؟ ވިސްނަ ވިސްނާ އެކަމަށް ނުކުޅެދުނެވެ. ރަފްހާންގެ ހިތުގައި މިކުއްޖާ ދަސްކުރުމުގެ ޝައުގު އުފެދުނެވެ.\n"ބޭނުމެއް ނޫންތަ އަހަންނާއި ވާހަކަދައްކަން....." އާވާ ޖަވާބެއް ނުދިނުމުން ރަފްހާން އެއްބުމަ އަރުވާލިއެވެ. އާވާ އާއެކޭ ބުނުމުގެ ގޮތުން ބޯ ޖަހާލުމުން ރަފްހާންއަށް އެކަންވެސް މަޖާކަމަކަށްވިއެވެ.\n"އެއީ ކީއްވެތަ؟ ކޮންމެ ކަމަކަށްވެސް ރީޒަނެއް އޮންނަންވާނެ ދޯ، އަހަރެންދެކެ ހޭޓް ކުރަނީތަ؟ " ރަފްހާން ސުވާލުކުރިއެވެ.\n"ނޫން....." އާވާ ހިންދިރުވާލިއެވެ.\n"ގުޑް ގާރލް، ބީރައްޓެއްސަކާއި ވާހަކަ ނުދައްކަން މަންމަ އަންގާފައި ވަނީތަ؟ ކޮބާ މަންމަމެން؟ " ރަފްހާންގެ އެ ސުވާލުން އާވާ ވަގުތުން އެސްފިޔަ ތިރިކޮށްލާފައި އަނެއް ފަރާތަށް އެނބުރުނެވެ. އޭނަ ރަފްހާން ގާތު އޭނަގެ މަންމައާއި ބައްޕަ ނިޔާވެފައިވާކަމަށް ބުނެލީ ހަމަޖެހިލައިގެންހުރެއެވެ. ނާޔާ ކައިރީގައިވެސް ބުނިގޮތަށެވެ. ރަފްހާނުގެ ހިތަށް ހަމްދަރުދީ ވަނެވެ. ވީއިރު އެމީހުން ދުނިޔެ ދޫކުރުމުގެ ހިތާމައިން އަދިވެސް އާވާއަށް އަރައިނުގަނެވެނީ ކަމުގައި ވެދާނެއެވެ. ކުރީދުވަހު އެދެލޮލުން ކަރުނައިގެ އަސަރު ފެނުމާއި އާވާގެ އަޖައިބުކުރުވަނިވި ހަރަކާތްތަކުގެ އަސްލު ރަފްހާނުއަށް ދެނެގަނެވުނީ އަދި ކިރިޔާއެވެ.\n"އައިމް ސޮރީ......" ރަފްހާން ހުރީ އިތުރަށް ކިޔަންވީ އެއްޗެއް ނޭގިފައެވެ. އެދޭތެރެއަށް ވެރިވި ފުން ހިމޭންކަން ވަޅިން ކަނޑާލެވޭނެހާ ފުންވެގެން ދިޔައެވެ. ފިނިވައިރޯޅިތައް އާވާގެ މޫނާއި އަތުގައި ބީހެން ފެށުމުން ހީކަރުވާގޮތްވެފައި އޭނަ އެތެރެއަށް ފިޔަވަޅެއް އެޅިއެވެ. މޫނަށް ފައިބައިގަތް އިސްތަށިގަނޑު އަތުން ރީތިކޮށްލިއެވެ.\n"އަބަދު ތި އިސްތަށިގަނޑުން ސަލާމަތް ނުވެގެން އުޅެން ޖެހެނީ ދޯ، ދަތްޗެއް ޖަހާލަބަލަ، ނޫނީ ސްކާފަކުން އައްސާލަންވީ އެއްނު، ވަން މޯރ ތިންގް، ނިދަން ދާންވާނީ އެއްޗެއް ކައިގެން އިނގޭ، ނޫނީ ބާރު ވައިރޯޅިއަކާއި އެކުވެސް އުދުހިގެން ހިނގައިދާނެ، ގިނައިން ކައިގެން ފަލަވީމަ ސްޓްރޯންގްވާނެ މިހާރަށްވުރެ......" ރަފްހާން ވާހަކަދެއްކީ އޭނަގެ ކޮއްކޮ ނާޔާއާއި ވެސް ވާހަކަދައްކާ އުސޫލުން ކޮއްކޮއެއްގެ ގޮތުގައެވެ. ނަމަވެސް އާވާއަކަށް އެކަމެއް ނުވިސްނުނެވެ. އޭނަ ހީކުރީ ޖެއްސުމަށް ރީތިކޮށް ވާހަކަދައްކަނީ ކަމުގައެވެ. އެހެންނޫނަސް އާވާ އެއްވެސް މީހެއްގެ ހަމްދަރުދީ ބޭނުމެއްނޫނެވެ. އެއްވެސް މީހެއްގެ ގާތްކަން ބޭނުމެއްނޫނެވެ. އެހެންނޫނީ ދެން ވެދާނެގޮތެއް އަދި ލަފާކުރުން ދަތްޗެވެ. ރަފްހާން ކިތަންމެ މާތް އަދި އޯގާތެރި މީހަކަށްވިޔަސް އޭނަ އެއްވެސް ކަހަލަ އެކުވެރިކަމެއް ބާއްވާކަށް ބޭނުމެއް ނޫނެވެ.\n"އައި ޑޯންޓް ވޯންޓް ޔޯރ ޕިޓީ ރަފްހާން...." އާވާ ޖެހިލުމެއްނެތި އެހެން ބުނެލާފައި ދާން ހިނގައިގަތުމުން ރަފްހާން ގެ ތުންފަތް މައްޗަށް ކުޑަ ހިނިތުންވުމެއް ވެރިވެގެން ދިޔައެވެ. ރަފްހާންގެ އަތަށް ތަދުވާކަން އިހުސާސް ކުރެވެންފެށީ މާފަހުންނެވެ. އާވާގެ ދަތްއެޅިތަން ފާރުވެ ހަލާކުވެދާނެތީ އޭނަ ކަންބޮޑުވިއެވެ. ކުޑަ ކުޑަ ސިންގާއެކެވެ. އާވާއަކީ ބަސްއަހާ ރަގަޅު ކުއްޖެއްކަމަށް ހީކުރެވުނަސް ނުރައްކާތެރި ސިފައެއް ހުރިކަން ޔަގީންވެއްޖެއެވެ. އަންހެންކުއްޖަކު ރުޅިގަދަވެއްޖެއްޔާ ނިކަން ބިރުބޮޑުވާނެއެވެ. ރަފްހާން ގެއަށް ވަދެ އަތުގައި ބޭސްއަޅައިގެން ނުކުތީ މެދުގޯތްޗަށެވެ. މެދު އުޑުގައި ހަނދު އަރާފައި ހުއްޓެވެ. އަނބުގަހުގެ ފަތްތައް ފުރާނާލާފައި ބިންމައްޗަށް އަލިކޮށްލާފައިވާއިރު ނިކަން ހިތްގައިމެވެ. ޖޯލިފަތީގައި އޮށޯވެލައިގެން އުދަރެހާއި ދިމާލަށް ބަލަން އޮތްއިރު ރަފްހާންގެ މޫނާއި ހަނދުވަރުގެ އަލި ކުޅެމުންދިޔައެވެ. ރަފްހާން ގެ ޚިޔާލު އެތަން މިތަނުގައި ދަތުރުކުރަމުންގޮސް ބައެއްފަހަރު އާވާއާއި ހަމައިގާ ހުއްޓިލައެވެ. އެގޮތަށް އާވާއާއިމެދު ވިސްނެންވީ ސަބަބެއްވެސް ނެތެވެ.\nއާވާ ނާޒްގެ ގެއަށް ދާންވީމަ ކޮންމެވެސް ވަރަކަށް ޖެހިލުންވާގޮތްވިއެވެ. ވިލިމާލެއަށް ދާންޖެހުނީމަވެސް އޭނައަށް އެހާ ފަސޭހަކަމަކަށް ނުވިއެވެ. ނަމަވެސް އޭނައަށް ވަޒީފާދިން މީހާގެ އިހުސާންތެރިކަން ހަނދާންނައްތާލާކަށް ނުވާނެއެވެ. ކިތަންމެ ދަތިވިކަމުގައި ވިޔަސް ދާން ނިންމާފައި އޭނަ ފެރީ ޓާމިނަލަށް ދިޔައެވެ. މީހުން ބަލާވަރު އިހުސާސްކުރެވިފައި އާވާހުރީ ލަދުންނެވެ. އެހާވަރަށް ބަލަނީ އެހާ ކުރުކޮށް އިސްތަށިގަނޑު ކޮށާލާފައި އޮތީމަހެއްޔެވެ؟ ގިނަކުދިން ތިބެނީ ސްކާފް އަޅައިގެން މޭކަޕްކޮށްލާފައެވެ. ތަފާތު ފެޝަންތަކުގެ ހެދުންތަކުގައެވެ. އޭނަގެ އަތުގައި އޮންނަ އެންމެރީތި ހެދުމަކީ ޓީޝާޓާއި ޑަންގަރީއެވެ. އެހެދުމާއިއެކު ކަޅު ސްކިނީއެއް ލައިގެން ހުރީމަ އެހެން ކުދިންނާއި ތަފާތުކަމުގެ އިހުސާސް އަމިއްލައަށްވެސް ކުރެވުނެވެ. ވައިބާރު ދުވަހަކަށް ވާތީ އޭނަގެ އިސްތަށިގަނޑު މަތަކުރުންވެސް ފަސޭހައެއްނުވިއެވެ. ކްރީމްފަދަ އެއްޗެއްނުލާ އޮތުމުން ވަޔާއިއެކު ވިހުރުވިގެން މޫނަށް ފައިބާވަރުން އޭނަ އިނީ ލަދުގެންފައެވެ. ދިހަމިނިޓް ދަތުރު ގަރުނެއްހާ ދިގުވިއެވެ.\nނާޒްއާއި ބައްދަލުވުމުން އާވާގެ ޚިޔާލުގައި ކުރެހިފައިވާ ސޫރައާއި މުޅިން ތަފާތުކަން އެނގުނެވެ. ނާޒް ހުރީ ބުރުގާ އަޅާފައެވެ. އަރަބި އަންހެނެއްފަދައެވެ. ބިޔަކޮށް ދައްކަނީ ލާފައި ހުރި ކަޅުހެދުމުގެ ސަބަބުން ކަމަށްވެސް ވެދާނެއެވެ. ނާޒް އޭނަގެ ލައިބްރަރީވެސް އާވާއަށް ދެއްކިއެވެ. އިނގިރޭސި، ދިވެހި އަދި އުރުދޫއިން ލިޔެފައިވާ ފޮތްތައް އޭނަވަނީ ގިނަ އަދަދަކަށް އެއްކޮށްލާފައެވެ. އާވާ ނާޒްގެ އެމަސައްކަތަށް ތައުރީފު ކުރިއެވެ. ދެމީހުންގެ އުމުރުގައި ބޮޑު ފަރަގެއް ހުރިނަމަވެސް ނާޒްއާއި އާވާ ގެ ގުޅުން ފުދޭވަރަކަށް ބަދަހިވިއެވެ. ގިނަވަގުތު އާވާ އިނީ ހިމޭނުންނެވެ. ކޮންމެގޮތެއްވިޔަސް މިއީ އާވާގެ ވެރިޔަކުކަން އޭނަ ހިނދުކޮޅަކަށްވެސް ހަނދާން ނައްތައެއްނުލައެވެ. އާވާ ނާޒްއަށް އިހުތިރާމްކުރީ އެހެންވީމައެވެ.\nނާޒްގެ ފިރިހެންދަރިފުޅު މޫދުގައި އުޅެފައި އަރައިގެން އައިއިރު ހީވީ ބޭވޮޗް ހަވާއީގެ މަންޒަރެއް ފެނުނުހެންނެވެ. ދިގު ސޯޓެއްލައިގެން ހުރިއިރު ހަށިގަނޑުގެ ކަސްރަތީކަމާއި ރީތިކަމުން އަންހެންކުދިންގެ ހިތްތަކަށް އަސަރުކުރުވާނެކަން ޔަގީނެވެ. ގިނައިރު މޫދުގައި އުޅޭތީ ހަށިގަނޑު ޓޭންވެފައިވެއެވެ.\nނާޒް ފަޚުރުވެރި ކަމާއިއެކު އޭނަގެ ޕައިލެޓް ދަރިފުޅު އަޔާމް އާވާއަށް ތަޢާރަފުކޮށްދިނެވެ. އަޔާމް ސާރފް ކުރުމަށް ވަރަށް ފޯރިހުންނަކަމާއި އޭނަގެ ދެވަނަ ގެއަކީ މޫދުކަމުގައި ނާޒް ބުނެދިނެވެ. އަޔާމް އޭނަގެ މަންމައާއި އާއިލާ ދެކެ ލޯބިވާވަރު އެކުޑަ ވަގުތުކޮޅުވެސް އާވާ ދެނެގަތެވެ. މަންމައާއި ފިރިހެންދަރިފުޅުގެ ގާތްކަމުން އާވާގެ ވާހަކަ ލިޔަން ޚިޔާލެއް ލިބުނެވެ. އެފަދަ ކޮންމެކަމެއް އާވާގެ ސިކުނޑީގައި ރައްކާކުރެވެއެވެ. އަޔާމް ފެންވަރާލައިގެން އައިސް ސައިބުއީ އެމީހުންނާއި އެކީގައެވެ. ސަޔަށް ފަހު ނާޒްގެ ގާތް ބަޔަކު އެގެއަށް އައުމުން އާވާއާއި އެކީގައި ދާން އުޒުރުވެރިވިއެވެ. އާވާ ފެރީޓާމިނަލްއާއި ހަމަޔަށް ގެންގޮސް ދިނުމަށް ހަވާލުކުރީ އަޔާމް އާއެވެ. ތުނިކޮށް ވާރޭ ވެހެން ފެށުމުން އަޔާމް އާއި އާވާވެސް ވާރޭ ކޯޓްލައިފިއެވެ. ރީދޫ ވާރޭ ކޯޓާއި އާވާގެ މޫނުގެ ކުލަ ނިކަން ގުޅެއެވެ.\n"ނައިސް ވެދަރ...." އަޔާމް ހިނގާލާފައި ދިޔައީ މަޑުންނެވެ. ވާރޭ ކޯޓްލާން ވުމުން އާވާވެސް ހުރީ މަޖާވެފައެވެ. އެތައް ހާސް ވާރޭތިކިތައް މަޑުމަޑުން ބޮލުގައި ފުއްޓަކި ޖަހާއިރު އެލިބޭ ހިތްހަމަޖެހުން ބަޔާންކޮށް ދޭކަށްވެސް ނޭގޭނެއެވެ. ލުއި މިއުޒިކެއް ކުޅެވެމުންދާހެން ހީވިއެވެ. ބޮލަށް ފިނިވެ އިސްތަށިގަނޑުވެސް ތެމެމުންދާ ހީވިއެވެ. ވާރޭކޯޓެއްލުމަކީ އާ ތަޖުރިބާއެކެވެ.\n"ހައްތަހާ ވާރޭ ބޯކޮށްލާނީކަން ނޭގޭ، މިވަރުން ފެރީ އޮންނާނެތަ؟ " އާވާ މައުސޫމްގޮތަކަށް ސުވާލުކުރިއެވެ.\n"ކަނޑުގަދަވެގެން ފެރީ ބަންޑުންޖަހާލާވަރުވާ އިރުވެސް ފެރީ ދަތުރު ކުރޭ، ޑޯންޓްވޮރީ، ބަންޑުންވިޔަސް ކަނޑު ރަސްގެފާނުގެ ދަރިފުޅު ސަލާމަތްކޮށްދޭން އަންނާނެކަމަށް ބަލާނީ، ޕޮޒިޓިވްވާން ވާނެ، އާވާ ތިއީ ރައިޓަރއެއްނު، އިމޭޖިނޭޝަން ބައި ވަރަށް ހުންނާނެކަން ޔަގީން..... " އަޔާމް ހީގަންނަމުން ބުނެލިއެވެ.\n"އަޔާމްވެސް މާ ލާނެތްވަނީ ދެން....." އާވާއަށްވެސް ހެވިއްޖެއެވެ.\n"އަޅެ ދޮގެއްތަ؟ ކިހާ ރޮމެންޓިކްވާނެ، އާވާއަށް ފަތާކަށް ނޭގޭތަ؟ " އަޔާމް ސުވާލު ކުރިއެވެ.\n"ފެތެން އެނގިދާނެ....." އާވާ ކުޑަގޮތަކަށް އަޔާމްގެ މޫނަށް ބަލާލިއެވެ. އަޔާމް ދެން މާ މަޖާވާން އުޅެނީއެވެ. ފެންގަނޑުތަކުން ސަލާމަތްވާން މަސައްކަތްކުރާއިރު ނޭގުމުގެ ތެރޭގައި އާވާގެ ގައިގާ ޖެހެވުމުން އާވާ އަށް ކަރަންޓް ޝޮކެއް ލިބޭކަހަލައެވެ. އޭނަ އަވަސްއަވަހަށް ދުރަށް ޖެހިގަންނަކަން އަޔާމްއަށް ފާހަގަކުރެވުނެވެ.\n"ރައިޓަރ އަކަށް ވިޔަސް ތަންކޮޅެއް ރިއަލް ކޮށް ލިޔަނީ، މިހާރު އަޔާމްގެ މަންމަގެ ސައިޓަށް ލިޔެމިދެނީ، ދެރައީ ވާހަކަތަކަށް ރީތި ޕިކްއެއް ކުރަހާދޭނެ މީހަކު ނުވާކަން، އަހަރެން ބޭނުންވަނީ މޮޅު ކުރެހުމެއް، އެކަމަކު އަގުވެސް ބޮޑުވާނެތާ...." އާވާ އެންމެ ރުހޭ މައުޟޫއަށް އަޔާމް ވާހަކަ ފެށުމުން އާވާގެ މޫނުމަތި އުޖާލާވިއެވެ.\n"އަހަރެން ކުރަހާދީފާނަން، ކޮންކަހަލަ ފޮޓޯއެއް ބޭނުންވަނީ؟ " އަޔާމް ހުރީ އެހީވާ ހިތުންނެވެ.\n"ނޫން، ނޫން....." އާވާ ދެކޮޅުހަދަން އުޅުނެވެ.\n"އާވާ، އެހެންމީހުންގެ އެހީތެރިކަން ހޯދުމަކީ އެހާ ކަންބޮޑުވާންޖެހޭ ކަމެއްނޫން،އަގަށޭ ކޮށްދޭނީ، އަހަރެންވެސް މިއީ ހިލޭ ސާބަހަށް މަސައްކަތްކޮށްދޭ ޖަމްއިއްޔާއެއްގެ މީހެއްނޫނޭ، ސޯ ނޯ ވޮރީސް އިނގޭ....." އަޔާމް ގެ ހިނިތުންވުން ފުންވެގެންދިޔައެވެ. ވާރޭގެ އަޑުގަދަކަމުން އަޔާމް ވާހަކަދައްކަން ޖެހުނީވެސް ތަންކޮޅެއް ބާރަށެވެ. ދެމީހުން ފެރީ ޓާމިނަލާއި ހަމަޔަށް ދެވުނުއިރު އެތައް ވާހަކަތަކެއް ދައްކައިފިއެވެ. އާވާހުރީ ނުތަނަވަސްވެފައެވެ. އަޔާމްއަދި ރަފްހާންފަދަ ރަގަޅު ޒުވާނުން އޭނައަށް ފެންނަން ފެށީ އަލަށެވެ. އެކަމަކު އެއީވެސް ފިރިހެނުންނެވެ. އެކުވެރިކަން ބާއްވާކަށްވެސް ހިތެއް ނުރުހުނެވެ. އެއްވެސް ގުޅުމަކަށް އޭނަގެ ބަސްނާހާ ހިތް ހުއްދަ ނުދެނީއެވެ. އެންމެ ރަގަޅެވެ. ވަކި ދުރުމިނެއްގައި ތިބިއްޔާ ވާނީ ކޮން އުދަގުލެއް ހެއްޔެވެ؟\nފެރީއަށް އަރާއިންއިރު އާވާއިނީ ބިރުގެންފައެވެ. މާލެދާތަނުން މަންމަ އޭނައަށް އަޑުލާނެކަން ޔަގީނެވެ. އޭނަ ދިޔަތަނެއް އޮޅުންފިލުވަން ސުވާލުކުރާނެއެވެ. އާވާ މާލެ ފޭބިތަނާހެން ތާނިޔާ ގުޅާފައި އޭނަ ވިލިމާލެއަށް ބަދަލުވި ޚަބަރުދިނެވެ.\n"އަހަރެން ދެންމެ މިއައީ ވިލިމާލެއިން، ކުރިން އެންގިނަމަ، ނާޒްއާއި މީޓްކޮށްފައި މިއައީ، މުޅިންވެސް ގްރޭޓް ނިއުސްތައް ހުރީ، މީޓްވެބަލަ....." އާވާ މަގުން ހިނގާލާފައި ދިޔައިރު މީހުންތައް އޭނައަށް ބެލިކަމުގައިވިޔަސް މަޖާވެފައި ހުރިވަރުން އެކަމެއް ނޭގުނެވެ. ހުދުހުދު ދަތްތައް ފެންނަވަރަށް ހެމުން އޭނަ ތާނިޔާއާއި ވާހަކަދައްކަމުން ކްރިމްސަން ވިލާއާއި ދިމާލަށް މިސްރާބުޖެހިއެވެ. މަންމަ ސުވާލުކޮށްފިއްޔާ އޭނަ ބުނާނީ އޭނަގެ އެންމެ ގާތްއެކުވެރިޔާ ތާނިޔާގެ ރަށް ވިލިމާލެދިޔައީ ކަމުގައެވެ. މުޅިން ދޮގަކަށްނުވާނެއެވެ.\nދެތިންދުވަސް ފާއިތުވެގެން ދިޔައިރު ކްރިމްސަންވިލާގައި އެންމެންގެ ދިރިއުޅުން ވޭތުވަމުން ދިޔައީ ވަކި ތާވަލަކަށްހެން ހީވިއެވެ. އާވާ މިހަފްތާގެ ޑިއުޓީ އޮތީ ހެނދުނުކަމަށް ވާތީ އިރު ނާރަނީސް އޭނަ ތެދުވެ މެދުގޯތީގައި ކުނިކަހަނީ މަންމަ ބުނެގެނެއްވެސް ނޫނެވެ. ސާފުނުކޮށް އޮތީމަ ލޮލަށް އުދަގޫވާތީއެވެ. ނާސްތާ ތައްޔާރުކުރަން އެތައްއިރެއް ނެގިޔަސް އެކަންވެސް އޭނައަށް ވީވަރަކުން ކުރަން މަސައްކަތްކުރާއިރު ދޭތެރެއަކުން މަންމަ ވަދެ ކުދިކިޔަކިޔާހުރެ އަތްމަތި އަވަސްކޮށް ސައިހަދާނެއެވެ. އާވާ ހޮޓަލަށް ދާގޮތަށް ގެއަށް އަންނަނީ ހަވީރުއެވެ. ނަމާދުކޮށްލާ ހަދައިގެން ރޭގަނޑަށް ރޮށިފިހެދެނީ އާވާއެވެ. މަންމަ ރޮށްޓާއި ލައިގެން ކާއެއްޗެއް ހަދާނެއެވެ. އާވާ ކާގަޑީގައި މޭޒުދޮށަށް ނާންނާތީ ރަފްހާންއަކާއި ދިމަލެއް ނުވެއެވެ. ގަސްތުގައި އޭނަ ރަފްހާންއާއި ދުރުން އުޅެނީއެވެ. ރަފްހާން ސިޑިން އަރައިގެން އަންނަހެން ހީވެއްޖެއްޔާ އޭނަ އަވަހަށް ކޮޓަރިން ނުކުންނަން އައިސްފައިވެސް އެތެރެއަށް ދެމިގަނެ ދޮރު ލައްޕާނެއެވެ. ކާކޮޓަރިންވެސް ރަފްހާން ފެނިއްޖެއްޔާ އޭނަ ނުވަދެ ހިނގައިދާނެއެވެ. ރަފްހާންއަށް އެނގުނަސް އޭނަގެ ފަރުވާލެއްނެތެވެ. ނާޔާ އޭނަގެ ދޮންބެ ކާރީ ކިޔައިގެން ވައިފައި ލާރި ދެއްކުމުން އާވާއަށްވެސް ފައިދާކުރިއެވެ. އަންލިމިޓެޑް ޕެކޭޖެއް ހުރުމުން ބޭނުންވަރަކަށް ސައިޓްތައް ބަލާލެވޭނެއެވެ. އެވަރުންވެސް އާވާ އޭނަ ލެޕް ގެންގުޅޭ ވާހަކަ ނާޔާގެ ގާތަކުން ނުބުނެއެވެ.\nއާވާ އޮރެންޖްކުލައިގެ ހެދުމަކާއި ކަޅު ފަޓްލޫނެއްލައިގެން ހުރިއިރު ރަސްމީގޮތެއް ހުއްޓެވެ. އިސްތަށިގަނޑުގައި ޖެލްލާފައި ތަންކޮޅެއް އައްސާލާފައި އޮތެވެ. ހެދުން ތަފާތުކޮށްލުމުން މީހާގެ ޝަޚުސިއްޔަތުވެސް ބަދަލުކުރުވައެވެ. އާވާވެސް ރަސްމީހެދުންލުމުން ތަންކޮޅެއް ހަރުކަމަށް ދައްކަނީ އެހެންވެއެވެ. މިއަދު ޑިއުޓީ ނިންމާލާފައި އައިއިރު އޭނަ ހުރީ ކޮންމެވެސް ކަމަކާ ނުތަނަވަސްވެފައިކަން މޫނުމަތިން ފާޅުވެއެވެ. އެހިސާބުގައިވާ ފިރިހެންކުދިންތަކެއް އޭނަގެ ފަހަތު އަޅުވައިގެން ގެއާއި ހަމަޔަށްވެސް އައީއެވެ. އެ ވާހަކަ މަންމަ ގާތު ބުނެގެން ވަކި ފައިދާއެއް ވާނެހެއްޔެވެ؟ މަންމަގެ ޖަވާބު އޭނައަށް އެނގެއެވެ. މަންމައަށް އާވާ ހޮޓެލަށް ގެންގޮސް ބަލާދާންވަގުތެއް ނުވާނެކަމަށް އަންގާނެއެވެ. ނާޔާ ދުވަމުން ދުވަމުން އައިސް އާވާގެ ކުރިމަތީގައި ހުއްޓުނުއިރު މޫނުވަނީ ދަލުން ފެންވެރިފައެވެ.\n"އަވީ އައި ނީޑް ޔޯރ ހެލްޕް...." ނާޔާ އާވާގެ އަތުގައި ހިފާލިއެވެ.\n"ކިހިނެއްވީތަ؟ " އާވާ ގެ ފިޔަވަޅުތައް ހުއްޓުނެވެ.\n"މަންމަ އަހަރެންގެ ހާޑް ފެނިގެން ގޮސް ބަލާފައި ވަރަށް ރުޅިގަދަވެފައި ހުރީ، އަހަރެން ބުނެފިން އޭގައި ހުރީ އަވީ އަޅާދިން އެއްޗެއްސޭ، އެހެން ބުނާތި ޕްލީޒް، ނޫނީ މަންމައަށް ފެންނާކަށްވެސް ލާހިކެއްނޫން، މަންމަ އަހަރެން ތަޅާނެ، އަވީ ވެއްޖެއްޔާ ދެން އޯކޭވާނެ، އަވީ އެކަހަލަ ފިލްމް ބެލުން މަނަލެއްނުވާނެ، އަވީއަށް އެއިޓީން ވެއްޖެއެއް ނު ދޯ...." ނާޔާ އެއް ނޭވާއިން ހުރިހާ ވާހަކައެއް ދައްކާލާފައި އާދޭސްކުރަން ފެށިއެވެ. އޭގައި ހުރީ ކޮންކަހަލަ ފިލްމުތަކެއްކަން އެނގުމުން އާވާ ލަދުންގޮސް ހުރީ އަނގަ ހުޅުވިފައެވެ. އެއާއިއެކު ރުޅިއަންނަ ގޮތްވިއެވެ.\n"ނަންނި ބިރެއްނުގަނޭތަ؟ ކިހާ ވިޔާނުދާކަމެއް ތިކުރީ، އެކަހަލަ ފިލްމް ބަލަންޖެހޭތަ؟ ފާފަވެރިވާނެ......." އާވާ ފުންނޭވައެއްލިއެވެ.\n"އެކުވެރިއަކު އަހަންނަށް ފިލްމުތަކެއް އަޅާދިންއިރު މަޖަލަށް ކުރިކަމެއް އެއީ، ހިތަކަށް ނާރާ އަހަރެންގެ މަންމަ މިއީ ސްޕަވައިޒަރެކޭ، އަންގާވެސް ނުލާ ކުއްލިއަކަށް އެ ގެންގޮސްފައި ޗެކްކޮށްލާފައި މަންމަ ރުޅިގަދަވެގެން ވަގުތުން އަހަންނާއި ދިމާލަށް އައީ، އަހަރެން އެކްޓްކުރީ، ބުނިން އަވީ އަތަށޭ މި ދިނީ، ނޭގެއޭ ތީގައި ހުރި އެއްޗެއް، އަވީ އަޅެ ޕްލީޒް އަހަރެން ސަލާމަތްކޮށްދީ، އަހަރެން އެކަމުގެ ބަދަލު ދޭނަން، އައި ޕްރޮމިސް..." ނާޔާ އާވާގެ ފިނި އަތުގައި ހިފާލީ ބާރަށެވެ.


ޑރ.އިބްރާހިމް އުމަރު މަނިކު އަވަހާރަވެއްޖެ. | Sandhaanu\nޑރ.އިބްރާހިމް އުމަރު މަނިކު އަވަހާރަވެއްޖެ.\nޔުނިވާސަލް ކުންފުނީގެ ޑިރެކްޓަރެއް ކަމުގައިވާ ޑރ.އިބްރާހިމް އުމަރު މަނިކު އަވަހާރަވެއްޖެއެވެ. އެބޭފުޅާ އަވަހާރަވެފައިވަނީ މިއަދު ފަތިހުގެ ވަގުތެއްގައެވެ. އަވަހާރަވީއިރު ޑރ.އިބްރާހިމް އުމަރު މަނިކު ގެންދެވީ ސިންގަޕޫރުގައި ހިތުގެ އާލާސްކަންފުޅަކަށް ފަރުވާ ހޯއްދަވަމުންނެވެ.\nޑރ.އިބްރާހިމް އުމަރު މަނިކަކީ ރާއްޖޭގެ މަޝްހޫރު ޑޮކްޓަރެކެވެ. އެބޭފުޅާ މަޝްހޫރުވެފައިވަނީ ރާއްޖޭގެ ފުރަތަމަ ހޭނައްތާ ޑޮކްޓަރުގެ ގޮތުގައެވެ. އެބޭފުޅާ ވަނީ ސެންޓްރަލް ހޮސްޕިޓަލުގައި ގިނަ ދުވަސްތަކެއް ވަންދެން ޚިދުމަތް ކުރައްވާފައެވެ.\nއެބޭފުޅާ 68 އަހަރުގައި ދުނިޔެ ދޫކުރެއްވިއިރު، އަނބިކަނބަލަކާއި ދެބޭފުޅުން އެބަތިއްބެވިއެވެ.


India Flight Accident: Rescue Operation Gai Baiverivi 22 Meehaku Covid-19 Ah Fassi - Vaguthu\nކޮވިޑް-19: ދުނިޔެއަށް އަނެއްކާވެސް ބިރުވެރި ދުވަހެއް! - 11 ގަޑިއިރު ކުރިން\nއިންޑިއާ ފްލައިޓް އެކްސިޑެންޓް: ރެސްކިއު އޮޕަަރޭޝަންގައި ބައިވެރިވި 22 މީހަކު ކޮވިޑް-19 އަށް ފައްސި\n2 މަސް ކުރިން ( އޮގަސްޓް 14, 2020 )\nމިދިޔަ ހުކުރު ދުވަހުގެ ރޭ އިންޑިއާގެ ކެރެލާގެ ކޮޒިކޯޑްގައި ހިނގާ ދިޔަ ނުރައްކާތެރި ފްލައިޓް އެކްސިޑެންޓް ހާދިސާއާ ގުޅިގެން، މީހުން ސަލާމަތް ކުރުމުގައި އުޅުނު 22 މީހަކު ކޮވިޑް-19 އަށް ފައްސިވެއްޖެއެވެ.\nކޮވިޑް-19 އަށް ފައްސިވި މީހުންގެ ތެރޭގައި ފުލުހުންވެސް ހިމެނޭ ކަމަށް މަލައްޕުރަމް މެޑިކަލް އޮފިސަރު ވަނީ ބުނެފައެވެ.\n184 ފަސެންޖަރުންނާއެކު ދުބާއި ފުރައިގެން ދިޔަ އެ ފްލައިޓް އެކްސިޑެންޓްވި ހާދިސާގައި 18 މީހަކު ވަނީ މަރުވެފައެވެ. މަރުވި މީހުންވެސް ކޮވިޑް-19 އަށް ޓެސްޓު ކުރިއެވެ. އޭގެ ތެރެއިން ފައްސިވެފައި ވަނީ އެކަކެވެ.\nކޮވިޑް-19 އެންމެ ބޮޑަށް ފެތުރެުން އަންނަ އިންޑިއާގައި ބަލީގެ ނުރައްކާ ބޮޑުވެފައިވާ ދަނޑިވަޅެއްގައި ހިނގި މި އެކްސިޑެންޓާއި ގުޅިގެން އެ އޮޕަރޭޝަންގައި ބައިވެރިވި އެންމެން ކޮވިޑް-19 އަށް ޓެސްޓު ކުރާނެ ކަން މީގެ ކުރިން ވަނީ ހާމަކޮށްފައެވެ.\n"އެ މީހުން ތިބީ ކަރަންޓީންކޮށްފައި، ބޯޓު އެކްސިޑެންޓްގެ ހާދިސާގެ ރެސްކިއު އޮޕަރޭޝަނަށް ފަހު. އަދި ގިނަ މީހުން ތިބީ ލޮކޭޝަންގައި" ޑިސްޓްރިކްޓުގެ މެޑިކަލް އޮފިސަރު ބުނެފައި ވެއެވެ.\nމިހާރު އެ ޑިސްޓްރިކްޓް މެޑިކަލް އޮފިސަރުންގެ ޓީމަކުން ދަނީ ރިސްކް އެސެސްމެންޓް ހަދަމުންނެވެ. އެހެންކަމުން މިކަމާއި ގުޅޭ އިތުރު މައުލޫމާތުތައް އެ މީހުން ހާމަ ކުރާނެއެވެ.\nއެކްސިޑެންޓްވި އެއާ އިންޑިއާ އެކްސްޕްރެސް ފްލައިޓަކީ، ދުބާއީގައި ތިބި އިންޑިއާ މީހުން އަނބުރާ ޤައުމަށް ގެނައުމަށް ބޭއްވި ފްލައިޓެއް ކަމަށެވެ.\nފްލައިޓް އެކްސިޑެންޓް ވެފައި ވަނީ ވިއްސާރައިގައި ބޯ ވާރޭވެހެމުން ދަނިކޮށް ރަންވޭގައި ފްލައިޓު ޖެއްސި ވަގުތު ކޮންޓްރޯލް ނުވެ ކަހާލައިގެން ދިއުމުންނެވެ. މިހާދިސާގައި ފްލައިޓް ގޮސް ފާރެއްގައި ޖެހި، ދެބަޔަކަށް ވަނީ ބުރިވެފައެވެ.\nކޮވިޑް-19: އާމްދަނީއަށް އަސަރު ކުރި މީހުންނަށް 116 މިލިއަން ރުފިޔާ ދޫކޮށްފި\nކޮވިޑް-19: އިންޑިއާއިން މަރުވި މީހުންގެ އަދަދު 120,000 އަށް


SunOnline: Kendhikulhudhoo'in fenunu zuvaan keeper, Raappe ah Maziya in fahi furusatheh\nކެނދިކުޅުދޫއިން ފެނުނު ޒުވާން ކީޕަރު، ރާއްޕެއަށް މާޒިޔާއިން ފަހި ފުރުސަތެއް\nޢަބްދުﷲ އައިމަން 03 Dec 2021, 23:44\nމާޒިޔާއިން ކެނދިކުޅުދޫގެ ޒުވާން ކީޕަރު ރާއްޕެއާއެކު އެއްބަސްވުމުގައި ސޮއި ކުރުމަށް ބޭއްވި ރަސްމިއްޔާތުގެ ތެރެއިން --- މާޒިޔާ\nމާޒިޔާ ސްޕޯޓްސް ކުލަބުން ނ.ކެނދިކުޅުދޫގައި ކުރަމުންދިޔަ ކޭމްޕްގައި އެ ރަށުގެ ޒުވާން ކީޕަރު އިސްމާއިލް ރާއިފްގެ (ރާއްޕެ) ހުނަރު ފެނި، ދިގު މުއްދަތަކަށް އެެއްބަސްވުމެއް ހަދައި ސޮއި ކޮށްފިއެވެ.\nކުރިއަށް އޮތް ފުޓުބޯޅަ ސީޒަނަށް ތައްޔާރުވުމުގެ ގޮތުން ކެނދިކުޅުދޫގައި މާޒިޔާއިން ފަރިތަކުރުންތައް ފެށީ މިދިޔަ މަހުގެ 23 ވަނަ ދުވަހުއެވެ. އަލަށް ޓީމަށް ގުޅުނު ކުޅުންތެރިންނާއެކު މާޒިޔާއިން ކުރަމުން އައި ފަރިތަކުރުންތައް މިއަދު ވަނީ ނިންމާލައިފައެވެ. އަދި މާދަމާގެ ވަގުތެއްގައި އެނބުރި އެ ޓީމުގެ ކުޅުންތެރިން މާލެއަށް ފުރުމަށް ވަނީ ހަމަޖެހިފައެވެ.\nމާޒިޔާއާއި ކެނދިކުޅުދޫގެ ފުޓުބޯޅަ ޓީމު މިއަދު ކުޅުނު އެކުވެރިކަމުގެ މެޗުގެ ތެރެއިން --- ފޮޓޮ/މާޒިޔާ\nމާޒިޔާގެ މި ކޭމްޕްގައި ކެނދިކުޅުދޫއާ އެކު އެކުވެރިކަމުގެ ދެ މެޗެއް ވަނީ ކުޅެފައެވެ. އަދި އެ ކޭމްޕްގައި ކެނދިކުޅުދޫއިން ފާހަގަކޮށްލެވުނު ހަތަރު ކުޅުންތެރިއަކު ވަނީ މާޒިޔާގެ ފަރިތަކުރުންތަކުގައި ބައިވެރިކޮށްފައެވެ. އެ ގޮތުން އެ ޕްރެކްޓިސްތަކުގައި ބައިވެރިވި ކެނދިކުޅުދޫ ފުޓުބޯޅަ ޓީމުގެ ޒުވާން ކީޕަރު، ރާއްޕެއަށް މާޒިޔާއިން ވަނީ ދިގު މުއްދަތެއްގެ އެއްބަސްވުމެއް ދީފައެވެ.\n"މާޒިޔާއާއެކު ކުރި ފުރަތަމަ ފަރިތަކުރުންތަކުގައި ވެސް އޭނަގެ ހުނަރު ޓީމުގެ ކޯޗުންނަށް ވަނީ ފާހަގަވެފައި. ރަނގަޅު ތަމްރީންތަކާއި، ކޯޗުންގެ އިރުޝާދާ އެކު އެންމެ މަތީ ލެވަލްގައި އޭނާ ކުޅޭނެ ކަމުގެ ޔަގީންކަން މިކުލަބަށް އެބައޮތް،" މާޒިޔާއިން މިރޭ ސޯޝަލް މީޑިއާގައި ކުރި ޕޯސްޓެއްގައި ބުނެފައިވެއެވެ.\nމާޒިޔާއިން ބުނީ ވަރަށް ކައިރި މުސްތަބުލެއްގައި ޓީމުގެ ޕްރެކްޓިސްތަކުގައި ރާއްޕެ ބައިވެރިވާނެ ކަމަށެވެ. އަދި އެހެންމެ ރާއްޕެއަށް ދިގު މުއްދަތަކަށް އެއްބަސްވުމެއް ވަނީ ކުލަބުން ދީފައެވެ.\n"ރާއިފް ވަނީ މާޒިޔާގެ ފަރިތަކުރުންތަކުގައި ވަރަށް ރަނގަޅަށް ބައިވެރިވެފައި. އޭނާ ވަނީ މާޒިޔާއާ ދެކޮޅަށް ކުޅުނު މެޗުތަކުގައި ވެސް ކުޅެފައި. އެ މެޗުތަކުގައި ވެސް ރާއިފްގެ ހުނަރު ވަރަށް ތަފާތު."\nއުމުރުން 19 އަހަރުގެ ރާއްޕެ ވަނީ އެންމެ 16 އަހަރުގައި ކެނދިކުޅުދޫއިން 2018 ވަނަ އަހަރު ނ އަތޮޅުގައި ބޭއްވި ޝިޔާމް މައުރޫފް ކަޕު ކާމިޔާބު ކުރި އިރު ޓީމުގައި ހިމެނިފައެވެ.\nމީގެ އިތުރުން ރަށު ފެންވަރުގައި ވޭތުވެ ދިޔަ ދެ ތިން އަހަރު ބޭއްވި ގިނަ މުބާރާތްތަކުގެ އެންމެ މޮޅު ގޯލް ކީޕަރުގެ މަގާމު ރާއްޕެ ވަނީ ހޯދައިފައެވެ.\nވެލެންސިއާ އަތުން ބަލިވި ނަމަވެސް ފައިނަލަށް ދިޔައީ މާޒިޔާ\nޔުނައިޓެޑް ވިކްޓްރީ ބަލިކޮށް މާޒިޔާ ފައިނަލާ ގާތަށް\nމާޒިޔާއިން ދަ ގްރާންޑޭ ބޮޑު ތަފާތަކުން ބަލިކޮށްފި


(15 އޮކްޓޫބަރު 2017 އާ ގުޅޭ)\n"ކިހިނެއް ހަރުފައެއް ކަން ޔަގީން ކުރެވުނީ؟" ޖަދުވާން ބޭނުންވީ އިތުރަށް ޔަގީން ކުރާށެވެ.\n"މިހާރު ހަމަ ޔަގީންވެއްޖެ. މިރޭ ނިޔާވި މީހާވެސް މަރުވީ ނޭވާލާ ނިޒާމު އެކީ ހުއްޓިގެން. މުޅި މީހާ އޮތީ ވިހަވެފައި. ޑޮކްޓަރުންގެ ޓެކްސްޓުތަކުންގެ ނަތީޖާއިން ޔަގީންވަނީ އެއީ ހަރުފަ ވިހަކަން. އަނެއްކާ ފައިގައި ދަތް އެޅިތަން އެބަހުރި ފާހަގަވާން. މިހާރު އެ ވިހައިގެ އެހީގައި ޑޮކްޓަރުން އެދަނީ އެއީ ކޮން ވައްތަރެއްގެ ހަރުފައެއްތޯ ދެނެގަތުމުގެ މަސައްކަތްކުރަމުން" ޖަދުވާންގެ ސުވާލަށް ވަރަށް ތަފުސީލީ ޖަވާބެއް އޮފިސަރު ދެއްވިއެވެ. ޖަދުވާނަށް ލިބެމުން ދިޔައީ އިތުރު ހާސްކަމެވެ.\n"ޖަދުވާން ހިތަށް އަރާފާނެ އަޅުގަނޑުމެން މިކަން ޢާއްމު ނުކުރީ ކީއްވެހޭ؟" ޖަދުވާނުގެ ހިތުގައި އޮތް ސުވާލު ވެސް އޮފިސަރު ކުރެއްވިއެވެ.\n"އަސްލު ފާއިތުވީ4ދުވަހު ފުލުހުންގެ ޚާއްޞަ އޮޕަރޭޝަނެއް ކުރިއަށް ގެންދިޔަކަން ޖަދުވާނަށް ވެސް އެނގޭނެ. ހަގީގަތުގައި ކުރިއަށް ގެންދިޔައީ ހަރުފަ ހޯދުމުގެ އޮޕަރޭޝަނެއް. އެކަން ސިއްރު ކުރިނަމަވެސް އަޅުގަނޑުމެން ކުރަމުން ދިޔައީ އެކަން. ރައްޔިތުންނަށް އެކަން ނޭނގީ އެކަން އެނގުމުން މާ ނުރައްކާތެރި ހާލަތަކަށް ހިނގައިދާނެތީ. މިހާރު އެނގުމުން ކަންތައްތައް ވަމުންދާގޮތް މިދަނީ ފެންނަމުން" ކުރެވުނު ސުވާލަށް ޖަވާބުދެއްވީ ވެސް އޮފިސަރެވެ.\n"މަންމައަށް ވެސް މި މަޢުލޫމާތު ހިއްސާކޮށްލަދެއްވިއްޔާ ވަރަށް ރަނގަޅު. ކޮންމެހެން ވެސް މި ގުޅާލީ މިފަދަ ކަމެއް ދިމާވުމުން ޖަދުވާނާއި މަންމައަށް އިތުރު ހާސްކަމެއް ލިބިދާނެކަމަށް ބަލާފައި" އޮފިސަރު ވިދާޅުވިއެވެ. އޮފިސަރުގެ ވާހަކަތަކުގެ ސަބަބުން ޖަދުވާނުގެ ޚިޔާލު ބަދަލުވިއެވެ. ބޭރަށް އެޅުނު ފިޔަވަޅުތަކުގެ މިސްރާބު ގެއާ ދިމާއަށް ބަދަލުކޮށްލިއެވެ.\nގެއަށް ވަދެ، ފުލުހުންގެ އޮފިސަރު ދެއްކެވި ވާހަކަތައް ޖަދުވާންގެ މަންމައާ އޭނާ ހިއްސާކުރި އިރު ވެސް ހުރީ ހާސްވެ ކަންބޮޑުވެފައެވެ.\n"ދަރިފުޅު ތި ހުރީ ހާދަ ހާސްވެފައި. އަނެއްކާ ކަމެއް ގޯސްވީތަ؟" ސުވާލުކުރީ މަންމައެވެ.\n"ނޫން. ކަމެއް ގޯހެއް ނުވޭ. ހަމަ ބައްޕަ މަތިން ހަނދާން ވަނީ. ބައްޕަ ދެއްކި ވާހަކަތައް ހަނދާނަށް އަންނަނީ" ޖަދުވާންގެ ޖަވާބުން މަންމަގެ ހިތަށް އަސަރު ކުރިއެވެ.\n"އެހެންވެގެން ނޭ ދަރިފުޅު ގާތުގައި ބުނީ ފާޑުފާޑުގެ ދިރޭތަކެތި ނުގެން ގުޅޭށޭ. ބައްޕަ ވެސް ދަރިފުޅަށް ކިހައި ނަސޭހަތް ދިން. ނަސީބެއް ދަރިފުޅުގެ ގެންގުޅުނު ހަރުފަ މަރާލިކަން" މަންމަ ދައްކަމުން ދިޔަ ވާހަކަތަކުން ޖަދުވާނަށް ބޯ ހޫރާލެވުނެވެ. ޖަދުވާނަށް ހުރެވުނީ ގަބުވެފައެވެ. ގުޑިލާން ވެސް ނޭނގިފައެވެ.\n"ދަރިފުޅާ! ކިހިނެއް ވެފައި ތިހުރީ. ކަމެއް ގޯސްވީތަ؟" އަނެއްކާ ވެސް މަންމަ ކުރީ ހަމަ އެ ސުވާލެވެ.\n"ނޫން މަންމާ! އަހަރެންނަށް ކަންތައްތައް ކުރެވުނު ގޮތް ހިތަށް އަރާފައި މި ހުރެވެނީ" ޖަދުވާނު ބުނަން ބޭނުން ކިތަންމެ ވާހަކައެއް އެ ހިތުގައި އެބަ ހުއްޓެވެ. ނަމަވެސް އެ ވާހަކަތައް ބުނާނެހާ ހިތްވަރެއް އެ ހަށިގަނޑަކު ނެތެވެ. އެ ވާހަކަތައް ދައްކާނެހާ ބާރެއް އޭނާގެ ދުލަކު ނެތެވެ.\nޖަދުވާން ވަނީ ކޮޓަރިއަށެވެ. އޭނާ ބޭނުންވީ ނިދާލާށެވެ. ބޮލަށް ވަންނަމުން ދިޔަ ޚިޔާލުތަކާ ދުރުވާށެވެ. ނަމަވެސް އެކަން ކުރާނީ ކިހިނެއް ހެއްޔެވެ؟ އެ ޚިޔާލުތަކާ ދުރުވެވޭނެ ހެއްޔެވެ؟ ޖަދުވާންގެ ސިކުނޑި ސުމަކަށް ދިޔައެވެ. ނުފެނިގެން އުޅޭ ހަރުފަޔާ މެދު ވިސްނަން ފެއްޓުނެވެ. އެއީ ކޮން ހަރުފައެއް ހެއްޔެވެ؟ އެ ހަރުފަ ރާއްޖޭގައި އުޅެންވީ ކީއްވެ ހެއްޔެވެ؟ އެ ހައި ވިހަގަދަ ހަރުފައެއް ގެންގުޅުނީ ކާކު ހެއްޔެވެ؟\nއެއް ދުވަސްވަރެއްގައި ޖަދުވާން ވެސް ހަރުފައެއް ގެންގުޅުނެވެ. ބޮޑު އަގުގައި ގަނެ ބައްޕަގެ ކަނޑުބޯޓުން އެ ހަރުފަ ރާއްޖެ އެތެރެކުރިއެވެ. އެ ސޮރަށް ބޭނުންވާ ކާނާއާއި މާހައުލު ތައްޔާރުކުރުމަށް އެތައް ޚަރަދެއް ކުރިއެވެ. ރާއްޖޭގައި ނޫޅޭ އެއްޗެއް ރާއްޖޭގައި ގެންގުޅެވޭތީވެ އެ އުފާ ޖަދުވާން ލިބިގަތެވެ. ނަމަވެސް ތިން މަސް ނުވަނީސް ދޮޅު ފޫޓްގެ އެ ހަރުފަ ގެއްލުނީއެވެ. އެކަން ހިނގީ ގޭގައި މީހަކު ނޫޅެނީސް އެ ގެއަށް ވަގަކު ވަނުމުންނެވެ. އެ ވަގުކަލޭގެ ގެންދިޔައީ ކޮން އެއްޗެއްކަމެއް ނޭނގެއެވެ. އެ ހަރުފަޔާއި ގޭގޭގައި އޮޅުކޮށްގެން ގެންގުޅުނު ދެ ގުރާ ވެސް އެ ފަހަރު ގެއްލުނެވެ. އެކަން ފުލުހުންނަށް އަންގަން ޖަދުވާން ބޭނުންނުވީ ޖަދުވާން ކުށްވެރިވެދަނެތީއެވެ. ރާއްޖޭގައި ގެންގުޅުން މަނާ އެތައް ވައްތަރެއްގެ ދިރޭ ތަކެތި އޭނާ ގެންގުޅޭތީއެވެ.\nއެ ދުވަހު ޖަދުވާންގެ ބައްޕަ ވަރަށް ހިތްހަމަ ނުޖެހުނެވެ. ބައްޕަ އެންމެ ބޮޑަށް ހިތްހަމަ ނުޖެހުނީ އެކަން ފުލުހުންނަށް ނޭންގުމުންނެވެ. އެކަން އިތުރަށް ހޫނުވެދާނެތީވެ އެދުވަހު ޖަދުވާނު ހެދީ ދޮގެވެ. ބައްޕައަށާއި މަންމައަށް ވެސް އޮޅުވާލީއެވެ. މަންމައާއި ބައްޕަ ރުއްސުމަށް އެ ދުވަހު ޖަދުވާން ބުނީ އޭނާ ގެންގުޅުނު ހަރުފަ މަރާލާފައި ވާކަމަށާއި ވައްކަން ކުރީ އޭގެ ފަހުންކަމުގައެވެ. ޖަދުވާންގެ ބޭނުމަކީ އެކަން ފުލުހުންނަށް އެންގިޔަ ނުދިނުމެވެ. އެ މައްސަލަ އޮއްބާލުމެވެ. ކަންވީ ވެސް އެހެންނެވެ. މައްސަލަ ހައްލުވީ ދެން އެފަދަ ދިރޭ އެއްޗެއް ނުގެންގުޅޭނެކަމަށް ޖަދުވާން އެއްބަސް ވެގެންނެވެ. ނަމަވެސް އެ އެއްބަސްވުމުން ހިތްހަމަ ޖެހުން ލިބުނީ ހަމައެކަނި އެ މަންމައަށާއި ބައްޕައަށެވެ. ޖަދުވާނަށް ލިބުނު އުފަލެއް ނެތެވެ. އޭނާ ޖެހުނީ އިތުރަށް ވިސްނާށެވެ. އެ ހަރުފައާ މެދުއެވެ.\nޖަދުވާނަށް އެނގިފައި އޮތީ ހަރުފައަށް ކޮންމެ ކޮންމެ މާހައުލަކު ނޫޅެވޭނެކަމެވެ. އޭގެ މާހައުލުގައި ނޫޅެވިއްޖެ ނަމަ އެސޮރު މަރުވާނެކަމެވެ. މާގިނަ ދުވަހަކު ދުނިޔެއަކު ނޯންނާނެކަމެވެ. ނަމަވެސް ވިހަ ނަގައިގެން ގެނެވުނު ނަމަ ކިހައި ރަނގަޅުވީސް ހެއްޔެވެ؟ އޭރުން އެއްވެސް ބިރެއް ގަންނާކަށް ނުޖެހޭނެއެވެ. ވިހަ ނުނެގީ އެވަރުގެ ރައްކާތެރިތަނެއްގައި ގެންގުޅެވިދާނެކަމުގެ ޔަގީންކަން އޮތީމައެވެ. އެކަމަކު.... ޚިޔާލުގެ މާޒީގައި އޮތް ޖަދުވާނުގެ ވިންދު ދިޔައީ އަވަސްވަމުންނެވެ. ހިތުގެ ތެޅުން ދިޔައީ ބާރުވަމުންނެވެ.


Israel aa gulhun badhai kuran thayyaaru: Saudi\nއިޒްރޭލާ ގުޅުން ބަދަހިކުރަން ތައްޔާރު: ސައޫދީ\nއަރަބި ހުށަހެޅުން އިޒްރޭލުން ގަބޫލުކުރާ ނަމަ ސައުދީން އިޒްރޭލު ބަލައިގަންނާނެ\nއިޒްރޭލާ ގުޅުން ބަދަހިކުރަން ސައޫދީ އަރަބިއްޔާ ތައްޔާރު ކަމަށް އެގައުމުން ބުނެފި އެވެ. ސައުދީން ބުނީ އަރަބިން ސުލްހައަށް އެދި 2002 ގައި ހުށަހެޅި ހުށަހެޅުމަށް އަމަލުކުރަން އިޒްރޭލު ތައްޔާރު ނަމަ، ސައޫދީ ވެސް ތައްޔާރު ކަމަށެވެ.\nސައުދީން އދ. އަށް ކަނޑައަޅުއްވާފައި ހުންނަވާ ދާއިމީ ސަފީރު، އަބްދުﷲ އަލްމުއައްލަމީ އަރަބި ނިއުސް އަށް ދެއްވި އިންޓަވިއުއެއްގައި ވިދާޅުވީ އިޒްރޭލުން އަރަބިންގެ ރުހުމަށް އެދޭ ނަމަ ރިޔާޒުން ހުށަހަޅަން އޮތީ އަރަބިންގެ ހުށަހެޅުން ކަމަށެވެ.\nސަފީރު ވިދާޅުވި އެއްބަސްވުން ގޮވާލަނީ އިޒްރޭލުން އަރަބިންގެ ބިންތައް ހިސޯރުކުރުން ހުއްޓާލުމަށެވެ. އަދި އިޒްރޭލުން 1967 ގައި ޖަހައިގަތް އަރަބި ބިންތައް ދޫކޮށްލުމަށެވެ.\nފަލަސްތީނަށް މިނިވަން ދައުލަތެއްގެ ޝަރަފު ދިނުމަށާއި އިރުމަތީ ގުދުސް އަކީ ފަލަސްތީންގެ ވެރިރަށް ކަމަށް އިޒްރޭލުން ބަލައިގަތުމަށް ވެސް އެއްބަސްވުން ގޮވާލަ އެވެ.\nމުއައްލަމީ ވިދާޅުވީ ގޯސްކަމެއް ވާނީ ގޯސްކަމަކަށް ކަމަށާއި އިޒްރޭލުން އަރަބި ބިންތައް ހިސޯރު ކުރުމަކީ ގޯހެެއް ކަމަށެވެ.\nސަފީރު އަދި ވިދާޅުވީ ރިޔާޒުން ވެސް އިޒްރޭލާ ގުޅުން ބަދަހިކުރަން އެދޭ ކަމަށާއި އެކަމަކު ސައޫދީގެ ހުށަހެޅުމަށް އިޒްރޭލު އެއްބަސްވާން ޖެހޭ ކަމަށެވެ.\nސަފީރު ވިދާޅުވީ އަރަބިންގެ އެއްބަސްވުން އިޒްރޭލުން ގަބޫލުކޮށްފި ނަމަ ލިބޭނީ ހަމައެކަނި ސައޫދީގެ ރުހުން ނޫން ކަމަށާއި މުސްލިމް ދުނިޔެއަށް ނިސްބަތްވާ 57 ގައުމުން އިޒްރޭލު ބަލައިގަންނާނެ ކަމަށެވެ.\nމުއައްލަމީ ވިދާޅުވީ ވަގުތާ ގުޅިގެން ހެޔޮނުބައި ބަދަލެއް ނުވެ އެވެ. އޭނާ ވިދާޅުވީ ހާލަތު ބަދަލުކުރަނީ އިންސާނުން ކަމަށާއި އަރަބިންނާ އެކުވެރިވެ ގާތްވުމަށް އިޒްރޭލުގެ ކުރިމަތީގައި އޮތީ އަރަބިންގެ ހުށަހެޅުން ކަމަށެވެ.\nސައޫދީއާ އިޒްރޭލާ ގުޅުން ބަދަހިކުރުމަށް ގިނަ މަޝްވަރާތަކެއް ކުރެވެމުން އެބަދެ އެވެ. އިޒްރޭލު ސަރުކާރުގެ ބާރުވެރިން ސައޫދީއަށް ވަރަށް ގިނައިން ދަތުރުކުރާ ކަމަށް ވެސް ޚަބަރުތައް ބުނެ އެެވެ.\n1967 ގައި ކުރެވުނު އަރަބި-އިޒްރޭލު ހަނގުރާމައިގައި، އިޒްރޭލުން އިރުމަތީ ގުދުސް އަތުލައިގަނެ ޖީބަށް ޖަހާލި ގޮތަށް އަދި ވެސް ދެކިގެން ތިބީ އެއީ އެމީހުންގެ އަމިއްލަ ބިމެއް ކަމަށެވެ. އެހެން ނަމަވެސް ދުނިޔޭގެ އެއްވެސް ގުނަވަނަކުން އިޒްރޭލުގެ މި ނުބައި އަމަލު ރަނގަޅު ކަމަށް ބުނެފައެއް ނެތެވެ.\nފަލަސްތީން އިޒްރޭލް ސައުދީ އަަރަބިއްޔާ + މެދު އިރުމަތި ވެސްޓް ބޭންކް ގުދުސް\nފަލަސްތީނަށް މިނިވަން ދައުލަތެއް އޮންނަން ޖެހޭ: ސައޫދީ


Match enburunee penalty in: Segrt | Mihaaru\nމެޗު އެނބުރުނީ ޕެނަލްޓީން: ސެގާޓް\n10 ސެޕްޓެމްބަރ 2019 - 23:49 16 comments\nފުރަތަމަ ހާފުގައި ވަން ފަސޭހަ ގޯލްތަކަށް ފަހު ރާއްޖޭން ރޭވީ ދެ ވަނަ ހާފުގައި ކައުންޓާ އެޓޭކުގައި ޗައިނާ އަށް ނުރައްކާކުރަން ކަމަށާއި އެކަން ކާމިޔާބުވުމާ ދާދި ގާތަށް ގޮސްފައިވަނިކޮށް މެޗު އެނބުރިގެން ދިޔައީ ޕެނަލްޓީއާ އެކު ކަމަށް ވޯލްޑް ކަޕް ކޮލިފައިންގައި މިރޭ ޗައިނާ އަތުން 5-0 އިން ބަލިވި ރާއްޖޭގެ ކޯޗު ޕީޓާ ސެގާޓް ބުނެފި އެވެ.\nމިރޭގެ މެޗުގެ ފުރަތަމަ ވިއްސަކަށް މިނެޓު ރާއްޖޭން ޗައިނާގެ އެޓޭކްތައް ހުއްޓުވައި ކުރިއަށް އަލީ އަޝްފާގް (ދަގަނޑޭ) އަށް ބޯޅަ ފޯރުކޮށްދޭން މަސައްކަތްކުރި އެވެ. އެކަމަކު ފަހަތުން ރިކަވާކުރި ބޯޅަތައް ކުރިއަށް ފޯރުކޮށްދިނުމުގައި ކާމިޔާބެއް ނުލިބި އުޅެނިކޮށް ޗައިނާ އިން ދެ ގޯލުގެ ލީޑެއް ނެގީ އެވެ.\nދެ ވަނަ ހާފަށް ރާއްޖޭން ދަގަނޑޭގެ ބަދަލުގައި ނާއިޒް ހަސަން (ދާދު) އަރުވައި ޕްރެސްކޮށްގެން ކުޅުމުގެ ނަތީޖާއަކަށްވީ ނުރައްކާތެރި ތިން ފުރުސަތު ލިބުމެވެ. އެކަމަކު ބޭނުން ނުހިފި އޮއްވާ ޗައިނާ އަށް ޕެނަލްޓީއެއް ލިބި ތަފާތު ބޮޑުކުރީ އެވެ.\nސެގާޓް ބުނީ ފުރަތަމަ ހާފުގައި ދަގަނޑޭ އޭނާގެ ކިބައިގައި ހުރިއްޔާ ހުރި ހިތްވަރެއް ލި ކަމަށާއި ފަހު ދަގަނޑޭ ބޭލީ އޭނާ ވަރުބަލިވެފައި ހުރުމުން ކަމަށެވެ. އަދި ބަދަލުގައި ދާދު އެރުވީ ޕްރެސްކޮށްގެން ކުޅުމަށް ކަމަށާއި ބޭނުމަކީ ކައުންޓާ އެޓޭކުގައި ޗައިނާ ކޮޅަށް ގޯލެއް ޖެހުން ކަމަށެވެ.\n"ދެ ވަނަ ހާފު ފަށައިގެން ވަރަށް ރަނގަޅަށް ޕްރެސްކޮށްގެން ކުޅުނު. އެ ވަގުތުކޮޅުގެ ތެރޭގައި ތިން ފުރުސަތު ލިބުނު. އޭގެން ފުރުސަތެއްގައި ގޯލެއް ޖެހުނު ނަމަ ނަތީޖާ 2-1 އަށް ބަދަލުވެ ޗައިނާ އަށް އަސަރުތަކެއް ކުރާނެ. އަހަރެމެން ދެ ވަނަ ހާފަށް ނުކުތީ ވެސް އެ ވިސްނުމުގައި. އެކަން ކާމިޔާބުވުމާ ގާތަށް ވެސް ދިޔަ. އެކަމަކު އެ ވަގުތު ރެފްރީ ދިން ޕެނަލްޓީއާ އެކު މެޗު ބަދަލުވެގެން ދިޔައީ،" ސެގާޓް ބުންޏެވެ.\nސެގާޓް ބުނީ އެ ޕެނަލްޓީ ދިން ވަގުތު އޭނާ ހުރީ އަނިޔާވި އަހުމަދު ނޫމާން (ހެލްމެޓް) ގެ ހާލަތު ބަލަން ކަމަށާއި އެހެންވެ އެތަނުން ވީގިތެއް ނޭގެ ކަމަށެވެ. އެކަމަކު ދެ ވަނަ ޕެނަލްޓީ ގޯސް ކަމަށް ކެޕްޓަން އަކްރަމް އަބްދުލްގަނީއާ ހަވާލާދީ ކޯޗު ބުންޏެވެ. އަކްރަމް ފައުލްކުރި ކަމަށް ބަލައި ރެފްރީ ޕެނަލްޓީ ދިން ނަމަވެސް، ފެންނަ ފެނުމަށް އޭނާގެ ޓެކްލް އަމާޒުވީ ބޯޅަ އަށެވެ. އަދި އެ ވަގުތު ޗައިނާ ކުޅުންތެރިން ޑައިވެއް ކުރި ކަމަށް ވެސް ބެލެވެ އެވެ.\n"ރެފްރީ މެޗު މަރާލީ އެކަމަކު އަހަރެމެން މި ނަތީޖާ ގަބޫލުކުރަން ޖެހޭ. މިއީ ޗައިނާ އަށް ހައްގު މޮޅެއް. އަހަރެމެންނަށް ދެން އޮތީ ކުރިއަށް ދިއުން،" ސެގާޓް ބުންޏެވެ.\nގްރޫޕުގެ ތިން ވަނަ ހޯދާ ޓީމަށް ވެސް އޭޝިއަން ކަޕުން ފުރުސަތު އޮތުމުން، ޗައިނާ އާއި ސީރިއާ އިން އެއް ވަނަ އާއި ދެ ވަނަ އަށް ވާދަކުރާނެ ބަލައި ރާއްޖެ އާއި ފިލިޕީންސް އަދި ގުއާމުން މަސައްކަތްކުރާނީ ތިން ވަނަ މަގާމް ހޯދަން ކަމަށް ބެލެވެ އެވެ. ސެގާޓް ވެސް ބުނީ ޗައިނާ އަކީ ގްރޫޕުގައި ރާއްޖޭގެ ސީދާ ވާދަވަރިއެއް ނޫން ކަމަށާއި އެހެންވެ މި މެޗުން ޕޮއިންޓް ނުލިބުމަކީ އޭގެ ޒާތުގައި މައްސަލައެއް ނޫން ކަމަށެވެ. އަދި ވާދަވެރި ގުއާމް އަތުން ފުރަތަމަ މެޗުން މޮޅެއް ލިބިފައި އޮތުމާ އެކު ރާއްޖެ އަށް އަދިވެސް ފުރުސަތު ވަރަށް ބޮޑަށް ހުޅުވިފައިވާކަން ކޯޗު ފާހަގަކުރި އެވެ.\n"ރަނގަޅު 5-0 އަކީ ތަފާތު ބޮޑު ނަތީޖާއެއް. އެކަމަކު ކުޅުންތެރިންގެ މަސައްކަތް ވެސް ފާހަގަކުރަން ޖެހޭ. އެ ކުޅުންތެރިން ފަހު ވަގުތާ ހަމަޔަށް ވެސް މަސައްކަތްކުރި. އަހަރެމެން އިސް އުފުލައިގެން ކުރިއަށްދާންވީ،" ސެގާޓް ބުންޏެވެ.\nމި މެޗުގައި ޖުމްލަކޮށް ރާއްޖޭގެ ކުޅުންތެރިންގެ ފަރާތުން ވަރުބަލިކަން ފެނުނެވެ. އަދި ޑިފެންޑަރު ހެލްމެޓް އާއި އިބްރާހިމް މަހުދީ ހުސެއިން (ފޭދޫ އިއްބެ) އަށް އަނިޔާގެ މައްސަލަ ކުރިމަތިވި އެވެ. ސެގާޓް ބުނީ ގުއާމުން އެނބުރި އަންނަން ކުރި 22 ގަޑިއިރުގެ ދަތުރުގެ ސަބަބުން ކުޅުންތެރިންނަށް ފިޒިކަލީ މައްސަލަތަކެއް ދިމާވި ކަމަށެވެ.


22 kujjakah aniyaakuri massalaigai HRCM ge bodu ihumaalu! | Mihaaru\nކުޑަކުދިންތަކަކަށް އަނިޔާކުރި މައްސަލަ ނުބެލުމުން އެޗްއާރުސީއެމްގެ މެމްބަރުން ހިއުމަން ރައިޓްސް އެންޑް ޖެންޑާ ކޮމިޓީ އަށް ހާޒިރުކޮށް ސުވާލުކުރަނީ. --ފޮޓޯ/މަޖިލީސް\n22 ކުއްޖަކަށް އަނިޔާކުރި މައްސަލައިގައި އެޗްއާރުސީއެމްގެ ބޮޑު އިހުމާލު!\n24 އޯގަސްޓް 2019 - 14:25 26 comments\nދައުލަތުގެ ބެލުމުގެ ދަށުން ކުޑަކުދިން ބަލަހައްޓާ ހިޔާ، ފިޔަވައްޗާއި ގދ. ތިނަދޫ، ޗިލްޑްރަން ސާވިސް ސެންޓަރުގައި ތިބި 22 ކުއްޖަކަށް އަނިޔާކުރި 10 މައްސަލައެއް އެޗްއާރުސީއެމަށް ހުށަހެޅި ކަމަށް މަޖިލީހަށް ފޮނުވި ރިޕޯޓުގައިވެ އެވެ.\nއޭގެ ތެރެއިން ބައެއް ކުދިންނަށް އަނިޔާކުރީ ބަރަހަނާކޮށްގެން ކަމަށް ބުނެފައިވެ އެވެ.\nމީހުންގެ ކުރިމައްޗަށް ނެރެ ނުވަތަ އެއްވެސް މީހަކަށް ދައްކައިގެން އޮރިޔާން ކުރުމަކީ އެންޓި ޓޯޗާ ގާނޫނުގައި ޓޯޗާގެ އަމަލެއް ނުވަތަ ކުށެއްގެ ގޮތުގައި ކަނޑައަޅާފައިވާ ކަމެކެވެ. މިފަދަ މައްސަލަތައް ބެލުމުގެ ޒިންމާ ވެސް ގާނޫނުން ހަވާލުކޮށްފައި އޮތީ ހިއުމަން ރައިޓްސް ކޮމިޝަނަށެވެ.\nކުޑަކުދިންނަށް އަނިޔާކުރި މައްސަލައިގައި ހިޔާގައި މަސައްކަތްކުރާ މުވައްޒަފުންތަކަކަށް ޖެންޑާ މިނިސްޓްރީން އިދާރީ ފިޔަވަޅު އެޅި އެވެ. ޖެންޑާ މިނިސްޓްރީން އެޗްއާރުސީއެމަށް ފޮނުވި މި މައްސަލަ، އެޗްއާރުސީއެމްގެ އަހަރީ ރިޕޯޓު އެކުލަވާލި އިރު އޮތީ "ނުބަލަން ނިންމި މައްސަލަތަކެއް"ގެ ގޮތުގައި ތައްގަނޑު ޖަހައިފަ އެވެ.\nމި މައްސަލަތައް ނުބަލަން ނިންމީ، އެޗްއާރުސީއެމުން ބުނެފައިވާ ގޮތުގައި، އެ ހާދިސާ ހިނގިތާ އަހަރެއްހާ ދުވަސް ވުމުންނެވެ.\n"...ކުޑަކުދިންގެ ހިޔާ، ފިޔަވަތި އަދި ގދ. ފެމިލީ އެންޑް ޗިލްޑްރަން ސާވިސް ސެންޓަރުގައި މަސައްކަތް ކުރާ 10 މުވައްޒަފުންނަށް އިދާރީ ފިޔަަވަޅު އަޅާފައިވާ ކަމަށާއި އެ ފަރާތްތަކާ ގުޅޭ މައުލޫމާތު ކޮމިޝަނާ [ޖެންޑާ މިނިސްޓްރީން] ހިއްސާކޮށްފައިވީ ނަމަވެސް އެ ފަރާތްތައް ހިންގި ޓޯޗާގެ އަމަލު ކޮމިޝަނުން ތަހުގީގު ކުރެވިފައެއް ނުވެ އެވެ،" އެޗްއާރުސީއެމްގެ ރިޕޯޓުގެ 22 ވަނަ ސޮފްހާގައިވެ އެވެ.\n"ބަޔާން ކުރެވުނު މައްސަލަތައް ތަހުގީގު ކުރެވިފައި ނުވަނީ މި މައްސަލަތައް ކޮމިޝަންގެ ސަމާލުކަމަށް އައިސްފައި ވަނީ 2018 ވަނަ އަހަރުގެ ޖުލައި މަހު ކަމަށް ވެފައި އޭގެ ތެރެއިން ބައެއް ހާދިސާތައް ހިނގިތާ އެއް އަހަރަށް ވުރެ ގިނަ ދުވަސް ވެފައި ވުމާ އެކު ހެއްކާއި ގަރީނާތައް ހޯދުމުގައި ގޮންޖެހުންތަކެއް ހުރުމުންނެވެ."\nއެކަމަކު މި ގޮތަށް އެޗްއާރުސީއެމުން ނިންމީ ހެއްކާއި ގަރީނާ ހޯދަން އެއްވެސް ތަހުގީގެއް ފެށުމެއް ނެތި ކަން، މަޖިލީހުގެ ކޮމިޓީގައި މި މައްސަލައާ ގުޅޭ ގޮތުން ދެއްކި ވާހަކަތަކުން ވަނީ ހާމަވެފަ އެވެ.\nކޮމިޓީގެ މެމްބަރުންގެ ސުވާލުތަކަށް އެޗްއާރުސީއެމްގެ މެމްބަރުން ޖަވާބު ދެއްވަނީ. --ފޮޓޯ/މަޖިލީސް\nމަޖިލީހަށް ފޮނުވި ރިޕޯޓުގައި އޮތް އެޗްއާރުސީއެމްގެ އެ އިހުމާލާ ގުޅިގެން އެ ކޮމިޝަންގެ މެމްބަރުން މިދިޔަ ބުދަދުވަހު ޖެންޑާ އެންޑް ހިއުމަން ރައިޓްސް ކޮމިޓީ އަށް ހާޒިރުކުރި އެވެ. ކުޑަކުދިންތަކެއް އަނިޔާ އަށް ހުށަހެޅުނު އެ މައްސަލަ ނުބަލަން އެޗްއާރުސީއެމުން ނިންމުމުން ކޮމިޓީގެ މުގައްރިރު އަދި އެޗްއާރުސީއެމްގެ ކުރީގެ މެމްބަރު ޖީހާން މަހްމޫދާއި އެހެން މެމްބަރުން ކަންބޮޑުވުން ފާޅުކުރެއްވި އެވެ.\nމައްސަލަ ނުބަލަން ނިންމީ ހެއްކާއި ގަރީނާ ހޯދަން ތަހުގީގެއް ފެށުމަށް ފަހުތޯ ޖީހާން އެއްސެވުމުން ކޮމިޝަނުން އޮޅުންފިލުވައިދޭން އުޅުނީ އާއްމުކޮށް އެތަނުން އަމަލުކުރަމުން އަންނަ އުސޫލެވެ. ސީދާ ޖަވާބު ދެއްވަން އެދިވަޑައިގަތުމުން އެޗްއާރުސީއެމްގެ މެމްބަރުން ދެއްކެވި ވާހަކަތަކުން އެނގުނީ އެގޮތަށް ނިންމީ އެ މައްސަލަތަކާ ގުޅޭ މާ ބޮޑު ތަހުގީގެއް ހިންގުމެއް ނެތި ކަމެވެ. ނުބަލަން ނިންމާފައިވާ ކަމަށް ރިޕޯޓުގައި އޮތަސް އެ ކޮމިޝަންގެ ބައެއް މެމްބަރުން، ފަހުން ވިދާޅުވީ މައްސަލައިގެ ތަހުގީގު ކުރިއަށް އެބަ ދާ ކަމަށެވެ.\nއެޗްއާރުސީއެމްގެ އިހުމާލާ ގުޅޭ ގޮތުން މެމްބަރުން ތަކުރާރުކޮށް ސުވާލުކުރަން ފެއްޓެވެމުން ކޮމިޝަންގެ ނައިބު ރައީސް މުހައްމަދު ޒާހިދު އެދިވަޑައިގަތީ ލިއުމުން އެ މައްސަލައިގެ ޖަވާބު ދިނުމުގެ ފުރުސަތެއް އެ ކޮމިޝަންގެ މެމްބަރުންނަށް ދެއްވުމަށެވެ. އެއްވެސް މައްސަލައެއް ކޮމިޝަނަށް ހުށަހެޅުމާ އެކު ބެލުމެއް ނެތި ނުނިންމާ ކަމަށް އޭނާ ވިދާޅުވި އެވެ.\nކޮމިޝަންގެ މެމްބަރު އައިޝަތު އަފްރީން ވިދާޅުވީ އެ މައްސަލަތައް ހުށަހެޅުމާ އެކު ހިޔާ އަށް ގޮސް ބެލި ކަމަށެވެ. އެ މައްސަލައިގައި ޓޯޗާގެ އަމަލުތަކެއް ހިމެނޭ ކަން ފާހަގަކުރެވިގެން އެންޓި ޓޯޗާ ގާނޫނުގެ ދަށުން ފުލުހުންނާ އެކު ޖޮއިންޓް އިންވެސްޓިގޭޝަނެއް ކުރިއަށް ގެންދަން މަސައްކަތް ކުރި ކަމަށާއި ނަމަވެސް އުނދަގޫތަކެއް ކުރިމަތިވި ކަމަށް އޭނާ ވިދާޅުވި އެވެ.\n"ފުލުހުން ބެލީ އަނިޔާގެ ބައި، ދެން ފުލުހުން އެ ފޮނުވީ ޕްރޮސިކިއުޓަ ޖެނެރަލްގެ އޮފީހަށް ދައުވާކުރަން،" އަފްރީން ވިދާޅުވި އެވެ.\nއެންޓި ޓޯޗާއާ ގުޅުން ހުރި ބައެއް މައްސަލަތައް އެ ކޮމިޝަނަށް ހުށަހެޅުން ލަސްކަމަށާއި އެއީ ހެކިތައް ހޯދަން އުނދަގޫވާ ކަމެއް ކަން އޭނާ ފާހަގަކުރެއްވި އެވެ.\nމި ވާހަކަ ކޮމިޓީގެ މުގައްރިރު ޖީހާން ގަބޫލުނުކުރައްވައި ވިދާޅުވީ ކުދިންނަށް ލިބުނީ މާއްދީ އަނިޔާއެއް ނޫން ކަމަށެވެ. އެއީ ނަފްސާނީ އަނިޔާއަކަށް ވާތީ ކޮމިޝަނަށް ހެކި ހޯދަން ކުރެވޭނެ ކަންކަން ހުންނާނެ ކަމަށް ވިދާޅުވި އެވެ.\n"މާއްދީ އަނިޔާއެއް ނޫން ލިބިގެން މިއުޅެނީ އެއް އަހަރު ވެގެން ހެކި ހޯދަން އުނދަގޫވާން. އަނިޔާގެ ޝިކާރައަކަށް ވެފައިވާ ކުޑަކުދިންނަށް ދީފައި ވަނީ ނަފްސާނީ އަނިޔާއެއް ކަަމަށް ވާ އިރު ސައިންޓިފިކް ހެކިތައް ދައްކަނީ ނަފްސާނީ އަނިޔާގެ ހަނދާނާއި އަސަރު ދިގު ދެމިގެންދާ ކަމާއި އަދި ބައެއް ފަހަރަށް ދާއިމަށް އޭގެ ނަފްސާނީ އަސަރު ހުންނާނެ ކަން،" ޖީހާން ވިދާޅުވި އެވެ.\n"ސައިންޓިފިކް ތަހުލީލްތައް ކޮށްފިއްޔާ، އެސެސްމެންޓެއް ކޮށްފިއްޔާ އެނގެން ހުންނާ ކަން އަޅުގަނޑަށް ވުރެން ބޮޑަށް ކޮމިޝަންގެ މެމްބަރުންނަށް އެނގިވަޑައިގަންނަވާނެހެން."\nސައިކޮލޮޖިކަލް އެސެސްމެންޓެއް ހަދައި އެ ކުދިންގެ ހަނދާނުގައި އެކަން ހުރިތޯ ބެއްލެވި ކަމަށް ޖީހާން އެއްސެވުމުން އެޗްއާރުސީއެމްގެ ރައީސް އައިމިނަތު އީނާސް ވިދާޅުވީ "އެ ކުދިންނާ ސުވާލު ކުރުމާ އެކު މިހާރު ވެސް ތަހުގީގު ކުރަމުން ދާ" ކަމަށެވެ.\n"އެއީ، ޓޯޗާގެ ބަޔާއި ސިސްޓަމެޓިކް ބައި ވަކިކޮށްލައިގެން ބަލަމުން ދިޔައީ... އަދިވެސް އަޅުގަނޑުމެން ތަހުގީގު ކުރަމުން މިދަނީ،" އީނާސް ވިދާޅުވި އެވެ.\nރިޕޯޓުގައި އޮތް ވާހަކަ އާއި ކޮމިޓީގައި މެމްބަރުން ދެއްކެވި ވާހަކަ ތަފާތެވެ. ޖެންޑާ މިނިސްޓްރީން ހުށަހެޅި މައްސަލަތަކެއް ނުބަލަން ނިންމުން، ޖެންޑާ ކޮމިޓީގެ މެމްބަރުން އެކަން ސިފަކުރެއްވީ، އެޗްއާރުސީއެމްގެ މެމްބަރުންގެ މަގާމުގެ ޒިންމާ އަދާނުކުރައްވައި ގަސްތުގައި ވީ އިހުމާލެއްގެ ގޮތުގަ އެވެ.\nއިތުރު ލިޔުންތައް ކުޑަކުދިން ހިއުމަން ރައިޓްސް ހިއުމަން ރައިޓްސް ކޮމިޝަން ކުޑަކުދިންގެ ހިޔާ ހިއުމަން ރައިޓްސް އެންޑް ޖެންޑާ ކޮމިޓީ (މަޖިލިސް)


ޢާއިލާގެ ގުޅުން ދެމެހެއްޓުން | Sandhaanu\nޢާއިލާގެ ގުޅުން ދެމެހެއްޓުން\nޢާއިލާގެ ގުޅުންތަކަކީ ލިއެކިއުމުން ބަޔާންކުރެވޭނެ ކަމެއްނޫންކަން އެންމެފުރަތަމަ ގަބޫލުކުރާނީ އަޅުގަނޑެވެ. އެހެންނަމަވެސް އަޅުގަނޑުމެން މި ދިރިއުޅޭ މުޖުތަމާގައްޔާއި އަދި މުޅިދުނިޔޭގައިވެސްް ބަދަލުވަމުންދާ ޢާއިލީ ގުޅުންތަކުގެމައްޗަށް ކޮންމެވެސް އެއްޗެއް ލިޔާހިތްވާތާ ދުވަސްގަނޑެއް ވެއްޖެއެވެ. މައިގަނޑު ގޮތެއްގައި އަޅުގަނޑު ބަލާލާނީ އަޅުގަނޑުމެންގެ ދިވެހިި މުޖުތަމާގައި ކަންތައް ހިނގަމުންދާގޮތުގެ މައްޗަށެވެ. ސަބަބަކީ އެހެންމީހުންގެ ކަންތަކާބެހުމަށްވުރެން ތިމަތިމާމެންގެ ކަންތަކަށް އިސްކަންދިނުން ރަނގަޅުކަމަށް އަބަދުވެސް އަޅުގަނޑު ދެކޭތީއެވެ.\nއަޅުގަނޑުމެން ބޮޑުވަމުން އައި ދުވަސްވަރަކީ މީގެ 60-50 އަހަރު ކުރިކަމަށްވެފައި ޚާއްސަކޮށް މެދުރާއްޖެތެރޭގެ ތަޢުލީމީ ޙާލަތުވެސް ހުރީ މިއަދުގެ ފެންވަރަށްވުރެން މާދަށުގައެވެ. ތަޢުލީމާއި ދުނިޔޭގައި ކަންހިނގާގޮތް އެނގުމަކީ އިންސާނުންގެ ދިރިއުޅުމާއި ވިސްނުމަށް ބޮޑެތި ބަދަލުތަކެއް ގެނުވާކަމެއްތާއެވެ. ބައެއްފަހަރު ހެޔޮބަދަލުތަކަށް މަގުފަިކޮށްދޭއިރު ކޮންމެވެސް ވަރަކަށްް ނުރަނގަޅު ކަންތަކަށް މަގުފަހިކޮށްދޭކަމަށް ބުނުމަކީވެސް މުޅިއަކުންދޮގަކަށް ނުވާނެއެވެ. އަޅުގަނޑު ގަބޫލުކުރާގޮތުގައި ހެޔޮނުބައި ވިސްނުން އަށަގަތުމުގައި ޢިލްމުއުގެނޭ މާހައުލާއި އުގަންނައިދޭ ބައެއްގެ ވިސްމާއި ފިކުރުވެސް ޙިއްސާ ކުރެއެވެ. އިލްމުވެރިންގެބަހުން އެނގޭގޮތުގައި މީހަކަށް އެއްޗެއް އުގަންނައި ދެވޭނީ އެމީހަކަށް އެ އިލްމެއް ނުވަތަ ކަމެއް އެނގި އޮޅުންފިލާފައިއޮތް ގޮތެއްގެ މައްޗަށެވެ. މިއިން އެނގެނީ އުގަންނައިދޭމީހާ އުގަންނައިދިނުމުގައި އޭނާގެ ވިސްމާއިފިކުރުގެ ވަރަށްމުހިންމު ދައުރެއް އޮތްކަމެވެ.\n1960 ގެ އަހަރުތަކުގައި އަޅުގަނޑުމެން އުޅެބޮޑުވި މެދުރާއްޖެތެރޭގެ ޢާއިލީދިރިއުޅުން ހަމަޖެހިފައިއޮތީ ވީވަަރަކުން ބޮޑު ޢާއިލާއެއް އެއްފުރާޅުދަށުގައި ދިިރިއުޅޭ ކަހަލަ ވެއްޓެކެވެ. ވަރަށް އާދައިގެ ކުދިކުދި ގޭގެނަމަވެސް އެއްގެއެއްގައި ދިރިއުުމަކީ އެންމެރިވެތިގޮތްކަމުގައި ދެކިގެންނެވެ. ފިރިހެންދަރިން މީހުންނާ އިނދެގެން އަނބިމީހާ ދިރިއުޅޭނީ ފިރިމީހާއާއެކު އޭނާގެ ގޭގައެވެ. އެގޭގައި ފިިރިމީހާގެ މައިންބަފައިންނާއެކުގައެވެ. އަންހެންދރިން ދާނީ ފިރިމީހާގެގެއަށެވެ. އެގޭގައި ފިިރިމީހާގެ މައިންބަފައިންނާއެކުގައެވެ. ބައެއް ކައިވެނިތަކުގެ ނަތީޖާ ދެފަރާތުގެ ޢާއިލާއިން އުންމީދުކުރިގޮތަށް ކުރިޔަށް ނުދިޔަނަމަވެސް އެކަމުގެ ސަބަބުން ދެ ޢާއިލާގެ މެދުގައި މާބޮޑުރުޅިވެިކަމެއް ނުއުފެދެއޭވެސް ބުނެވިދާނެއެވެ. އަދިކިއެއްތަ ! ގިނަފަހަރު ފެންނަމުންދިޔައީ ވަރަށްވެސް އެކުވެރި ގުޅުންތަކެކެވެ. ދަރިންލިބިފައިވާނަމަ ދެފަރާތުގެ ޢާއިލާގެ ލޯބި އެ ދަރިންނާ ޙިއްސާ ކުރުން އެއީ ވަރަށް ބޮޑު ހިތްހަމަޖެހުމެއް ގެނެސް ދޭ ކަމެއްގެ ގޮތުގައި ފާހަގަ ކުރެވުނެވެ. މީގެ އިތުރުން މައިންބަފައިން ނިޔާވެ ގޮސްފައިވާ ދުރުތާތިމާގެ ބައެއްމީހުންވެސް ކުރިއްސުރެން ތިމާގެމީހުންގެތެރޭގައި ޚާއްސަ މަގާމުތަކެއް ދެވިފައިވާމީހުންނާއެކު އެފަދަ ގޭގޭގައި ދިރިއުޅެމުންގެންދިޔައެވެ. މިގޮތަށް ދިރިއުޅެމުން ގެންދިޔައީ ވަކި ޢާއިލާއެއްގެ ތަނަވަސްކަން ހުރުމަކުން ނުމެނޫނެވެ. އުފެދިފައިއޮތް ގާތް ތިމާގެ ކަމުގެ އިޙްސާސެއްގެ ސަބަބުންނެވެ. ދިރިއުޅުމަށްކުރެވޭ އެންމެ ޢާންމު މަސައްކަތަކީ މަސްވެރިކަމެވެ. ވަކިމީހަކަށް ލިބޭ މަސް ގިނަ ނުވަތަ މަދު ވުމަކީ ސުވާލުއުފެދޭކަމެއްނޫނެވެ. މަސްކޮޅުހިފައިން މާލެއަންނައިރު އެއްވެސް މީހަކަށް ވަކި އެއްޗެއް ބޭނުންވާނަމަ އެއެްޗެއް ހޯދާދޭނެއެވެ. މިޒަމާނުގެ ބޭނުންތަކާއި އޭރުގެ ބޭނުންތައް ވަރަށްތަފާތެވެ. ބޮޑުވެގެން މުންޑަކާ ކޮނޑުކެނޑިއެއްފަދައެއްޗެއް ބޭނުންވެދާނެއެވެ. ކޮންމެ ހުކުރުދުވަހަކު ހުކުރުނަަމާދަށް ފަހު ގޭގައިދިރިއުޅޭ ހުރިހާފިރިހެނުން އެކުގައި ގޭގެބޮޑުއަށި މަތީގައިތިބެނެް މެންދުރުގެ ކެއުން އެއީ އެދުވަސްވަރުގެ އެންމެރީތި އެއް އާދަކާދަކަމަށް އަޅުގަނޑަށް ފާހަގަކުރެވުނެވެ.\nމިހާރު ދިވެހިރާއްޖޭންވެސް ފެންނަނީ ދުނިޔޭގެ އެހެންގައުމުތަކުގައި ކަންތައްކުރެވެމުންދާ ފަދައިން މީހަކާއިނުމަށްފަހު ދެމަފިރިންގެ ދިރިއުޅުން މައިންބަފައިންނާއި ވަކިކުރެވިގެންދާތަަނެވެ. މިއީ ދެކޮޅަށްވެސް ވާހަކަދެކެވިދާނެ މަޢުޟޫއެކެވެ. ނަމަވެސް ދިވެހިރައްޖޭގައި އާންމުކޮށް ކަންތައް ހިނގަމުންދާގޮތަށް ބަލާއިރު ހަމަގައިމުވެސް އަޅުގަނޑަށް ބުރަވެވެނީ ކައިވެނީފަހުންވެސް މައިންބަފައިންނާއެކު ދިރިއުޅުން ބިނާކުރުމުގެ ވިސްނުން ރަނގަޅުކަމުގައެވެ. ކައިވެނި ކުރަނީ މުޅި އުމުރުއެކުގައި ހޭދަކޮށް ރިވެތި ޢާއިލާއެއް ބިނާކުރުމުގެ ވައުދުތަކާ ހުވަފެންތަކާއެކުގައެވެ. ނަމަވެސް މިކަން ޙަގީގަތަކަށްނުވާފަހަރުވެސް އާދެއެވެ.\nމިހާރުކަންތައްތައް ހިނގަމުންދާގޮތަށްބަލާއިރު ކުދިކުދި ޢާއިލާތަކެއްގެ ގޮތުގައި ވަކިން ދިރިއުޅެމުން ގެންދިއުމުން އެންމެބޮޑު ނިކަމެތިކަމެއްޙަގީގަތުގައި ލިބޭތަން ފެންނަނީ ދަރިންނަށެވެ. ސަބަބަކީ ދެމަފިރިން ވަޒީފާއަދާކުރުމުން ދަރިން ބަލާ ތަރުބިއްޔަތުކުރުމުގައި އިހުމާލު ވެވުމެވެ. މިއަދު ދިވެހިރާއްޖޭގައިތިބި އިސްރައްވެހިންނަކީ ފަހުގެ ޖީލުތަކުން ފެންނަ އެންެމެ ތަހުޒީބު މުޖުތަމާ ކަމުގައި ދިވެހި އެއްވެސް ރައްޔިތަކު ދެބަސްނުވާނެއެވެ. މާލެއާއި ރާއްޖެތެރެ އެއްކޮށް ބެލިކަމުގައިވިޔަސް މެއެވެ. މައިގަނޑު ސަބަބަކީ އެދަރިންބޮޑެތިވަމުން އައިސްފައިވަނީ މަންމައާއި ބައްޕަ، ކާފައާއި މާމަ އަދި އާއިލާގެ ބަސްވިކޭ ހަރުމީހުންގެ ކުރިމަތީގައެވެ. މަގުއޮޅިގެންދިއުމުގެ ފުރުސަތު އަމުދުންނެތޭ ބުނެވޭކަހަލަ މާހައުލެއްގައެވެ. ބޭކާރު އާދަކާދަތަކަށް ދެވިހިފުމުގެ މަގެއް ފެންނާކަށް ނޯންނާއެވެ. ނަމަވެސް ބޭރުގެ އާދަކާދަތަކާދިމާލަށް ދިވެހިމުޖުތަމާ އަރިއަޅާލަން ފެށީއްސުރެން ފެންނަމުންދަނީ ދުވަހެއް ދުވަހަކަށް މިދެންނެވި މިއަރިއަޅާލުން ބޮޑުވެ ދިވެހިންގެ އެހެން ބައެއް ރީތި އާދަކާދަތައް ފަދައިން ބިމާހަމަވެގެން ހިނގައިދާނެކަމުގެ ހިތާމަވެރި މަންޒަރެވެ. ސަރުކާރުގެ ކަމާބެހޭ އިދާރާތަކުން ހާމަކުރާގޮތުގައި ސަރުކާރުގެ ޚާއްސަ ބެލުމުގެދަށުގައި ތިބި އެތަށް ދިވެހިންނަކަށް ދަރިންގެ ފަރާތުން އޯގާތެރިކަމުގެ ފިޔަގަނޑު ތިރިކޮށްލާތަނެއް ނުފެނެއެވެ. އަޅުގަނޑަކީ ދީނީ ޢިލްމުއެނގޭ މީހަކީމެއް ނޫނެވެ. އެކަމަކު ދެންމެ މިލިއުނު ކަހަލަ ނަސޭޙަތުގެ ބަސްކޮޅެއް ވަރަށްގިނަ ފަހަރު ހުކުރު ޚުތުބާއިން އަޑުއަހަމެވެ.\nޢަލީ ސެޕްޓެމްބަރ 21, 2020 At 6:22 އމ\nގަބޫލުކުރެވޭ ރަނގަޅު ވާހަކަކޮޅެކެވެ. މިޒަމާނުގެ ތަހްޒީބީ ގައުމުތަކުގައި ޢާއިލީ ގުޅުންތައް ފެންނަނީ ކުކުޅުހާލުގެ ގުޅުންތައް ފަދަ ގޮތެއްގައެވެ. ވަކިއުމުރަކަށް ދިއުމުން ބައެއް މީހުން މައިންބަފައިންނާދޭތެރޭ ދެކެނީ މިސްކިތުވަކަރު ގޮތުގައެވެ. އަނެއްބަޔަކަށް އެއީ އެހާމުހިންމު ބައެއް ނޫނެވެ. ތަހްޒީބުގޮތަކީ އެއީ ކަމަށް ދެކޭމީހުން އެގޮތަގއި ތިއްބަ ދޭށެވެ. ހިތާމައަކީ އަޅުގަނޑުމެންގެ ތެރޭގައި މިކަން މިގޮތަށް އޮތުން ރީތިކަން ދައްކަން ކުރާމަސައްކަތް ކާމިޔާބުވަމުންދިއުމެވެ. ޙަގީގަތުގައިވެސް ދިވެހިރާއްްޖޭގައި މިހާރު ތިބި އިސްރައްވެހިންގެ ސުލޫކާއި ރިވެތި އަޚްލާގަށް ތަޢްރީފް ޙައްގެވެ. އެއުރެންގެ ތެރެއަށް މިޒަމާނުގެ ނުބައި ނުރަނގަޅު އާދަތައް އުފަން ނުކުރިފަދައިން މިޒަމާނުގެ ޒުވާނުންގެ ތެރޭގައި އުފަންވަމުންއަންނަ ނުރަނގަޅު ނުބައި އާދަކާދަތައް ފިލުވާލަޑޭނެނަމަ ހާދަހާރަނގަޅެވެ.


Driving area eh Adduavarah muhinmu\n‘ޑްރައިވިންގ އޭރިއާ’ އެއް އައްޑޫ އަށް ވަރަށް މުހިއްމު\nފާއިތުވެ ދިޔަ އަހަރުތަކުގެ ތަފާސް ހިސާބަށް ބަލާއިރު އައްޑޫ އަކީ މަގުމަތީގެ ނުރައްކާތެރިކަން އެންމެ ބޮޑު އެއްސަރަހައްދުކަމަށް ގިނަ ބަޔަކު ދެކެއެވެ. ނަމަވެސް ކޮންމެ ދުވަހަކު އެތައް ބަޔަކު އަލަށް ލައިސަންސް ނަގައިގެން އެމަގުތަކުގެ މައްޗަށް އުޅަނދުގައި ނުކުމެއެވެ. ހަމަ އެއާއި އެކު ލައިސަންސް ނެގުމަށް ދުއްވަން ދަސްކުރަން އޮތް ތަނަކީ ވެސް ހަމަ އެމަގުތަކެވެ. އެހެން ގޮތަކަށް ދަންނަވަނީ ނަމަ އެއް އުރައަކަށް ދެ ކަނޑި ލެވުނީ އެވެ.\nއެއްގަމު ދަތުރުފަތުރުގެ ގާނޫނު ވުޖޫދަށް އައުމާއި އެކު ކޮންމެ މީހަކަށް ދުއްވަން ދަސްކޮށްދިނުން ހުއްޓުމަކަށް އައެވެ. އެގޮތުން ޑްރައިވިން ސްކޫލެއްގެ އެހީގައި ނޫން ގޮތަކަށް ދަސްކުރަން ދުއްވުމަކީ މަނާކަމަކަށް ވިއެވެ. ހަމަ އެއާއި އެކު އައްޑޫގައި ވެސް ޑްރައިވިންގ ސްކޫލްތަކެއް ހެދި ގެން ދިޔައެވެ. ނަމަވެސް ދެން އުފެދިގެން އައި ސުވާލަކީ ދުއްވަން ދަސްކުރާނީ ކޮންތާކުތޯ އެވެ. ކާރުބާރު ބޮޑު، އެބުނާ ނުރައްކާ މަގުތަކަށް ނުކުންނަން ވީތޯ އެވެ. އިތުރު އެހެން ގޮތެއް ނެތުމުން އެމަގުތަކަށް ނުކުތުމީ މުޅިއަކުން ހައްލެއް ނޫނެވެ.\nއައްޑޫ އަކީ އާބާދީ ގިނަ އަދި ކާރޫބާރު ބޮޑު ތަނަކަށް ވާއިރު ދުއްވަން ދަސްކުރަން މަގުތައް މައްޗަށް ނުކުތުމަކީ އެންމެ ރައްކާތެރި ގޮތެއް ނޫނެވެ. އަދި ލައިސަންސް ޓެސްޓަށް އާއްމުން ބޭނުން ކުރާ މަގު ބޭނުން ކުރުމަކީވެސް އެންމެ ރައްކާތެރި ގޮތެއް ނޫނެވެ. އެހެންކަމުން މިސަބަބުތަކަށްޓަކައި އައްޑޫގައި 'ޑްރައިވިންގ އޭރިއާ' އެއް އޮންނަން ޖެހޭކަމަށް ގިނަ ރައްޔިތުން ބުނަމުން ދެއެވެ. ކައުންސިލް އިދާރާ ހުންނަ ސަރަހައްދަކީ ލައިސަންސް ޓެސްޓް ޖެހުމަށް އެންމެ ރައްކާތެރި ސަރަހައްދުތޯ ސުވާލު އުފެދެއެވެ. އަދި ދުއްވަން ދަސްކުރަން މިސަރަޙައްދުގެ ރައްކާތެރި ކަމާއި މެދު ވެސް ސުވާލު އުފެދެއެވެ. ސަބަބަކީ އެއީ ގުޅިފައިވާރަށްތަކާއި ހިތަދޫ އާއި ގުޅުވައި ދޭ މައިމަގުތައް ހުރި ސަރަޙައްދަށް ވުމުންވެސް މެވެ.\nޑްރައިވިން އޭރިއާއެއް ހެދުމަށް އައްޑޫގައި ބިން އެބައޮތެވެ. އެގޮތުން މީގެ ކުރިންވެސް ބޭންކް އޮފް މޯލްޑިވްސް ހިތަދޫ ބްރާންޗް ކައިރީގައި އޮތް ހުސް ބިން އެފަދަ ސަރަޙައްދަކަށް ތަރައްޤީގުކުރުމުގެ ވިސްނުން ކައުންސިލުން ގެންގުޅުއްވިއެވެ. ނަމަވެސް އެކަމަށް ހުރި ބައެއް ހުރަސްތަކާއި ހުރެ އެތަން ވެސް މިހާތަނަށް ތަރައްޤީ ކުރެވިފައި ނުވެއެވެ. މީގެ އިތުރުން ފޭދޫގައި އަލަށް ހިއްކި ސަރަޙައްދާއި، ގުޅިފައިވާ ފަޅުރަށްތައް ހިމެނޭ ސަރަހައްދުގައި ހުރި ބިންތަކަކީވެސް މިފަދަ ކަމަކަށް އެންމެ އެކަށޭނެ ތަންތަނެއެވެ.\nއާސަރުކާރު އައިސްފައިވާއިރު މިސަރުކާރުން އައްޑޫގެ ރައްޔިތުންނަށް މިފަދަ އަގު ބޮޑު ހަދިޔާއެއް ދޭނެކަމަށް އުންމީދު ކުރެވެއެވެ. އަދި އައްޑޫ ސިޓީ ކައުންސިލް އިންވެސް މިކަމަށް މަސައްކަތްތަކެއް ކުރާނެކަމަށް ޤަބޫލު ކުރެވެއެވެ. އައްޑޫގެ ރައްޔިތުން ތިބީ ނުހަނު ބޮޑު އުންމީދުތަކެއްގައެވެ.


ކޯވިޑް-19 : ރާއްޖެއިން ޕޮޒިޓިވްވި މީހުންގެ އަދަދު 1300 އަށްވުރެ މައްޗަށް ކޯވިޑް-19 : ރާއްޖެއިން ޕޮޒިޓިވްވި މީހުންގެ އަދަދު 1300 އަށްވުރެ މައްޗަށް\nކޯވިޑް-19 : ރާއްޖެއިން ޕޮޒިޓިވްވި މީހުންގެ އަދަދު 1300 އަށްވުރެ މައްޗަށް\nމަޢުލޫމާތު އެއްކުރުމާއި ކޯވިޑް-19ގެ މަޢުލޫމާތު ދިނުމުގައި އެމްއާރްސީގެ ވޮލަންޓިއަރުން ޙަރަކާތްތެރިވަނީ / ފޮޓޯ: އެމްއާރްސީ\nރާއްޖެއިން ކޯވިޑް-19އަށް އިތުރު 39 މީހަކު ޕޮޒިޓިވްވެއްޖެއެވެ. މިއާއެކު ރާއްޖެއިން ޕޮޒިޓިވްވި މީހުންގެ ޢަދަދުވަނީ 1313އަށް އަރާފައެވެ. މީގެ ތެރޭގައި ހިމެނެނީ 16 ދިވެހިންނާއި، ބަންގްލަދޭޝް 15 މީހެއްގެ އިތުރުން އިންޑިޔާ7އަދި ސްރީލަންކާގެ މީހެކެވެ.\nރާއްޖެއިން ކޯވިޑް-19އަށް ޕޮޒިޓިވްވި މީހުންގެ ތެރެއިން 109 މީހަކު ވަނީ ބަލިން ރަނގަޅުވެފައެވެ. މިހާރު ޕޮޒިޓިވްވާ މީހުންގެ ތެރޭގައި ގިނައީ އެކި ފެސިލިޓީތަކުގައި މަސައްކަތްކުރާ މީހުންނައި، ތޮއްޖެހިގެން މާލޭގައި އުޅޭ ބިދޭސީންގެ ތެރެއިން ނެގޭ ސާމްޕަލްތަކުން ޕޮޒިޓިވްވާ މީހުންކަމަށް އެޗްޕީއޭއިން ވިދާޅުވެއެވެ.\n17 މެއި 14 މީހުން\n18 މެއި 19 މީހުން\n19 މެއި 69މީހުން\n20 މެއި 23 މީހުން\n21 މެއި6މީހުން\n22 މެއި 58 މީހުން\n23 މެއި 39 މީހުން\nފާއިތުވެދިޔަ ހަފްތާގެ އާދީތަ ދުވަހުން ފެށިގެން މިއަދުގެ ނިޔަލަށް ރާއްޖެއިން ވަނީ 228 މީހަކު ކޯވިޑަށް ޕޮޒިޓިވްވެފައެވެ. ކޯވިޑް-19ގެ ޙާލަތާއި ގުޅިގެން މިހާރު އަޅާފައިވާ ފިޔަވަޅުތަކަށް މިމަހުގެ 28 ވަނަ ދުވަހުން ފެށިގެން ލުއިތަކެއް ދިނުމަށް ނިންމާފައިވާއިރު އާންމު ރައްޔިތުން މިކަމަށް ވަރަށްބޮޑަށް ސަމާލުވުމަށް ކަމާއިބެހޭ ފަރާތްތަކުން ދަނީ އިލްތިމާސް ކުރައްވަމުންނެވެ.


ޓިޝޫ ޕޭޕަރ ހޯދުމަށް ބޭނުންވެއްޖެ\n1. މިމިނިސްޓްރީއަށް ޓިޝޫ ޕޭޕަރ (Paper Hand Towels) ވިއްކުމަށް ޝައުގުވެރިވާ ފަރާތެއް ހޯދުމަށް ބީލަން ހުށަހެޅުމުގެ ފުރުސަތު ހުޅުވާލަމެވެ.\n3. މި ޕްރޮޖެކްޓްގައި ރަޖިސްޓްރީ ކުރުމަށް 2021 ޖޫން 09 ން 2021 ޖޫން 14 ގެ ނިޔަލަށް ތިރީގައިވާ ލިންކު މެދުވެރިކޮށް "ބިޑް ރަޖިސްޓްރީ ފޯމް" ފުރިހަމަކޮށް ރަޖިސްޓްރީ ކުރެއްވުމަށް ދެންނެވީމެވެ. ބީލަން ހުށަހެޅޭނީ މިމުއްދަތުގައި ރަޖިސްޓްރީ ކުރާ ފަރާތްތަކަށެވެ.\n4. މިޕްރޮޖެކްޓާއި ބެހޭގޮތުން އެއްވެސް ސުވާލެއްވާނަމަ 2021 ޖޫން 15 ވަނަ ދުވަހުގެ 14:00 ގެ ކުރިން މި އިޢުލާންގެ7ވަނަ ނަންބަރުގައިވާ އެޑްރެހަށް އީމެއިލް މެދުވެރިކޮށް ފޮނުއްވުންއެދެމެވެ.\n5. ބީލަން ހުށަހެޅުމާއި ބީލަން ހުޅުވުން އޮންނާނީ 2021 ޖޫން 17 ވަނަ ދުވަހުގެ 11:00 ގައިމިނިސްޓްރީ އޮފް އެޑިޔުކޭޝަންގެ 09 ވަނަ ފަންގިފިލާގެ މީޓިންގ ރޫމް3ގައެވެ.\nސުންގަޑި: 14 ޖޫން 2021 2359\n- ބީލަމާގުޅޭ މަޢުލޫމާތު ސޮފްޓް


Myanmar gai anekkaaves leyohoruvun bodu dhuvaheh, 38 maru | Mihaaru\nދުނިޔެ / މިއަންމާ\nބަޣާވާތަށް ފަހު މިއަންމާގައި އެންމެ ލޭއޮހޮރުވުން ބޮޑު ދުވަސް، 38 މަރު\nމިއަންމާ އަށް ފެބްރުއަރީ 1 ވަނަ ދުވަހު ބަޣާވާތް ގެނައި ފަހުން އިއްޔެ އަކީ އެންމެ ލޭއޮހޮރުވުން ބޮޑު ދުވަސް. ބަޣާވާތާ ދެކޮޅަށް މުޒާހަރާ ކުރި މީހުންގެ ތެރެއަށް ސިފައިން ބަޑިޖެހުމުގެ ސަބަބުން ވަނީ 38 މީހުން މަރުވެފައި.\nމިއަންމާގެ މަންޑަލޭގައި އިއްޔެ މުޒާހަރާކުރި މީހުންނަށް ސިފައިން ކަރުނަ ގޭސް ޖަހަނީ. --ފޮޓޯ:އޭއެފްޕީ\n04 މާޗް 2021 - 11:59\nނޭޕީޓޯ (މާޗް 4) - މިއަންމާ އަށް ފެބްރުއަރީ 1 ވަނަ ދުވަހު ގެނައި އަސްކަރީ ބަޣާވަތަށް ފަހު ރައްޔިތުންގެ ހިތްހަމަނުޖެހުމުގެ ޝުއޫރުތަކުގެ ތެރެއިން ފަށާފައިވާ ވަރުގަދަ މުޒާހަރާތަކުގެ ތެރެއަށް ސިފައިން ބަޑިޖެހުމުގެ ސަބަބުން 38 މީހުން އިއްޔެ މަރުވެފައިވާ ކަމަށް އދ. އިން ބުނެފި އެވެ.\nމިއީ މަދަނީ ސަރުކާރު ވައްޓާލި ފަހުން މިއަންމާގައި އެންމެ ބޮޑު ލޭއޮހޮރުވުން ހިންގި ދުވަހެވެ. މަންޒަރު ދުށް މީހުން ބުނި ގޮތުގައި ސިފައިން ވަނީ މުޒާހަރާގެ ބައިވެރިންގެ ތެރެއަށް ރަބަރު ވަޒަން އަދި އަސްލު ވަޒަން ޖަހައިފަ އެވެ. ބަޣާވާތަށް ފަހު މިއަންމާގެ ރައްޔިތުން ފަށާފައިވާ މަދަނީ ބަސް ނޭހުމުގައި ގޮވާލަމުން ދަނީ އަސްކަރީ ވެރިކަން ނިމުމަކަށް ގެނެސް ޑިމޮކްރެޓިކް ލީޑަރު އަން ސަން ސޫކީ ދޫކޮށްލުމަށެވެ. ބަޣާވަތަށް ފަހު ސޫކީ ހުރީ ގޭބަންދުކޮށްފަ އެވެ.\nބުދަ ދުވަހުގެ ލޭހޮރުވުންތަކަށް ފަހު އިނގިރޭސިވިލާތުން ވަނީ މިއަންމާއާ ގުޅޭ ގޮތުން އދ.ގެ ސަލާމަތީ މަޖިލީހުގެ ބައްދަލުވުމެއް މާދަމާ ބާއްވަން ގޮވާލައިފަ އެވެ. އެމެރިކާ އިން ވަނީ މިއަންމާ އަށް އިތުރު ފިޔަވަޅު އަޅާނެކަމުގެ އިންޒާރު ދީފި އެވެ.\nމިއަންމާގައި އިއްޔެ ކުރި މުޒާހަރާތަކުގައި ޔަންގޫންގައި ބެރިކޭޑްތަކުގެ ފަހަތުގައި ތިބިގެން އަޑުއުފުލަނީ. --ފޮޓޯ:އޭއެފްޕީ\nއދ.ގެ މަންދޫބު ވިދާޅުވީ މިއަންމާ އަށް ބަޣާވާތް ގެނައި ފަހުން ހިންގި ހަމަނުޖެހުންތަކުގައި މިހާތަނަށް 50 އަށް ވުރެ ގިނަ މީހުން މަރުވެފައިވާ ކަމަށެވެ. އެކަމަނާ ވިދާޅުވީ ހަތިޔާރެއް ނެތް މެޑިކަލް ވޮލަންޓިއަރަކަށް ސިފައިން އަނިޔާކުރަމުންދާ މަންޒަރުގެ ވީޑިއޯއެއް ލިބިފައިވާ ކަމަށެވެ.\nމިއަންމާ އިން ލިބެމުންދާ ރިޕޯޓްތައް ބުނާ ގޮތުގައި މުޒާހަރާގެ ބައިވެރިންނަށް އަމާޒުކޮށް ސިފައިން ބަޑިޖަހަން ފެށީ މާބޮޑު އިންޒާރެއް ވެސް ދިނުމެއް ނެތި އެވެ. މަރުވި މީހުންގެ ތެރޭގައި 14 އަދި 17 އަހަރުގެ ކުޑަ ދެ ކުދިން ވެސް ހިމެނެ އެވެ. ސޭވް ދަ ޗިލްރަން އިން ބުނި ގޮތުގައި މަރުވި މީހުންގެ ތެރޭގައި 19 އަހަރުގެ އަންހެނަކު ވެސް ހިމެނެ އެވެ.\nބަޣާވާތަށް ފަހު މިއަންމާއާ ދެކޮޅަށް ބައިނަލްއަގުވާމީ ގޮތުން ދަތިކުރުމުގެ ފިޔަވަޅުތައް އަޅަމުން ދިޔަ ނަމަވެސް ސިފައިން ބުނަމުން ދަނީ ދޫނުދޭނެ ކަމަށެވެ. އދ.ގެ މަންދޫބު ވަނީ މިއަންމާގެ ސިފައިންގެ އިސް ޖެނެރަލުންނަށް އިތުރަށް ދަތިކުރުމަށް އެދިވަޑައިގެންފަ އެވެ.\nމޮނިޓާރިން ގްރޫޕެއް ކަމަށްވާ އެސިސްޓެންސް އެސޯސިއޭޝަން ފޯ ޕޮލިޓިކަލް ޕްރިޒަނާސް (އޭއޭޕީޕީ) އިން ބުނީ މިއަންމާގެ ބަޣާވާތަށް ފަހު 1،200 އަށް ވުރެ ގިނަ މީހުން ހައްޔަރުކޮށްފައިވާ ކަމަށެވެ. އޭގެ ތެރޭން ގާތްގަނޑަކަށް 900 މީހުން ތިބީ ޖަލުގަ އެވެ.\nމިއަންމާ މުޒާހަރާ ބަޣާވާތް\n6 ކޮމެންޓް,7ރިއެކްޝަންސް\nމިއަންމާއައް ހައްލުލިބޭނީ ރާއްޖޭގެ ރައްޔިތުންގެ މަޖިލިހުގެ ރައީސްގެ ބޭނުން ހިފައިގެން\nސޫކީ ސަރުކާރުން މުސްލިމުން ކަތިލާ ތަޅާސުންނާފަތިކޮށް ޤަވްމުންބޭރުކުރީ މިއަދު ތިފެންނަނީ ތިމާމެން އަމިއްލައަށްތަޅާ ފޮޅާ ތިހަލާކުވަނީ މުސްލިމުންނަށް އަނިޔާވެރިވާ މީހުން މިވެސް ޢިބްރަތަކަށްވާނެ\nމި އަންމާގެ މުސްލިމުންނަށް އަނިޔާ ކުރީ ހަމަ މި އަސްކަރިއްޔާ އިން\nނުބައި ނުލަފާ އަންސަންސޫކީ އަށް މަރުގެ އަދަބުދީފާ ތިކަން ނިންމާލާ. ބަގާވާތްކޮށްގެންވެސް އެފަދަމީހުން ހައްޔރުކުރަން ޖެހޭނެ.\nބަޣަވާތަކީ ހާދަހާ ސުންޕާވެގެންވާ އެއްޗެކެވެ.\nމިގަ އުމުގަ އިވެސް މި އޮތީ މި އަންމާގަ އި އޮތްކަހަލަ ވެރިކަމެ އް. ވަ އްތަރު ތަފާތަސް ހަމަ އެކަ އްޗެ އް.


EURO 2020 Semi Final: England - Denmark\nޔޫރޯ 2020 ސެމީ ފައިނަލް: އިންގްލެންޑް – ޑެންމާކް\nޝާއިޢުކުރީ: ޙަންނާން ޖުލައި 7, 2021, 17:32\nޔޫރޯ 2020 ފުޓްބޯޅަ މުބާރާތުގެ ސެމީ ފައިނަލުގެ މެޗުތައް ފެށިގެން ކުރިޔަށްދާއިރު، މިރޭ ސެމީގެ ދެވަނަ މެޗުގައި ބައްދަލުކުރާނީ އިންގްލެންޑާއި ޑެންމާކެވެ. ސެމީގެ ފުރަތަމަ މެޗުގެ ކުޅުން ރޭ ނިމިފައިވާއިރު، މި މެޗުގައި ބައްދަލުކުރީ އިޓަލީއާއި ސްޕެއިނެވެ. މި މެޗުން ޕެނަލްޓީގައި ސްޕެއިން ކަޓުވާލުމަށްފަހު ފައިނަލަށް ދަތުރުކޮށްފައިވަނީ އިޓަލީއެވެ.\nޑެންމާކާއި އިންގްލެންޑް މިރޭގެ ކުރިމަތިލުމަށް ނިކުންނައިރު، ޑެންމާކަކީ މި މުބާރާތުގެ ތަށި އެއްފަހަރު އުފުލާލާފައިވާ ގައުމެކެވެ. އެގައުމުން މި މުބާރާތުގެ ތަށި އުފުލާލާފައިވަނީ 1992 ވަނަ އަހަރު ސްވިޑެންގައި ބޭއްވުނު މުބާރާތުގައެވެ. އޭގެ ފަހުން އެ ގައުމަށް މި މުބާރާތް ކާމިޔާބު ކުރެވިފައި ނުވާއިރު، މިރޭގެ މެޗަށް ޑެންމާކް ނިކުންނަނީ އަލުން އެ ކާމިޔާބު ތަކުރާރު ކުރުމަށް ވަރުގަދަ އަޒުމަކާއި އެކުގައެވެ.\nމިރޭ ޑެންމާކާއި ދެކޮޅަށް ނިކުންނަ އިންގްލެންޑަށް ބަލާއިރު، އެގައުމަށް މިހާތަނަށް މި މުބާރާތުގެ ތަށި އަދި އުފުލާލެވިފައެއް ނުވެއެވެ. އިންގްލެންޑަށް މި މުބާރާތުގައި އެންމެ ދުރަށްވެސް ދަތުރުކުރެވިފައިވަނީ ސެމީއާއި ހަމައަށެވެ. އެންމެ ފަހުން 2016 ވަނަ އަހަރު ފްރާންސްގައި ބޭއްވުނު މުބާރާތުގައިވެސް އެގައުމު ކެޓީ ގަދަ 16 ވަނަ ބުރުންނެވެ.\nމިރޭގެ މެޗަށް ނިކުންނައިރު، މެޗުގެ އެޑްވާންޓޭޖު އެންމެ ބޮޑީ އިންގްލެންޑަށެވެ. އެގައުމަށް މިރޭގެ މެޗުގެ އެޑްވާންޓޭޖު ބޮޑޭ ބުނަން ޖެހެނީ އެއީ އަމިއްލަ ގައުމުގައި މިރޭގެ މި މެޗު ކުޅޭތީއެވެ.\nމި ފަހަރުގެ ޔޫރޯ މުބާރާތުގެ ސެމީގައި އިންގްލެންޑާއި ޑެންމާކް ބައްދަލުކުރާއިރު، ސެމީއަށް އިންގްލެންޑް ދަތުރުކޮށްފައިވަނީ ކުއާޓާ ފައިނަލުގައި ޔޫކްރޭން 4-0 ގެ ނަތީޖާއަކުން ބަލިކުރުމަށްފަހުއެވެ. އަނެއްކޮޅުން މި މުބާރާތުގެ ސެމީއަށް ޑެންމާކުން ދަތުރުކުރީ ކުއާޓާގައި ޗެކް ރިޕަބްލިކް 2-1 ގެ ނަތީޖާއަކުން ބަލިކުރުމަށް ފަހުގައެވެ.\nމިރޭގެ ސެމީ ފައިނަލަށް އިންގްލެންޑާއި ޑެންމާކް ނިކުންނައިރު، މި ދެޓީމަށް ވެސް އޮތް އެންމެ ބޮޑު ހިންހަމަ ޖެހުމަކީ އެއްވެސް އަނިޔާގެ މައްސަލައެއް އަދި ސަސްޕެންޝަނުގެ މައްސަލައެއްވެސް ނެތުމެވެ.\nމިރޭގެ މެޗަށް އިންގްލެންޑުން ޑެންމާކާއި ދެކޮޅަށް ނެރޭނެ ކަމަށް ބެލެވޭ ފުރަތަމަ 11 ކުޅުންތެރިން\nގޯލް ކީޕަރ ޕިކްފޯޑް، ވޯކާ، ސްޓޯންސް، މަގުއާ، ލުކް ޝޯ، ރައިސް، ފިލިޕްސް، ސާކާ، މައުންޓް، ސްޓާލިން، ކޭން.\nމިރޭގެ މެޗަށް ޑެންމާކުން އިންގްލެންޑާއި ދެކޮޅަށް ނެރޭނެ ކަމަށް ބެލެވޭ ފުރަތަމަ 11 ކުޅުންތެރިން\nގޯލް ކީޕަރ ޕީޓާ ސްމައިކަލް، ވެސްޓާގާޑް، ކްރިސްޓެންސަން، ޖެއާ، ސްޓްރީގާ، ލާސަން، ޑިލާނޭ، ހޮއިބިއޭ، މީލް، ޑަމްސްގާޑް، ޑޯލްބާގް، ބްރެއިތްވެއިޓް.\nޑެންމާކާއި އިންގްލެންޑުގެ ތާރީޚީ ކުރިމަތިލުންތައް\nމި ދެޓީމު މިހާތަނަށް 21 ފަހަރު ބައްދަލުކޮށްފައިވާއިރު، މީގެ ތެރެއިން އިންގްލެންޑް ވަނީ 12 ފަހަރު މޮޅުވެފައެވެ. ޑެންމާކަށް މޮޅުވެވިފައިވަނީ އެންމެ ހަތަރު ފަހަރުގައެވެ. ފަސްމެޗުން ވަނީ އެއްވަރުވެފައެވެ.\nއިންގްލެންޑާއި ޑެންމާކް ބައްދަލުކުރާ މި މެޗު ފަށާނީ މިރޭ ރާއްޖޭ ގަޑިން ދަންވަރު 12 ޖަހާއިރުގައެވެ.


Midhiya aharu hatharu vanaah enme gina mahsala hushaalhaafaivanee hdh atholhun\nމިދިޔަ އަހަރު ހަތަރު ވަނައަށް އެންމެ ގިނަ މައްސަލަ ހުށައަޅާފައިވަނީ ހދ އަތޮޅުން\nމިދިޔަ އަހަރު އަތޮޅުތެެރެއިން ހަތަރުވަނައަށް އެންމެ ގިނަ މައްސަލަ ހުށައަޅާފައިވަނީ ހދ އަތޮޅުންކަމަށް ފުލުހުންގެ ތަފާސް ހިސާބުތަކުން ދައްކައިފި އެވެ.\n2018 ވަނަ އަހަރު ހުށައަޅާފައިވާ މައްސަތަކާއި ގުޅޭގޮތުން މައުލޫމާތު ދިނުމަށް ފުލުހުން ބޭއްވި ނޫސްވެރިންގެ ބައްދަލުވުމުގައި ވަނީ އަތޮޅުތެރެއިން މިދިޔަ އަހަރު ހުށައަޅާފައިވާ މައްސަލަތަކާއި ބެހޭގޮތުން މައުލޫމާތު ދެއްވާފަ އެވެ.\nއެގޮތުން ހަތަރު ވަނައަށް އެންމެ ގިނަ މައްސަލަ ހުށައަޅާފައިވަނީ ހދ އަތޮޅުންނެވެ. ހދ އަތޮޅުން ފުލުހުންނަށް ޖުމަލް 354 މައްސަލައެއް ވަނީ ހުށައަޅާފަ އެވެ. އަދި އެންމެ ގިނަ މައްސަލަ ހުށައަޅާފައިވަނީ އައްޑޫ ސިޓީންނެވެ. އެއީ 834 މައްސަލައެކެވެ.\nދެވަނައަށް އެންމެ ގިނަ މައްސަލަ ހުށައަޅާފައިވަނީ ގދ އަތޮޅުންނެވެ. އެއީ 388 މައްސަލައެވެ. ތިންވަނައަށް އެންމެ ގިނަ މައްސަލަ ކ އަތޮޅުން ހުށައަޅާފައިވާއިރު އެއީ 376 މައްސަލަ އެެވެ.\nހއ އަތޮޅުން މިދިޔަ އަހަރު 134 މައްސަަލަ އެއް ހުށައަޅާފައިވާއިރު ށ އަތޮޅުން ހުށައަޅާފައިވަނީ 88 މައްސަލައެކެވެ. ނ އަތޮޅުން 177 މައްސަލަ، ރ އަތޮޅުން 187 މައްސަލަ އަދި ބ އަތޮޅުން 155 މައްސަލަ ވަނީ ހުށައަޅާފައެެވެ.\nމީގެ އިތުރުން ޅ އަތޮޅުން 170 މައްސަލަ، އއ އަތޮޅުން 122 މައްސަލަ، ވ އަތޮޅުން 28 މައްސަލަ، މ އަތޮޅުން 78 މައްސަލަ، ފ އަތޮޅުން 60 މައްސަލަ، ދ އަތޮޅުން 139 މައްސަލަ، ތ އަތޮޅުން 155 މައްސަލަ، ލ އަތޮޅުން 298 މައްސަލަ، ގއ އަތޮޅުން 247 މައްސަލަ، އދ އަތޮޅުން 193 މައްސަލަ، ޏ އަތޮޅުން 268 މައްސަލަ ވަނީ ހުށައަޅާފަ އެވެ.\nމިދިޔަ އަހަރު އަތޮޅު ތެރެއިން އެންމެ މަދުން މައްސަލަ ހުށަހަޅާފައި ވަނީ ވ، މ، ފ، ށ، މި އަތޮޅުތަކުންނެވެ.\n2017 ވަނަ އަހަރާ އަޅާ ބަލާ އިރު ހއ، ހދ، ށ، އދ، މ، ދ، ތ، ގއ، ގދ، މި އަތޮޅުތަކުން 2018 ވަނަ އަހަރު ހުށަހެޅި މައްސަލަތަކުގެ އަދަދު ވަނީ އިތުރުވެފަ އެވެ.


Asia dhathuru fulhugai Salman Malaysia ah vadaigenfi | Mihaaru\nސައުދީ ރަސްގެފާން ސަލްމާން (ވ) އަށް މެލޭޝިއާގެ ބޮޑު ވަޒީރު ނަޖީބު ރައްޒާގު މަރުހަބާ ވިދާޅުވަނީ. --ފޮޓޯ:އޭއެފްޕީ\nއޭޝިއާ ދަތުރުފުޅުގައި ސަލްމާން މެލޭޝިއާ އަށް ވަޑައިގެންފި\n26 ފެބުރުއަރީ 2017 - 13:09 11 comments\nކުއާލަ ލަމްޕޫރު (ފެބްރުއަރީ 26) - ސައުދީ އަރަބިއާގެ ރަސްގެފާން ސަލްމާން ބިން އަބްދުލް އަޒީޒް އޭޝިއާގެ ފަސް ގައުމަކަށް ކުރައްވާ ދަތުރުފުޅުގައި މެލޭޝިއާ އަށް މިއަދު ވަޑައިގެންފި އެވެ.\nސައުދީ ރަސްގެފާނަށް މެލޭޝިއާގެ ވައިގެބަނދަރުން މަރުހަބާ ވިދާޅުވީ ބޮޑު ވަޒީރު ނަޖީބު ރައްޒާގެވެ. ރަސްގެފާން މަތިންދާ ބޯޓުން ފައިބައިވަޑައިގަންނަވާ މަންޒަރު ވަނީ މެލޭޝިއާގެ ރަސްމީ ޓީވީން ދައްކައިފަ އެވެ. ރަސްގެފާން ސަލްމާން ބޯޓުން ފައިބައިވަޑައިގެންނެވީ ދަތުރުފުޅަށް ޚާއްސަކޮށްގެން ގެނައި ކަރަންޓް ސިޑިއަކުންނެވެ.\nޕާލަމެންޓް ހައުސްގައި ބޭއްވި މަރުހަބާ ދެންނެވުމުގެ ރަސްމިއްޔާތުގައި ރަސްގެފާން ސަލްމާން ގާޑް އޮފް އޮނާއެއް އިންސްޕެކްޓް ކޮށްދެއްވަނީ. --ފޮޓޯ:އޭއެފްޕީ\nސައުދީ ރަސްގެފާނަށް ރަސްމީކޮށް މަރުހަބާ ދަންނަވާފައި ވަނީ އެ ގައުމުގެ ޕާލަމެންޓް ހައުސްގަ އެވެ. ޕާލަމެންޓުން 21 ބަޑީގެ ސެލިއުޓެއް އަރުވާފައި ކަމަށް އެ ގައުމުގެ މީޑިއާތަކުން ބުނެފައިވެ އެވެ.\nމެލޭޝިއާގެ ބައެއް ނޫސްތަކުން ބުނި ގޮތުގައި ސަލްމާން ރަސްގެފާން އެ ގައުމަށް ކުރައްވާ ހަތަރު ދުވަހުގެ ދަތުރުފުޅުގައި 600 މީހުން ބައިވެރިވެ އެވެ. އޭގެ ތެރޭގައި ސައުދީގެ 100 ބޮޑީގާޑުންނާއި 40 ނޫސްވެރިން ވެސް ހިމެނެ އެވެ. ސަލްމާން ރަސްގެފާން އިންޑޮނީޝިއާ އަށް ކުރައްވާ ދަތުރުފުޅުގައި 1،500 މީހުން ބައިވެރިވާނެ ކަމަށް އެ ގައުމުގެ ނޫސްތަކުން ބުނެފައިވެ އެވެ.\nމިއީ ޖެނުއަރީ، 2015 ގައި ރަސްކަމަށް ވަޑައިގެންނެވި ސަލްމާން މެލޭޝިއާ އަށް ކުރައްވާ ފުރަތަމަ ދަތުރުފުޅެވެ. ސައުދީ ރަސްކަލަކު އެންމެ ފަހުން މެލޭޝިއާ އަށް ވަޑައިގެންފައި ވަނީ 2006 ގަ އެވެ. އެ ފަހަރު ވަޑައިގެންނެވީ ރަސްގެފާން އަބްދުﷲ ބިން އަބްދުލް އަޒީޒެވެ. ރަސްގެފާން ފައިސަލް ބިން އަބްދުލް އަޒީޒް ވެސް ވަނީ ޖޫން، 1970 ގައި މެލޭޝިއާ އަށް ވަޑައިގެންފަ އެވެ.\nރަސްގެފާން ސަލްމާންގެ މި ދަތުރުފުޅުގައި އިންޑޮނީޝިއާ، ޗައިނާ، ޖަޕާން، ރާއްޖެ އަދި ޖޯޑަން އަށް ވަޑައިގަންނަވާނެ އެވެ.\nއިތުރު ލިޔުންތައް މެލޭޝިއާ އޭޝިއަން ގޭމްސް ސަލްމާން ރަސްގެފާނު


Ras Online - މިއޮތީ ބޮލުން އިސްތަށި ފޭބުމުގެ މުޖައްރިބު ހައްލު\nމިއޮތީ ބޮލުން އިސްތަށި ފޭބުމުގެ މުޖައްރިބު ހައްލު\nއާމިނަތު 26 އޯގަސްޓު 2020 - 1:51\nބޮލުން އިސްތަށި ފޭބުމަކީ އަޅުގަނޑުމެންގެ ތެރެއިން ވަރަށް ގިނަ މީހުންގެ ކަންބޮޑުވުން އޭގައި އެކުލެވިގެންވާ ކަމެކެވެ. އަދި އެކަމަށް ލިބެން ހުރި ފަރުވާތައް ކޮންމެ އަގެއްގައި ނަމަވެސް ހޯދުމަކީ އެންމެންވެސް ނުހަނު ގަޔާވެގެން ކުރާ ކަމެކެވެ. އެހެން ނަމަވެސް އިސްތަށިގަނޑު ހަލާކުވެ މާގިނައިން އިސްތަށި ފައިބާނަމަ ކުޑަޚަރަދަކުން އިސްތަށިގަނޑަށް ފަރުވާ ކުރުމަށް އަލުވި ޖޫހަކީ ބޭނުން ކުރަން ވަރަށް ރަނގަޅު އެއްޗެކެވެ.\nޢާއްމުކޮށް ފިހާރަތަކުގައި ވިއްކަން ހުންނަ އެއްޗިއްސަކީ އެކިކަހަލަ ކެމިކަލް އެކުލެވިގެންވާ އެއްޗިއްސެވެ. ނަމަވެސް އަލުވި ޖޫހަކީ ގޭގައި ހަދާލަން ފަސޭހަ އެހާމެ ރަނގަޅު އެއްޗެކެވެ. އަލުވި ޖޫހަކީ ގިނަބަޔަކު ބޭނުންކުރާ އަދި ވަރަށް މަގުބޫލުކަންވެސް ލިބިފައިވާ އެއްޗެކެވެ.\nއަލުވި ޖޫހަކީ އޭގައި އެކިކަހަލަ ވިޓަމިންސް އެކުލެވިގެންވާ އެއްޗެކެވެ. އަލުވި ޖޫހުގައި އެކުލެވޭ ގިނަ މާއްދާ ތަކަކީ އޮކްސިޖަން ލެވަލް އިތުރު ކޮށްދީ އަދި ކޮލެގަން އުފައްދައިދިނުމަށް އެހީތެރިވެދޭ މާއްދާތަކެކެވެ. ކޮލެގަންއަކީ ހަމުގައި ހުންނަ ޕްރޮޓީންއެވެ. އަދި މި މާއްދާއަކީ އިސްތަށިގަނޑު ދިގު ކޮށްދިނުމުގައިވެސް ބޮޑު ރޯލެއް އަދާ ކުރާ މާއްދާއެކެވެ.\nއަލުވީގައި ހުންނަ ބާރުގަދަ އެކިއެކި މާއްދާގެ ސަބަބުން އިސްތަށިގަނޑުގެ ޕީ.އެޗް ލެވެލް ރަނގަޅު މިންގަނޑެއްގައި ހިފަހައްޓައިދެއެވެ. އަދި ޑޭންޑްރަފް އާއި އެހެނިހެން ފަންގަލް އިޝޫޝްތަކުން ރައްކާތެރި ކޮށްދެއެވެ. މީގެ އިތުރުން އަލުވީގައި ހުންނަ ވިޓަމިންސް އަދި މިނަރެލްސްގެ ސަބަބުން އިސްތަށިގަނޑު އޮމާން ކޮށްދީ ރަނގަޅު ކޮށްދެއެވެ. އަލުވި ޖޫސް ކޮންމެ ދުވަހަކު ބޭނުން ކުރުމުން އިސްތަށިގަނޑުގައި ކޮލެގަން ހަރުލާފަ ހުންނާނެއެވެ. ކޮލެގަންއަކީ އިސްތަށިގަނޑު ދުޅަހެޔޮކޮށް ބަހައްޓަން ބޭނުންވާ ވަރަށް މުހިއްމު މާއްދާއެކެވެ. ބަލިކަށިވެ ފައިބަމުންދާ އިސްތަށިގަނޑަށް ދުޅަހެޔޮކަން ގެނައުމަށް އަލުވި ޖޫހުގެ އަޖުމަ ބައްލަވާލެއްވުން ކީއްތޯއެވެ.\nޖޫސްތެރެއަށް އަލުވި އަޅަންވީތަ\nކިހާ ދެރަކަމެއް ދޯ. މީހުންގެ އިހުސާސް ތައް ލިޔަން ތަ ތިހާވަރުން ތި ލިޔުނީ? އަރަތެއް ތިޔަކީ? ބައްޔެއް ހުވާ ?\nއަލުވި ޖޫޫސް އުގުޅަންވީތަ ނޫނީބޯންވީތަ\nސާބަސް, ތި ލިޔަންޔާ ވެސް ރަގަޅަށް ލިޔެބަލަ, މިޔަކު ޖޫސް ހަދާނެ ގޮތެއް ނޫނި ޖޫސް ބޯން ވީ ކަމެއް ނޫނި ބޮލުގަ ވަށަން ވީއެއް ކަމެއް ނަެގުނު, ވަރަށް ރުޅި އަރާ މިފާޑަށް އެއްޗެސް ލިޔަންޔާ 😤🤦\nމި ހަބަރު ލިއި ކުއްޖާ އަލުއި ޖޫސްގެ އަޖުމަ ބަލާފިންތަ\nތިޔަށް ވުރެ މާާ ރަން ގަށޅު ސެލޫން އިން އެންޓި ހެޔާ ފޯލް ޓުރީޓް މެންޓެއް ވެސް %100 ޔަގީންކަން އޮށްނާނެ\nޖޫސް ހަދަންޖެހެނީ ކައްކައިގެންތަ\nތަނެއްގައި އެއްޗެއް ލިޔެފަ އޮތަތީ އެ ލިޔުން ތިމާގެ ހިތަށް އެރިގޮތަކަށް ތަރުޖަމާކޮށް، ހަވާލާ ދިނުމެއްނެތި ތިމާގެ އަމިއްލަ އެއްޗެއްގެ ގޮތުގައި ބޭނުން ކުރުމީ ހުކުމެއް އަތުވެދާނެ ވަރުގެ ކުށަކަށް ނުވާނެބާ؟\nވަރަށް ފަސޭހަ ކަމެއްތީ. ޖެހޭނީ ކަރާހަމަޔަށް ވަޅުލާފަ ބޮލުގަ އަލުވިން ތަޅައިގަންނަން.\nސާބަސް ކިހިނެތް ޖޫސް ހަދަނީ\nއިސްތަށި ފޭބުމުގެ ހައްލައް ވުރެ އިސްތަށި ބޭލުމުގެ ހައްލު މީ\nއަލުވި ޱޫސް ބޯންވީ ކަމެއް ނޫނީ ބޮލުގަ އުގުޅަންވީ ކަމެއް ސާފެއް ނުވި.\nހަމަ ރޯ އަލުވި ގިރައިގެން ބޯންތަ ޖެހެނީ\nޖޫސް ހަދަންވާ ގޮތްވެސް އިންނަމަ ދޯ\nކިހިނެއް ބޭނުންކުރާ އެއްޗެއް?


German safeerakah Shaan ayyankuran committee in faaskohfi\nޖަރުމަން ސަފީރަކަށް ޝާން އައްޔަންކުރަން ކޮމިޓީން ފާސްކޮށްފި\nއައިޝަތު ޝާން ޝާކިރު. ޖަރުމަންގައި ހުންނަވާ ދިވެހި ސަފީރަކަށް ޝާން އައްޔަންކުރަން ކޮމިޓީން ވަނީ ފާސްކޮށްފައި -- ފޮޓޯ: ރައީސް އޮފީސް\nދިވެހިރާއްޖޭން ޖަރުމަނަށް ކަނޑައަޅުއްވާފައި ހުންނަވާ ސަފީރު ކަމަށް ގ. ޕެންޒީމާގެ އައިޝަތު ޝާން ޝާކިރު ހަމަޖައްސަން ރައްޔިތުންގެ މަޖިލީހުގެ ހާރިޖީ ކަންތައްތަކާ ބެހޭ ކޮމިޓީން ފާސްކޮށްފި އެވެ.\nޝާން އަށް ރުހުން ދޭން ކޮމިޓީން މިއަދު ފާސްކުރީ ބައްދަލުވުމުގައި ބައިވެރިވެވަޑައިގެންނެވި ހުރިހާ މެންބަރުންގެ އިއްތިފާގުންނެވެ.\nރައީސް އިބްރާހީމް މުހައްމަދު ސޯލިހް ވެރިކަމާ ހަވާލުވެވަޑައިގަތުމަށްފަހު ޖަރުމަންގައި ހުންނަވާ ދިވެހި ސަފީރަކަށް އެންމެ ފުރަތަމަ ހަމަޖެއްސެވީ ހ. ސީވީޑް، އަހްމަދު ލަތީފް އެވެ. އޭނާ އެ މަގާމަށް އައްޔަންކުރައްވާ މަގާމުގެ ފަތްކޮޅު ހަވާލުކުރެއްވީ ޖެނުއަރީ 20، 2019 ގައެވެ.\nލަތީފް ރާއްޖެ ގެނެސް، ޖަރުމަންގައި ހުންނަވާ ސަފީރު ކަމަށް ޝާން އައްޔަންކުރަން ނިންމަވާ އެ ބަދަލު ގެނައުމަށް ރައީސް ސޯލިހް މަޖިލީހަށް ހުށަހެޅުއްވި މައްސަލަ މަޖިލީހުގެ ތަޅުމަށް އިއްވީ މިދިޔަ އޭޕްރީލް 25 ވަނަ ދުވަހު އެވެ. މައްސަލަ ދިރާސާކުރަން ކޮމިޓީއަށް ފޮނުވީ ވެސް އެ ދުވަހު އެވެ.\nމިބަދަލު ގެންނެވި ވަކި ސަބަބެއް ރައީސް ސޯލިހް މަޖިލީހަށް ފޮނުއްވި ސިޓީގައި ވިދާޅުވެފައެއް ނުވެ އެވެ.\nރާއްޖޭގެ ފުރަތަމަ އަންހެން ޕްރޮޓޮކޯލް ޝާން މިވަގުތު ހުންނެވީ ޗީފް އޮފް ޕްރޮޓޮކޯލްގެ މަގާމުގަ އެވެ. އެ މަގާމަށް ޝާން އައްޔަންކުރެެއްވީ ނޮވެމްބަރު 15، 2020 ގައެވެ. އޭގެ ކުރިން ހުންނެވީ ބަންގްލަދޭޝްގައި ހުންނެވި ދިވެހި ސަފީރުގެ މަގާމުގަ އެވެ.\nސިންގަޕޫރު ސަފީރު ކަމަށް ތަސްމީން އައްޔަންކުރަނީ\nޖަރުމަން ސަފީރަކަށް ޝާންއަށް ރުހުން ދީފި\nޖަރުމަން ސަފީރަކަށް ޝާން އައްޔަންކުރަން ހުށަހަޅައިފި


(30 ނޮވެމްބަރ 2021 އާ ގުޅޭ)\nސިއްސައިގެން ދިޔަ ހޫރައިންނަށް ހީވީ މޭގަނޑު އައިސް ލަގޮނޑިއާ ހިސާބުގައި ތާށިވީ ހެނެވެ. ދުއްވައިގަންނަން ބޭނުންވިޔަސް އޭނާގެ ފައި ހަރަކާތެއް ނުކުރިއެވެ. ހޫރައިންނަށް ބަލާލެވުނީ ބިރުން ވިރެމުންނެވެ. އެހިނދު ދެ ޒުވާނުންގެ ނަޒަރު ސީދާވެލިއެވެ.\nފާޚާނާގެ ލޯގަނޑުން މޫނު ބަލާލާފައި އަނެއްކާ ވެސް ގުދުވެލައި މޫނުގައި ފެންފޮދެއް ޒެހެން ހާކާލައިފިއެވެ. ދެން ތެމިފައިވާ ދެއަތުގެ އަނގިލިތަކުން ބޮލުގެ މައްޗަށް ވާހެން އިސްތަށިގަނޑުގައި އަތްފުނާ އަޅާލިއެވެ. ދޫކޮށްފައި ހުރި އިސްކުރު ބާރުކޮށްލައި އެއްފަރާތުގައި ހުރި "ޓިޝޫ ޑިސްޕެންސަރ" އިން ދެތިން ޓިޝޫ ނަގައި ޒެހެންގެ މޫނު ފުހެލައި ތިރީގަ ހުރި ކުނިވަށިގަނޑަށް ވައްޓާލިއެވެ. އޭނާގެ ކަނާއަތް ފަރާތުން ފާޚާނާގެ ބިތުގައި އެކީއެކައްޗަށް ހުރި ބޮޑު ލޯގަނޑަށް އަވަސް ނަޒަރެއް ދިނެވެ. ތުނިކޮށް ހުރި ތުނބުޅިމަތިމަހުގައި ޒެހެން ކަނާއަތްތިލަ ހިންގާލިއެވެ. ރީތިކޮށްލާ ފަދައަކުންނެވެ.\nސަރައްކާލިން މަޑު ހިނގުމުގައި ޒެހެން އައީ ޔުނިވަރސިޓީގެ ފަރުވާދޭ ކޮޓަރިއާ ދިމާއަށެވެ. ފަޓުލޫނުގެ ކަނާއަތް ފަރާތު އަރިމަތީ ޖީބަށް އަތްކޮށްޕާލެވުނު ހިނދު ޖީބުގައި އޮތް މަޑު އެއްޗެއް އަތް ޖެހުނެވެ. އެއީ ކޯއްޗެއްކަން ވަގުތުން އޭނާ ހަނދާންވިއެވެ. މިހާރު ވެސް އޭނާ އެ ހުރީ އެ ހިޔާލުތަކަށް ގެއްލިއެވެ. ޖީބުގައި އޮތް އެއްޗެއް އޭނާ ނެގިއެވެ. އެއީ ކަޅުކުލައިގެ ދިގު އަންގިއެކެވެ.\nޒެހެންއަކީ ޔުނިވަރސިޓީގައި ކިޔަވައިދޭ ލެކްޗަރާއެކެވެ. ހެނދުނު ކިޔެވުން ފެށޭގަޑީގައި ކުލާހެއް ނަގައިދޭން ނެތުމުން ގަސްދުކުރީ ތަނުގައި އުޅޭ ދެ އެކުވެރިއެއްގެ ކޮފީ ދަޢުވަތު ގަބޫލުކުރާށެވެ. ތިން މީހުން ވެސް އެވަގުތު ތިބީ އިމާރާތުގެ ތިން ދިމާލުގައެވެ. އެހެންވެ ބައްދަލުވާ ނިންމީ ގޭޓު ކައިރިންނެވެ. ޔުނިވަރސިޓީއަށް ވަންނަ ފުޅާ ގޭޓާ ދިމާއަށް އައި ޒެހެންނަށް މާގަސްތަކާ ދިމާއަށް ބަލަން ހުރި އަންހެންކުއްޖާ ފާހަގަވިއެވެ. އަތުކުރީ އޮތް ގަޑިއަށް ބަލާލިއެވެ. މޫނުއަޅާފައި ހުރިއިރު އިސްކޮޅުން ކުރުކަމުން އޭނާއަށް ސިފަވީ ކުޑަކުއްޖެއް ހެންނެވެ. އެތަނުގެ ދަރިވަރަކަށް ވެދާނޭ ޒެހެންގެ ހިތަށް އެރީ އެހެންވެއެވެ. އެއްވެސް ހަރަކާތެއްނެތި އެ އަންހެންކުއްޖާ މާގަސްތަކަށް ގެއްލިފައިކަން ހުރީ ޒެހެންއަށް ޔަގީނެވެ. އެހެންނޫންނަމަ ކައިރީގަ ހުއްޓިލީމަ ހިލަންވެގެން ވެސް ބަލާލާނެއެވެ. އޭނާ އައީ ސިއްރަކުން ނޫންވިއްޔާއެވެ.\n"ކުލާހަށް ނުދަންތަ؟" މަޑުކޮށްލައިގެން ހުރެ ޒެހެން އަހާލިއެވެ.\nއެ އަންހެންކުއްޖާގެ ދެކޮނޑު އުފުލުނު ގޮތުން އޭނާ ސިހުނީކަން ޒެހެން ނަގައިގަތެވެ. ހުއްޓުން އަރާފައި ހުރި ގޮތް ފެނި ޒެހެން މަޢާފަށް އެދެން އުޅުނެވެ. މީހެއްގެ ކުރިމަތީ އަޖައިބުވެގެން މިހާތަނަށް ބަސްހުއްޓިފައި ނުވިޔަސް އެ އަންހެންކުއްޖާ ބަލާލި ހިނދު ޒެހެންގެ ދޫ ހަރަކާތެއް ނުކުރިއެވެ. ސިހުމާއި ބިރުވެރިކަން އެކުލެވިފައިވި އެ ދެ ލޮލުން ޒެހެންނަށް ފެނުނީ އަންތަރީސް ކުރުވާފަދަ ރީތިކަމެކެވެ. ދިގު އެސްފިޔަތަކުގެ ތެރެއިން ފެންނަން ހުރީ އަލިއަލި މުށިކުލައެއްގެ ދެ ކަޅިއެވެ. ބަލައިގެން ނުވާނޭ ދަރަޖައަކަށްކަން ނަޒަރު ވަކިކޮށްނުލެވި ހުރީ ޒެހެންގެ ޟަމީރު ހަނދާންކޮށްދެއްމުން ދިޔައެވެ. ޚާއްޞަކޮށް މޫނު އަޅާފައި ހުރި އަންހެންކުއްޖަކު އެފަދަ ޢަމަލެއް ބަލައި ނުގަންނާނޭކަން ޒެހެންގެ ޟަމީރު ވިސްނައިދިނެވެ. އެހެންވިޔަސް އޭނާއަށް ނަޒަރު ވަކިކޮށެއް ނުލެވުނެވެ. ރޮވެން އުޅޭފަދަ ކަރުނައިގެ ތެތްކަމެއް އެ ދެ ލޮލުން ފާޅުވީ ހިނދު ޒެހެން ކަންބޮޑުވިއެވެ. ކުރިއަށް ޖެހިލެވުނީ ވީގޮތެއް އޮޅުން ފިލުވާށެވެ. ނަމަވެސް އެ އަންހެންކުއްޖާ ފަހަތަށް އަރިއަޅާލީއެވެ. އޭނާ ވެއްޓުމުގެ ކުރީން ހިފަހައްޓަން ޒެހެން ގަސްދުކުރިއެވެ. އެ އަންހެންކުއްޖާގެ އަތް އުފުލުނު ހިނދު އެ އަތުގައި ހިފަން ޒެހެން އަތް އެއްލިއެވެ. ނަމަވެސް އަތަށް ލައްވާފައި ހުރި އަންގީގެ އިނގިލިތައް ކޮޅުގައި ހިފުމުން އޭނާގެ އަތަށް އައީ އަންގިއެވެ.\n"އަތްނުލާ..." ބާރު ހަޅޭކަކާއެކު އެ އަންހެންކުއްޖާގެ އަޑު ގުގުމާލިއެވެ. ޒެހެން ވެސް ދިޔައީ ސިއްސައިގެންނެވެ.\n"ސޮރީ..." ޒެހެންއަށް ބުނެވުނެވެ. އޭނާ ދެން ވެސް އެ އަންހެންކުއްޖާއަށް އެހީވާން އުޅުނެވެ. ނޭވާ ހާސްވެގެން އުޅޭ މީހަކު ފަދައިން އެ އަންހެންކުއްޖާ މޭޖެހިފައިވިއެވެ. ނުތެދުވިފައި އޭނާ ފަހަތަށް ފިރުކައިގަނެފައި މޭގައި އަތް އެޅިއެވެ. އެ އަންހެންކުއްޖާގެ ޚަބަރު ހުސްވީ ހަދާނޭ ގޮތެއް ނޭނގި ޒެހެން ފަހަތަށް ޖެހެން ފިޔަވަޅު އަޅާލި ވަގުތެވެ.\n"ޒެން. ކާކުގެ އަޑެއް... ކީއްތިކުރަނީ." ކައިރިން އިވުނީ ރަހީމްގެ އަޑެވެ.\nފަސްއެނބުރި ބަލާލުމަށްވުރެ ޒެހެންއަށް މުހިންމުވީ ކުރިމަތީ އޮތް އަންހެންކުއްޖާއެވެ. އަތުގައި އޮތް އަންގި ޖީބަށް ކޮށްޕާލީ އެވަގުތެވެ. އަވަސްއަވަހަށް ކުޑަކަކޫ ޖަހާލުމާއެކު ޚަބަރު ހުސްވެފައި އޮތް އަންހެންކުއްޖާ އަތްދަނޑިމައްޗަށް އުފުލާލިއެވެ. އޭނާ އެނބުރިލީއިރު ކައިރީގަ ދެ އެކުވެރީން ފެންނަން ތިއްބެވެ. ރަހީމްއަކީ އެތަނުގެ ލެކްޗަރާއެކެވެ. ދެން ހުރީ ޝާފީއެވެ. އެއީ ޔުނިވަރސިޓީގެ ފަރުވާދޭ ކޮޓަރީގަ މަސައްކަތްކުރާ ދެ ޑަކްޓަރުންގެ ތެރެއިން އެކަކެވެ.\n"އޭނައަށް ކިހިނެއް ހެދީ." ޝާފީ ސުވާލުކޮށްލިއެވެ.\n"ނޭނގެ. ޕެނިކްވީހެން ހީވަނީ." ޒެހެން ހުރީ ހިސާބަކަށް ހާސްވެފައެވެ.\n"ހެލްތް ރޫމަށް ގެންދަންވީނު... ތާނީ ހުންނާނެ." ޝާފީ ބުންޏެވެ.\nދެ އެކުވެރީން ޒެހެންނާއެކު ހިނގައިގަތީ އެނބުރި އައި ދިމާއަށެވެ. އެމީހުން ގޮސް އެންމެ ކައިރިން ޖެހުނު ލިފްޓަށް އެރިއެވެ. ފަރުވާދޭ ކޮޓަރިއަށް ޒެހެންއާއެކު ޝާފީ ވަނެވެ. ތަހާނީއަކީ ޝާފީއާއެކު މަސައްކަތް ކުރާ އަންހެން ޑަކްޓަރެވެ. އޭނާ ސުވާލު ކުރަމުން އައިސް ތަނުގައި ހުރި ދެ އެނދުން އެއް އެނދު އެ އަންހެންކުއްޖާ ބާއްވަން ޒެހެންއަށް ދައްކާލިއެވެ.\n"ކާކުކަން އެނގޭތަ؟" ޝާފީ އަހާލީ ޒެހެންއަށް ބަލާލަމުންނެވެ.\n"މޫނު ހިއްލާ ބަލަން ޖެހޭނީ." ޒެހެންއަށް ވެސް ކާކުކަން ނޭނގޭކަން ތާނީއާއި ޝާފީއަށް ވިސްނުނެވެ.\n"ކިޔަވާކުއްޖެއްތަ؟. އޮފީހަށް އަންގަންވާނެއެއްނު." ޝާފީ ބުންޏެވެ.\n"އިހަށް މިކަން ހަމައަކަށް އަޅުވަންވީނު. އެއަށްފަހު ސަޔަށްދާނީ." ޒެހެން މިހެން ބުނުމާއެކު ޝާފީ ބޯޖަހާލިއެވެ.\nޝާފީ މޭޒުދޮށުގައި އިށީނީ އޮފީހަށް ގުޅާށެވެ. އެނދު ކައިރިއަށް އައިސް ނިވާކޮށްލުމަށް ތާނީ ފަރުދާ ދަމާލިއެވެ. އެ ދިމާއަށް ބަލަން ހުރެފައި ޒެހެން ނުކުތީ ފާޚާނާއަށް ވަދެލާފައި އަންނާނަމޭ ބުނެފައެވެ. ކުޑަވަގުތުކޮޅެއްގެ ތެރޭ ހިނގައިދިޔަ ކަންތައްތައް އޭނާގެ ސިކުނޑިއަށް ނަގައިގަންނަން ދަތިވީއެވެ.\nދިގު އިސްކޮޅަކާ އެއްވަރުގެ ރޫފައެއް ލިބިފައިވާ ޒެހެންއަކީ ހުތުރު މީހެއް ނޫންކަން ޚުދު އޭނާ ގަބޫލުކުރެއެވެ. އަންހެންކުދީންގެ ސަމާލުކަން އޭނާއަށް އަބަދުވެސް ހުއްޓެއެވެ. އޭނާގެ އާއިލާ މީހުން ފަދައިން އަލި ހަންގަނޑެއް އޭނާއަށް ވެސް ލިބިފައި ވެއެވެ. މީހުންނާ ގުޅޭ ހިތްހެޔޮ މިޒާޖެއްގެ ޒުވާނެކެވެ. އުމުރުން އަށާވީސް އަހަރު ފުރިފައިވާއިރު ކޮންމެ އަހަރަކު އޭނާގެ އުފަން ދުވަހެއް ނާދެއެވެ. ޔުނިވަރސީޓިގައި ލެކްޗަރާއެއްގެ ވަޒީފާގަ އުޅޭތާވީ ދެ އަހަރެވެ. ދަރިވަރުން ލޯބިވާ މަގުބޫލު މުދައްރިސެކެވެ. ދުވަހަކުވެސް އަންހެންކުއްޖަކު އޭނާ ފެނިގެން ބިރުން އުޅެފައެއް ނުވެއެވެ. އެކަމާމެދު ޒެހެންއަށް ފިކުރު ހިންގެންފެށީ އެހެންވެއެވެ. ހަމައެއާއެކު އެތައް ޖަޒުބާތެއް އެއްފަހަރާ ލޮލަކުން ދުށީ އަލަށެވެ. އިޝްގީ އަސަރުކުރުވާ ސިހުރެއް ގައިމު އެ ދެ ލޮލުގައިވެއެވެ. ވަގުތުކޮޅަކަށް އެ ސިހުރުގައި ޒެހެން ޖެހި އަންތަރީސްވީކަން ޔަގީނެވެ.\n"އަހަންނަށް ގޯހެއް ހެދުނީތަ؟." ޒެހެން އަމިއްލަ ނަފްސާ ސުވާލުކޮށްލިއެވެ.\nފާޚާނާއިން ނުކުމެގެން ސަރައްކާލި ހުރަސްކޮށް ފަރުވާދޭކޮޓަރިއާ ހަމައަށް ޒެހެން އައެވެ. ބޭރުގައި ހުރި ބެންޗުގައި ފޯނާ ކުޅެން ރަހީމް އިނެވެ. ޒެހެން ފެންނައިރަށް އޭނާ އަތުން އިޝާރާތްކޮށްލީ ކައިރީގަ އިށީންނާށޭ ބުނާ ފަދައިންނެވެ. ޒެހެން އިށީނުމުން އޭނާ ވާހަކަދެއްކީ ސިއްރުންނެވެ.\n"އެނގޭތަ... މިތާ މަސައްކަތު މީހެއް ޒެން އެހާ ލޯބިން އަތަށް ލައިގެން ގެނައީ." ރަހީމްގެ އަޑުގައި ހުރީ ދިމާކުރުމުގެ ރާގެވެ.\n"ހޭނެތިފަ އޮއްވާ މަސައްކަތު މީހަކަށްވީތީ އޭނާ އެތަނަށް ދޫކޮށްލަންވީތަ؟. ފަރުދީ ޒިންމާ ކޮބާ؟." ޒެހެން ބުނެލިއެވެ.\n"އޭ ސީރިއަސްވީތަ. އަހަރެން އެހެންބުނީ ތިކަހަލަ މާނައެއްގައެއްނޫނޭ. ޒެން އެ އަންހެނާއަށް ބެލި ގޮތުން. ތި ދެއަތުގެ ތެރޭ ކޮންމެ އަންހެނަކު އެހެން އުފުލަފާނޭ ހީނުވާތީ... އަނެއްކާ ނިންޖާއެއްކަން އެނގޭއިރު، ޒެން ހާދަ ކްލޯޒްކޮށޭ ހިފަހައްޓާލައިގެން ހުރީ. އަންހެންކުއްޖެކޭ ޒެން ބުނީ... ހިތަކަށް ނާރާތަ ބޮޑު މުސްކުޅިއަކަށް ވެސް ވެދާނޭ. ކިހިނެއް އެނގެނީ އެ ފޮތިތަކުގެ ތެރޭގަ ފޮރިވެގެން އޮތީ މަންމަމެން އުމުރުގެ މީހެއްނޫންކަމެއް."\nރަހީމްގެ ވާހަކަ އެއްގޮތަކަށް ވެސް ޒެހެންއަށް ކަމަކު ނުދިޔައެވެ. އެހާ ތަޢުލީމީ ޒުވާނަކު އެފަދަ ކޮށި ވިސްނުމެއް ގެންގުޅޭނެއެކޭ ޒެހެން ހިޔެއްނުކުރެއެވެ. މަންމަގެ އުމުރުގެ އަންހެނެއްނަމަ ލަދުގަންނަން ޖެހޭ ހެއްޔެވެ. އޭނާގެ ދެއަތުން މަންމަ އުފުލަން ޖެހިއްޖެނަމަ ލަދުގަންނާނެ ހެއްޔެވެ. ވީއިރު މަންމަ އުމުރުގެ އަންހެނަކަށް އެހީވުމަކީ ކުރެވުނު ކިހާ ބޮޑު ހެޔޮކަމެއް ހެއްޔެވެ. ނަފްސަށް ލިބުނު ޝަރަފެކެވެ. މަންމައާ އެއްވަރުވީމައެވެ. އަނެއްކޮޅުން މޫނު އަޅައި ނިވާވެގެން ހުންނަ މީހަކަށް ރަހީމް ނިސްބަތް އެކުރި ނަމަކީ ޒެހެން ގަބޫލުކުރާ ގޮތުގައި ބަލައިގަނެވޭނެ ކަމެއް ނޫނެވެ. އޭނާއަކީ ދީނީ ޢިލްމުވެރިއަކަށް ނުވިޔަސް އިސްލާމް ދީނުގައި ކަންކަން އޮންނަ ގޮތް އޮޅުންފިލާފައި ހުރި ޒުވާނެކެވެ. އެ ދަރަޖައަށް އަންހެނުން ނިވާވުމަކީ ދީނުގައި އޮތް ގޮތެވެ. އެހެންނަމަވެސް ހިތާމަ ހުރި ކަމަކީ އެފަދަ އަންހެނުންނަށް ފުރައްސާރަކުރަނީ ވެސް މުސްލިމު މުޖުތަމައުގައި އުޅޭ މީހުންނެވެ. ދީނީ ކަންކަމުގައި ހަޖޫޖެހުމުގައި ކޮށްގެންވާނެކަމެއް ނޫނެވެ.\nރަހީމްއަށް ރައްދެއް ނުދީ ޒެހެން ބެންޗުން ތެދުވިއެވެ. ފަރުވާދޭ ކޮޓަރީގަ ޓަކި ޖަހާލާފައި ދޮރު ހުޅުވާލިއެވެ. ފުރަތަމަ ވެސް ކަންފަތުގައި ޖެހުނީ އަންހެންކުއްޖާގެ ރުއިމުގެ އަޑެވެ. ދެން އިވުނީ އަންހެނަކު އޭނާ މަސަލަސްކުރާ އަޑެވެ. ދަރިފުޅުގެ ނަމުން އޭނާ މުޚާޠަބު ކުރާއިރު އެ ދެމެދުގައި އޮތީ ގާތް ގުޅުމެއްކަން ޒެހެންނަށް ދެނެގަންނަން އެނގުނެވެ. ނަމަވެސް އޭނާއަށް އެ ދެ އަންހެނުން ވެސް ނުފެނެއެވެ. ދަމާލާފައި ހުރި ފަރުދާގެ ސަބަބުނެވެ.\n"ތާނީ، އަހަރުން ގޮސްލީ." ޒެހެން ފެނުމުން ޝާފީ މޭޒު ކައިރިން ތެދުވަމުން ބުނެލިއެވެ. ފަރުދާ ކައިރީ ހުއްޓިލައިގެން ހުރި ތާނީ ބޯޖަހާލީއެވެ.\nޒެހެންގެ ފަހަތުން ޝާފީ ނުކުތުމުން ރަހީމް ވެސް އިންތަނުން ތެދުވެއްޖެއެވެ. ތިން އެކުވެރީން ހިނގައިގަތީ ހެނދުނުގެ ނާސްތާއަށް އެމީހުން އާންމުކޮށް އަރާ ތިބޭ ރެސްޓޯރެންޓަށް ދާށެވެ.\nވަޒީފާގެ ފުރަތަމަ ދުވަހުވެސް ގޯހެއް ހެދުނިއްޔޭ ހޫރައިންގެ ހިތަށް އެރިއެވެ. އޭނާގެ ކޯތާފަތް ހަސީނާ ދެއަތުން ފުހެދިނެވެ. ހޫރައިން އަނބުރައިގަތީ ބިރުން ނޭވާނުލާން ދަތިވެގެން ގޮހެވެ. ނުވިސްނާ ހުއްޓާ އެހާ ކައިރިއަށް ފިރިހެނަކު އައީމައެވެ. އޭނާގެ ގައިގާ އަތްލަން އުޅުނުހެން ހީވެގެންނެވެ. އެކަމަކު މިހާރު އޭނާއަށް ހަމަވިސްނުން ލިބި ކަންތައް ހިނގައިދިޔަ ގޮތާމެދު ވިސްނާލުމުން އެވީ ކިހިނެއްކަން ދެނެގަންނަން އެނގެއެވެ. ކައިރީގަ ހުއްޓިލިޔަސް އެ ޒުވާނާ ހުރީ ދެމީހަކު ވާހަކަދައްކާލަން ތިބޭހާ ދުރުމިނުގައި ހުއްޓިއެވެ. އޭނާ ހޫރައިންއަށް އަތްފޯރުވާކަށް ހަގީގަތުގައި ނޫޅެއެވެ. އޭނާ އަތް ދަމާލީ ހޫރައިން ވެއްޓެން ދިޔައީމައެވެ. ހޫރައިންއަށް ބޭއިޚްތިޔާރުގައި ކަނާއަތްތިލައަށް ބަލާލެވުނެވެ.\n"ތާނީ ވަރަށް ރަނގަޅުވާނެ. މިތާ މަޑުކޮށްލާ. އަންގިއެއް ހިފައިގެން އަންނާނަން. މާބޮޑަށް ދެން ނުވިސްނާ." ހޫރައިންގެ ނަޒަރު ހާމަވެފައި އޮތް އަތްތިލައަށް ހުއްޓުނުތަން ފެނި ހަސީނާ އަވަސްއަވަހަށް ބުނެލިއެވެ. ހަމައަކަށް އެޅިފައި އިން ހޫރައިން މަޑުމަޑުން ބޯޖަހާލިއެވެ.\n"ތާނީ... ދައްތަ އަންނަންދެން އެ މަންޖެ މިތާ ބައިންދާލަ ދީ. ތާނީއަށް މަޑުކޮށްލެވޭނެތަ." ފަރުދާގެ ކައިރިން ނުކުތް ހަސީނާ ވާހަކަދެއްކިއެވެ. އެންމެން ދެކެ ފަރިތަ މޫނަކަށް ހަސީނާ ވެއެވެ. ތަހާނީގެ ޑިއުޓީއަށް ވާއިރު އޭނާ އެތަނުގައި އިންނާނެކަމުގެ ޔަގީންކަން ދިނެވެ. ހަސީނާ އަންނަންދެން ހޫރައިން އެކަނި ބައިންދާފަ ނުދާނެކަމުގެ ޔަގީންކަން ވެސް ދިނެވެ.\nހަސީނާ ނުކުތުމުން ތަހާނީ އައިސް ހޫރައިންގެ އެނދު ކައިރީ ހުރި ގޮނޑީގައި އިށީނެވެ. ތަހާނީ އައުމުން ހޫރައިންއަށް އުނދަގޫވީހެން އެ މޫނު އިސްޖަހާލި ގޮތުންނާއި ދެއަތްޖޯޑުކޮށްލި ގޮތުން ހީވިއެވެ. ކިހިނެއްތޯ ތަހާނީ އަހާލުމުން ފޫޅަށް އަޑުއިވޭވަރަށް ހޫރައިން ރަނގަޅޭ ބުނެލިއެވެ. ފަރުވާތެރިކަމާއެކު ހޫރައިންގެ މޫނަށް ތަހާނީ ބަލާލީއެވެ. ނަފްސާނީ ޑަކްޓަރަކަށް އޭނާ ނުވިޔަސް ހޫރައިންގެ ހަރަކާތްތައް ދެނެގަންނަން އެނގުނެވެ.\n"ހޫރައިން ދޯ ކިޔަނީ." ތަހާނީ އަހާލިއެވެ. މިފަހަރު ހޫރައިން ހަމައެކަނި ބޯޖަހާލީއެވެ.\n"އޭޖް އަހާލިޔަސް އޯކޭތަ؟" ކުޑަކޮށް ހިނިތުންވެލަމުން ތަހާނީ އަހާލިއެވެ.\n"ޓުވެންޓީފައިވް." ތަހާނީއާ ނަޒަރު ސީދާ ކުރުމެއްނެތި ހޫރައިން ބުނެލީ އެހާ މަޑުމަޑުންނެވެ.\n"އަހަރެން މީ ތަހާނީ، އަހަންނަށް ޓުވެންޓީސެވެން... ހޫރައިންގެ ފުރަތަމަ ދުވަސް ދޯ. ހަސީނާ ދެއްކި ވާހަކައިން އެނގުނީ. އަސްލު ހޫރައިން މާބޮޑަށް ޕެނިކްވީ... އެނގޭތަ ކީއްވެކަން ޕެނިކް އެޓޭކްސް ކުރިމަތިވަނީ؟." ތަހާނީ ގަސްދުކުރީ ހޫރައިންއާ ވާހަކަދައްކާށެވެ. އެ އަންހެންކުއްޖާ ކޮންމެވެސް ބޮޑުކަމަކާ ކުރިމަތިލާފައިވެޔޭ އޭނާގެ ހަވަނަ ހިއްސު ބުނަނީއެވެ. (ނުނިމޭ)


Bavathi mirey addu gai, maadhamaa rey dharavandhoo gai\nބަވަތި މިރޭ އައްޑޫގަައި، މާދަމާ ރޭ ދަރަވަންދުއަށް!\n"ބަވަތި" ގެ ޑައިރެކްޓަރު، ފިލްމުގެ ބައެއް ތަރިންނާއެކު ރެޑްކާޕެޓް އިވެންޓްގައި ބައިވެރި ވަނީ\nޓީވީ ޕްރޮޑިއުސަރު އިލްޔާސް ވަހީދު (އިއްލެ) ގެ ފުރަތަމަ ފީޗާ ފިލްމު "ބަވަތި" އަތޮޅުތަކުގެ ތެރޭގައި ދައްކަމުންދާއިރު، މި ރެއާއި މާދަމާ ރޭ އައްޑޫގައި ދައްކަން ނިންމައިފި އެވެ.\nއިއްލެ ބުނީ މިރެއާ މާދަމާ ރޭ އައްޑޫގެ މަރަދޫ ބޮޑަގޭގައި ފިލްމު ދައްކާނެ އެވެ. މިރޭ އައްޑޫގައި ދައްކަނީ ހައުސްފުލް ޝޯއެކެވެ. އަދި މާދަމާ ރޭގެ ޝޯގެ ގިނަ ޓިކެޓް ވެސް މިހާރު ވަނީ ވިކިފައެވެ.\nމީގެ އިތުރުން މާދަމާ ރޭ ދަރަވަންދޫގައި ވެސް ބަވަތި އަޅުވާނެ އެވެ. އަދި ހޮނިހިރު ދުވަހުގެ ރޭ ވެސް އެ ރަށުގައި އެ ފިލްމު ދައްކާނެ އެވެ.. އަދި އުތުރުން ހއ. ގެ ތިން ރަށެއްގައި އަންނަ ހަފުތާގައި ފިލްމު އަޅުވަން ވެސް ނިންމާފައި ވެއެވެ. އުތުރުން ބަވަތި ގެންދާނީ ކެލާ އާއި އުތީމު އަދި ވަފަށަރަށެވެ.\nބަވަތި އޮލިމްޕަހުގައި އެޅުވީ މިމަހުގެ ދެވަނަ ދުވަހު އެވެ. ސައިކޮލޮޖިކަލް ތްރިލާ ޖޯންރާއަށް ހަދާފައިވާ މި ފިލްމު ފިލްމަށް ބޮޑު ތަރުހީބެއް ވެސް ލިބިފައި ވެއެވެ. އަދި ފިލްމީ ދާއިރާގެ ގިނަ ބައެއްގެ ތައުރީފު ވެސް ލިިބިފައި ވެއެވެ.\nފިލްމުގައި ހިމެނޭ ތަރިންގެ ތެރެއިން ނުޒޫ އާއި ދަރާ ރަޝީދު ފިޔަވައި ދެން ތިބީ މުޅިން ވެސް އާ ތަރިންނެވެ. ނަމަވެސް މިއީ ގިނަ އަދަދަކަށް އާ ތަރިން ބައިވެރިކޮށް އުފައްދާފައިވާ ފިލްމެއް ކަމުގެ އިހުސާސެއް ނުކުރެވެ އެވެ. އެކްޓަރުންގެ އެކްޓިން ރަނގަޅެވެ. ވަރަށް ގިނަ ބެލުންތެރިން ވަނީ ފިލްމުގައި ނުޒޫގެ އެކްޓިން މޮޅުކަން ފާހަގަކޮށް ތައުރީފު ކޮށްފައި ވެ އެވެ. އަދި އަލަށް ބޮޑު ފިލްމަކުން ފެނިގެންދިޔަ އިފްނާޒުގެ އެކްޓިންއަށް ވެސް ބެލުންތެރިން ތައުރީފު ކޮށްފައި ވެއެވެ.


ޚަޝޯޣީ މަރާލަން ރުހުން ދިނީ ވަލީއަހްދު މުހައްމަދު ބިން ސަލްމާން - އެމެރިކާ - Sandhaanu\nޚަޝޯޣީ މަރާލަން ރުހުން ދިނީ ވަލީއަހްދު މުހައްމަދު ބިން ސަލްމާން – އެމެރިކާ\nނޫސްވެރިޔާ ޖަމާލް ޚަޞޯޣީ ހައްޔަރު ކުރަން ނުވަތަ އޭނާ މަރާލުމަށް ސައުދީ އަރަބިއްޔާގެ ވަލީ އަހުދު މުހައްމަދު ބިން ސަލްމާން ރުހުން ދިން ކަމަށް ކަމަށް އެމެރިކާގެ އިންޓަލިޖެންސް ރިޕޯޓުގައި ބުނެފި އެވެ.\nއެމެރިކާގެ ރައީސް ޖޯ ބައިޑަންގެ ސަރުކާރުގެ ޑިރެކްޓަ އޮފް ނޭޝަނަލް އިންޓަލިޖެންސްގެ އޮފީހުން ނެރުނު ރިޕޯޓުގައި ބުނެފައި ވަނީ ވަލީއަހުދު ރުހުން ދީފައި ވަނީ ތުރުކީން ޚަޝޯޣީ ހައްޔަރު ކުރަން ނުވަތަ މަރާލުމަށް ކަމަށެވެ.\nއެމެރިކާ ފިޔަވައި އެހެން ގިނަ ގައުމުތަކުންނާއި އިންޓެލިޖެންސް އެޖެންސީތަކުން މީގެ ކުރިން ވެސް ވަނީ ޚަޝޯޣީގެ މަރާއި ވަލީއަހުދު މުހައްމަދާއި ގުޅުވާފައެވެ. ނަމަވެސް އެމެރިކާ އިން ވަނީ ޚަޝޯޣީގެ މަރާއި ވަލީއަހުދު މުހައްމަދާއި ގުޅުވަން ކުރިން ދެކޮޅު ހަދާފައެވެ. އެމެރިކާގެ ރައީސް ޑޮނަލްޑް ޓްރަމްޕް އަކީ ސައުދީ އަރަބިއްޔާގެ ސަރުކާރާއި ހާއްސަކޮށް ވަލީއަހުދު މުހައްމަދާއި ވަރަށް ގާތް ގުޅުމެއް ބޭއްވި މީހެކެވެ.\nޚަޝޯޤީ ގެއްލިފައި ވަނީ އޮކްޓޯބަރު 2018 ގައި ކައިވެނި ކުރާނެ ލިޔުމެއް ހޯދުމަށް ތުރުކީގެ އިސްތަންބޫލްގައި ހުންނަ ސައުދީ ކޮންސިއުލޭޓަށް ވަން ފަހުންނެވެ. އޭގެ ފަހުން އޭނާގެ ޚަބަރެއް ނުވެ އެވެ. ފަހުން އެނގުނު ގޮތުގައި ކޮންސިއުލޭޓް ތެރޭގައި އޭނާ މަރާލުމަށްފަހު ހަށިގަނޑު ވަނީ ނައްތާލާފައެވެ. އަދި މިއަދާއި ހަމައަށް ވެސް ޚަޝޯޣީގެ ހަށިގަނޑުގެ އެއްވެސް ބައެއް ފެނިފައެއް ނުވެއެވެ.\nކުރިން ސައުދީ އަރަބިއްޔާގެ ޝާހީ އާއިލާ އާއި ވަރަށް ގާތް ގުޅުމެއް ބާއްވަމުން އައި ޚަޝޯޤީ ފަހުން ވަނީ ސައުދީ އަރަބިއްޔާގެ ޝާހީ އާއިލާ އާއި ދެކޮޅަށް އެމެރިކާގެ ނޫހެއްގައި ސިލްސިލާކޮށް ލިޔުންތައް ލިޔަން ފަށާފައެވެ. އެހެންކަމުން ހުޅަނގުގެ ގައުމުތަކުގައި ސައުދީ އަރަބިއްޔާގެ އަގު ވެއްޓެން މެދުވެރިވާ އެންމެ ބޮޑު އެއް ސަބަބަކަށް ޚަޝޯޤީ ހުރީ ވެފައެވެ.\nމޫސާ މުހައްމަދު ފެބްރުއަރީ 27, 2021 At 12:13 ޕމ\nކިލަރ އެމްބީއެސް ދޯ؟ އިސްލާމުންގެ ވެރިޔާކަމަށް ހެދެންވެގެން މީހުން މެރުން ދޯކަމަކީ؟ ބަލާލަ ޔަމަނަށް ހަދާގޮތް.


ރުޤުޔާ ކުރުމުގެ ނަމުގައި އޮޅުވާލައިގެން މީހުންނަށް އެކިކަހަލަ ގެއްލުން ދެމުންދިޔަކަމަށް ތުހުމަތުކުރެވޭ މީހެއްގެ ޝިކާރައަކަށް އިތުރު ބަޔަކު ވެފައިވޭތޯ ބަލަނީ\nބުދަ ،3 ޖޫން 2020 / 13:58\nގދ. ފަރެސްމާތޮޑާ، މާތޮޑާއަވަށް، ބުޗާގެ، މުޙައްމަދު ނަޞަރުﷲ (55އ) - ފޮޓޯ: ޑީއެންއާރު\nމަތީގައިވާ ފޮޓޯއިން ފެންނަ ގދ. ފަރެސްމާތޮޑާ، މާތޮޑާއަވަށް، ބުޗާގެ، މުޙައްމަދު ނަޞްރުﷲ (55އ) އަކީ މި ސަރވިސްއަށް ހުށަހެޅި ތަހުގީގު ކުރަމުންދާ، ރުޤުޔާ ކުރުމުގެ ނަމުގައި އޮޅުވާލައިގެން މީހުންނަށް އެކިކަހަލަ ގެއްލުންދެމުންދިޔަ މައްސަލައެއްގައި ތުހުަމަތު ކުރެވޭ މީހަކެވެ.\nތަހުގީގުގައި މިހާތަނަށް ބެލިބެލުމުން، މުޙައްމަދު ނަޞްރުﷲގެ ފުށުން، އޭނާގެ މައްޗަށް ތުހުމަތުކުރެވޭ ކުށުގެ ޝިކާރައަކަށް ވެފައިވާ އިތުރު ބަޔަކު ވެދާކަމަށް ބެލެވެއެވެ.\nވީމާ، މުޙައްމަދު ނަޞްރުﷲ ފުށުން އެފަދަ އަމަލެއްގެ ޝިކާއަކަށްވެފައިވާ ފަރާތެއްވާނަމަ، އެ މައްސަލައެއްގެ މައުލޫމާތު ގދ. ތިނަދޫ ޕޮލިސް ސްޓޭޝަންގެ ނަންބަރު 9792358 އަށް ގުޅުއްވައި ހިއްސާކުރެއްވުން އެދެމެވެ.\nމަސްތުވާތަކެއްޗާއެކު މީހަކު ތ. ތިމަރަފުށިން ހައްޔަރުކޮށްފި ބުރާސްފަތި ،2 ޖުލައި 2020\nކުޅުދުއްފުށީ ސައިޓަކުން ވަގަށް ނަގާފައިވާ ދެ ގްރައިންޑަރު ހޯދައި މީހަކު ހައްޔަރުކޮށްފި ބުރާސްފަތި ،2 ޖުލައި 2020\nމަޑަވެލީގައި ފުޅާ ދާއިރާއެއްގައި މަސްތުވާތަކެތީގެ ވިޔަފާރި ކުރަމުންދިޔަ މީހަކު ހައްޔަރުކޮށްފި ބުރާސްފަތި ،2 ޖުލައި 2020


Zelge vaahaka: Neydhemey vakivumeh\nމިފްރާހަށް ކުރެވެން ފެށީ އާދަޔާ ޚިލާފު އިޙްސާސްތަކެކެވެ. ހައުލާ އެވަރުގެ ބޮޑު އޮޅުވާލުމެއް އޮޅުވާލާފާނެ ކަމަކަށް ދުވަހަކުވެސް މިފްރާހު ހީއެއް ނުކުރެއެވެ.\n"ހައުލާގެ ބަނޑުގަ ވަނީ ކާކުގެ ދަރިއެއްބާ؟ ހައުލާ އެކަން ސިއްރު ކުރީ ކީއްވެބާ؟ އަހަރެން ދެކެ ހައުލާ ވީ ޙަޤީޤީ ލޯބި ނޫންބާ؟" މިފްރާހުގެ ހިތުގައި ފުނި ޖެހެން ފެށީ އެކިއެކި ސުވާލުތަކަކުންނެވެ. އެއިން ކޮންމެ ސުވާލަކުން ވެސް މިފްރާހަށް ލިބުނީ އިތުރު އުދަނގުލުކެވެ. ވޭނެކެވެ. ފުންކޮށް ނޭވާއެއް ލަމުން މިފްރާހު އަވަސްވެގަތީ ފުލުހުންގެ މަރުކަޒުން ނުކުންނާށެވެ.\nކޮޓަރީގެ އެނދަށް ޖެހިގަނެގެން އޮތް ޒީނާ ވަނީ ދުނިޔެ މަތިން ފޫހިވެފައެވެ. އެއްވެސް ކަމެއް ކުރާ ހިތެއް ނުވެއެވެ. ނުކައިގެން މިހާރު އެތައް ފަހަރަކު ޒީނާގެ މަންމަ ވެސް ޝަކުވާ ކޮށްފިއެވެ. ނަމަވެސް ޒީނާގެ އަރުން އެތެރެއަށް އެއްޗެއް ދާގޮތެއް ނުވަނީއެވެ. ޒީނާގެ މޫނުމަތިން އޭނާގެ މަންމައަށް ފެނުނު ޒަޚަމް ތަކަކީ ސިޑިން ވެއްޓިގެން ލިބުނު އަނިޔާތަކެއް ކަމަށް ބުނެ މަންމައަށް ވެސް އޮޅުވައިލީއެވެ. އެ ނޫން އިތުރު ގޮތެއް ޒީނާއަށް ނެތީމައެވެ.\nއެކި ފިކުރުތަކުގައި ޒީނާގެ ސިކުނޑި ފުރެމުން ދަނިކޮށް އޭނާއަށް ބަލައިލެވުނީ އޭނާގެ ފޯނަށެވެ. ގުޅަމުން ދިޔައީ މިފްޒާލެވެ. ފޯނު ނަގަން ބޭނުން ނުވިޔަސް، އެ ކޯލްތަކަށް ޖަވާބު ނުދީފިނަމަ ދެން ވާނެ ގޮތް އެނގޭތީ ހިތާ ދެކޮޅަށް ވެސް ޒީނާ ފޯނު ނެގިއެވެ. މިފްޒާލަށް ދެވެން އޮތީ އޭނާ ރުޅި އަންނާނެ ޖަވާބެއްކަން އެނގިހުރެއެވެ.\n"ހަލޯ." މިފްޒާލްގެ އަޑުގައި އެއްވެސް ތަފާތު ކަމެއް ފާހަގައެއް ނުވެއެވެ. އެނުލަފާ ރާގެވެ. ޖަވާބު ދިނުމުގެ ގޮތުން ޒީނާ "ހޫމް" ލައްވައިލިއެވެ.\n"ކޮން ހޫނއެއް؟ ކަމެއް ކަޑަވީތަ؟ ކިހިނެއް ވަނީ ހަވާލު ކުރި ކަންތައް؟" މިފްޒާލް ވާހަކަދައްކަމުން ދިޔައީ ގޭގެ ބެެލްކަނީގައި ހުރެގެންނެވެ.\n"ރަނގަޅަކަށް ނޫން ދިޔައީ." ޒީނާ ޖެހިލުންވެ ހުރެ ބުނެލިއެވެ.\n"ވަޓް؟ އެއީ ކީއްވެ؟" މިފްޒާލް ހިތްހަމަ ނުޖެހުނެވެ. ޒީނާ މާނޭވާއެއް ލަމުން، ހައިޝަމް އާއެކު ކަންތައް ވީގޮތް ކިޔައިދިނެވެ. ޒީނާގެ ވާހަކަތައް އަޑު އަހާފައި މިފްޒާލްގެ ގާތަށް އައީ އަމަށަކު ރުޅިއެއް ނޫނެވެ. މިފްޒާލް އެއްވެސް އެއްޗެއް ނުބުނެ ފޯނު ކަނޑައިލިއެވެ. މިފްޒާލްގެ މުޅި ގަޔަށް ސަވާރުވަމުން ދިޔައީ އިންތިހާއަށް ރުޅިއެވެ. ސިޓިންގރޫމްގައި ހުރި ސޯފާތައް ފައިން ކޮއްޕަމުން ގޮސް، މިފްޒާލް ވަރަށް އަވަސްކޮށް ގެއިން ނުކުތެވެ.\n"ލިއު! އަހަރެން ބޭނުން ދަރިއެއް. އަންހެން ކުއްޖެއް." ލިއުޝާގެ އިސްތަށިގަނޑުގައި ފިރުމަމުން ހައިޝަމް ވަރަށް އުފަލުން ބުނެލިއެވެ.\n"އަހަރެން ވެސް. އެކަމު ބޯއީއެއް. ހެހެ!" ލިއުޝާ ހިނިތުންވެލިއެވެ.\nއެގޮތުގައި އެދެމީހުން ގެންދިޔައީ އެކި ކަހަލަ ވާހަކަތައް ދައްކަމުންނެވެ. އެމީހުންގެ ޙަޔާތް ބިނާ ކުރާނެ ގޮތާއި، ލޯބިން މުސްތަޤުބަލް އާރާސްތު ކުރާނެ ގޮތް އެދެމީހުން ގެންދިޔައީ އެކަކު އަނެކަކާ ޙިއްޞާ ކުރަމުންނެވެ.\nމިފްޒާލް ދިޔަ ގޮތަށް ގޮސް ވަނީ ޒީނާގެ ގެއަށެވެ. ދޮރުގައި ޓަކި ދިނުމުން ދޮރު ހުޅުވީ ޒީނާގެ މަންމަ ޒުހުދާއެވެ. ޒީނާގެ ގާތް ރަޙުމަތްތެރިއެއް ކަމަށް ބުނެ، މިފްޒާލް ގޮސް ވަނީ ޒީނާ އޮތް ކޮޓަރިއަށެވެ. މިފްޒާލްގެ ހަރަކާތްތައް ބަަލަން ޒުހުދާ ހުރީ ވަރަށް ބޮޑަށް ހިތްހަމަ ނުޖެހިފައެވެ. އެއްވެސް އަދަބު އިޚުތިރާމެއް ނެތީމައެވެ. އަދި ޒުހުދާ އެންމެ ހައިރާންވި ކަމަކީ، މިފްޒާލަށް ފަސޭހަ ކަމާއި އެކު ގޮސް ޒީނާގެ ކޮޓަރިއަށް ވަދެވުމުންނެވެ.\n"މިފްޒާލް!" އެނދުމަތީގައި އޮތް ޒީނާ ފުންމައިގެން ތެދުވިއެވެ. ޒީނާއަށް ލިބުނީ ކުއްލި ޝޮކެކެވެ. އޭނާގެ ކޮޓަރިތެރެއިން މިފްޒާލް ފެނުމުންނެވެ.\n"ކިހިނެއް ވަނީ؟" ޒީނާގެ މޫނުމަތިން ފެންނަނީ ޖެހިލުންވުމެއްގެ ސުވާލު މާރކެކެވެ.\n"ދޮރުން.. ހެހެ! ތި ވާހަކަ ނުދައްކާ. ތެދުވެ ބަލަ!" ޒީނާގެ އަތުގައި ހިފައި މިފްޒާލް އޭނާ ކޮޅަށް ނެގިއެވެ.\n"ތިހެން އަރާމްގަ އެއް ނޯއްވެވޭނެ. ހަވާލުކުރި ކަންތައް ކާމިޔާބު ކުރޭ!" މިފްޒާލް ބަލަން ހުރީ ޒީނާގެ މޫނަށެވެ.\n"އަހަރެން ޓްރައި ކޮށްފިން." ބިރުން ހުރެ ޒީނާ ބުނެލިއެވެ.\n"ތިކަހަލަ ޓްރައި ބޭނުމެއް ނޫން. ރެޑީވޭ." މިފްޒާލްގެ ދެއަތުން ނިކަން ބާރަށް ޒީނާގެ ކޮނޑުގައި ހިފައި ބާރުކޮށްލަމުން ބުނެލިއެވެ.\n"ކޮންތާކަށް ދާން؟" ޒީނާ އެހެން އަހައިލި އިރު އޭނާގެ ކޮނޑަށް ދިޔައީ ރިއްސަމުންނެވެ.\n"އިތުރު އެންމެ ސުވާލެއް ކުރިޔަސް، މަރާލާނަން!" މިފްޒާލް މޫނު ގޮސް ޖައްސައިލީ ޒީނާގެ މޫނުގައެވެ. ޒީނާ ދެލޯ މަރައިލަމުން، އިސްޖެހިއެވެ. އަދި މަޑުމަޑުން ފަހަތަށް ޖެހެމުން، ޒީނާ ގޮސް ވަނީ ފާޚާނާއަށެވެ.\nމިފްރާހަށް މުޅި ދުނިޔެ ހިމޭންވި ކަހަލައެވެ. އޭނާ ވަށައިގެން ވަނީީ އިޙްސާސެއް ނެތް ހަތަރު ފާރެވެ. ގޭގައި އެކަނި މާއެކަނި މިފްރާހު ވޭތު ކުރަމުން ދިޔައީ ހިތްދަތިކަމުގެ ވަގުތުކޮޅެކެވެ. ހައުލާގެ ހަނދާންތައް އަބަދުމެ ގެންދިޔައީ މިފްރާހަށް އުނދަގޫ ކުރަމުންނެވެ. ކޮންމެ ގޮތެއް ވިޔަސް ހައުލާ މިފްރާހަށް ދެރައެއް ދޭނެ ކަމަކަށް އޭނާ ޤަބޫލެއް ނުކުރެއެވެ. ހައުލާއަށް ކުރިމަތިވި ހާލަތުގެ ފަހަތުގައި ބޮޑު ކަމެއް އުޅޭނެ ކަމަށް އަބަދުވެސް މިފްރާހުގެ ހިތް ބުނަމުން ދިޔައެވެ.\n"ޕްލީޒް ތިހެން ނުހަދާ!" ޒީނާ ދެރަވެގެން މިފްޒާލްގެ މޫނަށް ބަލައިލިއެވެ.\n"އަހަރެން ބުނާ ގޮތަށް ކަންތައް ކުރަން ޖެހޭނީ." މިފްޒާލް އެހެން ބުނެލަމުން، ދެމީހުން އެއްކޮށް ހިނގައިގަތީ ހައިޝަމް ދިރިއުޅުމެންދާ ގެއަށް ވަންނާށެވެ. ޒީނާގެ ހިތް ތެޅެމުން ދިޔައެވެ. މިފްޒާލް އަނެއްކާ ވެސް ހަވާލު ކުރީ ޒީނާއަށް ކުރަން އުނދަގޫ ކަމެކެވެ.\nދޮރުގައި ޓަކި ދޭން ފެށި އަޑަށް ހައިޝަމް އެނދުން ތެދުވިއެވެ. ލިއުޝާ އެނދުގައި ހަމަޖެހިގެން އޮތީއެވެ. ހައިޝަމްގެ ބުޅި އިސްތަށިގަނޑު ވަނީ ހޭވިފައެވެ. ހައިޝަމް ލައިގެން ހުރީ ކުރު ސޯޓު ކޮޅެކެވެ.\n"ޒީނާ.." ދޮރު ހުޅުވައިލުމާއި އެކު، ހައިޝަމް ފަހަތަށް ޖެހުނެވެ.\n"އައިމް ސޮރީ.." ޒީނާގެ މޫނުމަތިން ފައުޅުވީ ހިތާމައެވެ.\n"އޯކޭ. މާފުކޮށްފިން. ދެން ދޭ!" ހައިޝަމްގެ އަޑުގައި ވަނީ ފޫހިކަމެކެވެ. ލިއުޝާ މަޑުމަޑުން އެނދުން ތެދުވެގެން، ކޮޓަރިން ނުކުންނަން ހިނގައިގަތެވެ.\n"ޕްލީޒް!" ޒީނާ ވަރަށް ބާރަށް ހައިޝަމްގެ ގައިގައި ބައްދައިގަތެވެ. އެވަގުތަކީ ލިއުޝާއަށް ކޮޓަރިން ނުކުމެވުނު ވަގުތެވެ.\n"ދޫކުރޭ! ޙަޔާތް ކުޑަ. އަހަރެންގެ ގައިން ދޫކުރާށޭ!" ޒީނާ މުޅި މަންޒަރު ބަދަލުކޮށްލިއެވެ. މޫނުމަތީގައި އަތް އަޅަމުން ޒީނާ ވަރަށް ބާރަށް ހަޅޭލަވައިގަތެވެ. ހައިޝަމް ފަހަތަށް ދެތިން ފިޔަވަޅު ނެގިއެވެ. ލިއުޝާ އަވަސްކޮށް ހިނގާފައި އައިސް ހުއްޓުނީ ޒީނާގެ ކުރިމަތީގައެވެ. އެވަގުތު ވެސް ޒީނާ ގެންދިޔައީ އަޑުގެ ނެތްކޮޅަށް ހަޅޭލަވަމުންނެވެ. އެގޭގެ އެކި އެޕާރޓްމެންޓު ތަކުން މީހުން އެތަނަށް ޖަމާވާން ފަށައިފިއެވެ. ކުއްލިއަކަށް ޒީނާ އޭނާގެ އަތް މޫނުމަތިން ނެގިއެވެ. ޒީނާގެ އަތުގައި ވަނީ ހުސް ލެޔެވެ. ލިއުޝާގެ ކަޅި އަޅައިގަތީ ޒީނާގެ ކައިރީގައި ވެއްޓިފައި އޮތް ކަޓަރަށެވެ. ލިއުޝާ ހުރިތަނުގައި ގަނޑުވިއެވެ. އަދި ކުއްލިއަކަށް ބަލައިލީ ހައިޝަމްގެ މޫނަށެވެ. ނޫނެކޭ ބުނާފަދަ ގޮތަށް ހައިޝަމް ބޯ ހުރައިލީ ވަރަށް ބޮޑަށް ޖެހިލުންވެގެން ހުރެގެންނެވެ.\n"ތީ ބޮޑު ރޭވުމެއް! ޒީ ކީއްވެތަ ތިހެން ތި ހަދަނީ؟" ލިއުޝާ އަޑު ބާރުކޮށް އަހައިލިއެވެ.\n"އަދިވެސް ކަލޭމެންތަ އަޑުގަދަ ކުރަންވީ؟ ކަލޭގެ މިހިރަ ފެންނަ ފިރިމީހާ އުޅުނީ އަހަރެން ރޭޕްކޮށްލަން. ކަޓަރުން ބިރުދައްކައިގެން. އަހަރެންގެ އަތުގަ ވެސް ކަޓަރު އަޅާފަ. ތި ގޮތަށް އަންހެނުންނަށް އަނިޔާ ކުރަން ލަދުގަންނަން ޖެހޭނެ." ޒީނާ ރޮމުން ރޮމުން، އެގެއިން ނުކުމެެގެން ދިޔައެވެ. ލިއުޝާ ވަރަށް ބާރަށް ދޮރު ޖަހަމުން، ދޮރު ތަޅުލިއެވެ. އަދި ލިއުޝާގެ ކުރިމަތީގައި ހުރި ހައިޝަމްގެ މޫނަށް ބަލައިލިއެވެ.\nހައިޝަމް އާއި ލިއުޝާ ވޭތު ކުރަމުން ދިޔަ އުފާވެރި ރޭގެ ހަމަޖެހުން މުޅިން ގެއްލިގެން ދިޔައެވެ. އެދެމީހުންނަށް އެރޭގެ ފަހު ބައި ވީ އުނދަގު ވަގުތުތަކަކަށެވެ. އެދެމީހުންގެ ދިރިއުޅުން ހަލާކުކޮށްލަން މިފްޒާލާއި ޒީނާ ކުރަމުންގެންދާ މަސައްކަތުން އެދެމީހުންނަށް މިރޭ ހަމަ ރަނގަޅަށް ވެސް އަސަރުކޮށްފިއެވެ. އެތައް ބައެއްގެ ކުރިމަތީގައި ހައިޝަމްގެ އަގު ވެއްޓުނީމައެވެ. އަދި މިކަމުގެ ރޯޅި އިތުރަށް އަރާނެކަން އެދެމީހުންނަށް އެނގޭތީއެވެ.\nހެނދުނުގެ އަލިކަން މުޅި މާލެތެރެއަށް ފެތުރިގެން ދިޔައެވެ. މިފްރާހު އިނީ ރޭގަ އެއްގޮތަކަށް ވެސް ނުނިދައި ސިޓިންގރޫމްގެ ސޯފާގައި އިން ގޮތަށެވެ.\n"ދޮންބޭ! އަދިވެސް ނުނިދަންތަ؟" މިފްޒާލް އައިސް އިށީންނީ މިފްރާހާ ޖެހިގެން އިން ސޯފާގައެވެ.\n"އާނ! ނިދާ ހިތެއް ނެތް. ކޮއްކޮ ރޭގަ ކޮންތާކު އުޅޭނީ. ނިދަން ވެސް ނާއްނަމެއްނު؟" މިފްރާހު ބަލައިލީ މިފްޒާލްގެ މޫނަށެވެ.\n"ދޮންބޭ! އަހަރެން އުޅުނީ ހައުލާ ފަހަރީ ފެނޭތޯ. އަހަރެން އަޑު އެހިން ޚަބަރުން ވަރަށް އެހެން ކަހަލަ ވާހަކައެއް. ހައުލާ ފަހަރީ ބަނޑު.." މިފްޒާލްގެ ވާހަކަ މިފްރާހު ހުއްޓުވިއެވެ. އެ ޖުމުލަ އަޑު އަހަން ބޭނުން ނުވާތީއެވެ. މުޅި ރާއްޖެއަށް ހައުލާ އެފަދަ ގޮތަކަށް ބަދުނާމުވުން އެއީ މިފްރާހު އެދޭ ގޮތެއް ނޫނެވެ. ނަމަވެސް ރޭގަ އެވާހަކަ ފުލުހުން ވަނީ މީޑިއާތަކަށް ޙިއްޞާ ކޮށްފައެވެ. މުޅި ރޭ ހަތަރުދަމު ޒީނާއާ އެކު މިފްޒާލް ވަނީ އެކި ކަހަލަ ރޭވުންތައް ރާވާފައެވެ.\n"މިދަނީ ނިދޭތޯ އިނގޭ! ދޮންބެ ވެސް ދެން ނިދާލާ!" މިފްރާހުގެ ބޮލުގައި އަތް ޖަައްސައިލަމުން، މިފްޒާލް ހިނގައިގަތީ އޭނާގެ ކޮޓަރިއަށް ވަންނާށެވެ.\n"މަންމާ! މަންމާ!" ޒީނާ ދުވެފައި ގެއަށް ވަނީ ރޮމުންނެވެ. ޒީނާ ފެނުމާއި އެކު، ތަށި ދޮންނަން ހުރި ޒުހުދާގެ އަތުން، އޭނާ ދޮންނަން އިން ތަށި ދޫވެގެން ގޮސް ސިންކަށް ވެއްޓުނެވެ.\n"ދަރިފުޅާ!" ޒުހުދާ ނިކަން ހަލުވިކޮށް އައިސް ޒީނާގެ ގައިގައި ބައްދައިގަތެވެ. އޭރުވެސް ޒީނާ ގެންދިޔައީ ރޮމުންނެވެ.\n"ބަލަ ދަރިފުޅާ! ކިހިނެއްތަވީ؟ ބުނެބަލަ!" ޒުހުދާގެ ހިތް ތެޅެން ފެށިއެވެ. ޒީނާގެ ލޮލުން އޮޮހެމުންދާ ކަރުނަތައް ފޮހެމުން، ޒުހުދާ ވަރަށް އަވަސް އަވަސްކޮށް އެދެމުން ދިޔައީ ވީގޮތް ސާފުކޮށްދިނުމަށެވެ.\n"މަންމާ.." ޒީނާއަށް ދެން ވެސް ބުނެވުނީ ހަމަ އެވަރަށެވެ.\n"މަންމާ. އަހަރެން.. އަހަރެން. އަހަރެން ރޭޕް ކޮށްލައިފި.." ޒީނާގެ އަނގައިން ބޭރުވި ކޮންމެ ބަހެއް ހޫނު ކަމާއި އެކު، ބާރު ދުވެލީގައި ގޮސް ޒުހުދާގެ މޫނަށް ތަތްލި ކަހަލައެވެ. ޒުހުދާގެ އަނގަ ހުޅުވި، ދޫ ގޮށްޖެހުނެވެ. ހިތުގެ ވިންދު ހުއްޓުނުހެން ހީވިއެވެ. މައިލަގޮނޑި ފަޅައިގެން ދިޔަ ފަދައެވެ.\n"ކީކޭ ދަ.. ދަރިފުޅާ؟" ޒުހުދާއަށް ފަހަތަށް ފިޔަވަޅެއް ނެގުނެވެ. އެވަގުތު ޒުހުދާގެ ދެލޯ ވަނީ ކަރުނައިގެ ފެންތިިކިތަކުން ފުރި ބާރުވެފައެވެ. ޒުހުދާގެ މުޅި މޫނުމަތި ވަގުތުން މިލައި މޯޅިވެ، ކިލަނބުވެގެން ދިޔައެވެ.\n"ނޫން ދަރިފުޅާ! ބުނޭ ތީ ދޮގެކޭ!" ޒުހުދާގެ އަޑު ފިސްފިސް ވަނީއެވެ.\n"މަންމާ. މީ ތެދެއް." ޒީނާއަށް ގިސްލެވެން ފެށުނެވެ. ޒީނާގެ ހަރަކާތްތައް އަސްލުވެފައި، އެކަންކަމުގައި އެއްވެސް ވަރަކަށް މީހަކު ޝައްކެތް ކުރެވޭނެ ފުރުޞަތެއް ނެތެވެ.\n"ކާކު؟ ކާކު އެއީ؟" ޒުހުދާގެ އަޑުގައި ނަފުރަތުގެ ހުޅު ރޯވަން ފަށައިފިއެވެ. އަމިއްލަ ދަރިއަށް އެފަދަ ބޮޑު ވޭނެއް ދިން މީހެއް ބަލަން ޒުހުދާ ބޭނުންވީއެވެ. އެމީހަކަށް ހަމަ ނޭވާ ލާން ވެސް ފުރުޞަތު ދޭކަށް ޒުހުދާ މިހާރު ވެސް ހުރީ ބޭނުން ނުވެފައެވެ. ޒީނާ ވަރަށް ބާރަށް ޒުހުދާގެ ގައިގައި ބައްދައިގަތެވެ.\nހެނދުނު11 ޖެހުމާއި އެކު، މިފްޒާލަށް ހޭލެވުނީ އޭނާގެ ފޯނު އެލާރމް ވާން ފެށުމުންނެވެ. ވަރަށް އަވަސްކޮށް މިފްޒާލް އޭނާގެ ފޯނު ހުޅުވައި ފޭސްބުކަށް ވަދެލިއެވެ. އަދި ލުއިކޮށް ހިނިތުންވެލަމުން، މިފްޒާލް ބަލައިލީ ޒީނާގެ ޓައިމްލައިނަށެވެ.\nޒީނާ ފުންކޮށް ނޭވާއެއް ލަމުން، އޭނާގެ ކުރިމަތީގައި އިން ލެޕްޓޮޕަށް ބަލައިލިއެވެ. ޒީނާއަށް މި މަރާލެވެނީ ބަޔަކު ދިރިހުއްޓާކަން އެއީ ޒީނާއަށް އެނގޭ ކަމެކެވެ. މި ކުޅެވެނީ ބައެއްގެ ދިރިއުޅުމާކަން ޒީނާއަށް އިޙްސާސްވެއެވެ. ޒީނާގެ ހިތް އޭނާއަށް ކުރާ ހަމަ އެކަނި ސުވާލަކީ "ކުރާނީ ކީއްހެއްޔެވެ؟"\nލެޕްޓޮޕްގެ ސްކްރީން ރަނގަޅުކޮށްލަމުން ޒީނާ އޭނާގެ އެފްބީ ލައިވް ފެށިއެވެ. ޒީނާގެ އިސްތަށިގަނޑު ވަނީ ހޭވިފައެވެ. މޫނުމަތިން ވަރަށް ބޮޑަށް ހިތާމަކޮށްފައި، ހުރިކަން އެނގެއެވެ. ހަށިފުރާ ދެތިން ނޭވާއެއް ލަމުން، ޒީނާ ވާހަކަދައްކަން ފެށިއެވެ.\n"އަހަރެން މީ ޒީނާ. އުމުރުން 25 އަހަރު. މިއަހަރު އަހަރެން ޑޮކްޓަރެއްގެ ގޮތުގަ މަސައްކަތް ކުރަން ފެށިން. އަހަރެން މި ލައިވް މިގެނެސްދެނީ އަހަރެންނަށް ރޭގަ ދިމާވި ކަމެއް ޝެއާރކޮށްލަން. މިކަންތައް އެހެން މީހަކު ގޯތުރޫ ކުރަން ބޭނުން ނުވާތީ. އަހަރެން ރޭގަ ދިޔައީ އަހަރެންގެ ބެސްޓު ފްރެންޑް ގެއަށް. ދިޔައިރު ގޭގެ ދޮރު ހުޅުވީ އޭނާގެ ފިރިމީހާ. ހައިޝަމް. އަހަރެން ގެއަށް ވަތް ތަނާ.." ޒީނާ ކުއްލިއަކަށް ފެށީ ރޯންށެވެ. އެވަގުތު އެތައް ބަޔަކު ލައިވް ބަލަމުން ދިޔައެވެ. ވަގުތުކޮޅަކު ޒީނާ ރުއިމަށްފަހު، އަނެއްކާ ވާހަކަދައްކަން ފެށިއެވެ.\n"އަހަރެން އެގެއަށް ވަނީމަ.. ކަޓަރުން ބިރުދައްކާފަ.. އަހަރެން ރޭޕްކޮށްލީ. އަހަރެން އާދޭސް ކުރިން އަހަރެން ދޫކޮށްލަން. އެކަމު، އަހަރެންނަށް ވަރަށް އަނިޔާ ދިން. އަހަރެން ހާދަ ރުއީމޭ." ޒީނާ ގިސްލަމުން ދިޔައެވެ. އެވަގުތު އެތައް ބަޔަކު ގެންދިޔައީ ލައިވް ޝެއާރ ކުރަމުންނެވެ. ލިއުޝާ ވަރަށް އަވަސްކޮށް ފޭސްބުކަށް ވަނީ އޭނާގެ ރަޙުމަތްތެރިއަކު ގުޅާފައި ޒީނާގެ ލައިވްގެ ވާހަކަ ބުނުމުންނެވެ. ލިއުޝާ ވެސް ހައިޝަމްގެ ގާތަށް ގޮސް ލައިވް ދައްކައިލިއެވެ. ލައިވް ބަލަމުން ދިޔަ ހައިޝަމްގެ ހުރިހާ އިޙްސާސްތަކެއް ހިމޭންވިއެވެ.\n"އެތައް ބަޔަކަށް އެނގޭނެ އަހަރެން އުފުލި ވޭން. ކުރި އާދޭސް. މީ އަހަންނަށް އަނިޔާދީ ރޭޕްކޮށްލި މީހަކީ.." ޒީނާ ލައިވްގެ ތެރޭގައި ހައިޝަމްގެ ފޮޓޯގަނޑެއް ލައިވް ބަލަމުން ދިޔަ އެންމެންނަށް ދެއްކިއެވެ. ހައިޝަމް އާއި ލިއުޝާގެ ދެލޯ ކަރުނައިން ފުރިގެން ދިޔައެވެ. ބުނާނެ އެއްޗެއް ނޭނގޭ ހާލުގައި ލިއުޝާ މަޑުމަޑުން ކޮމެންޓުތަކަށް ނަޒަރު ހިންގައިލިއެވެ.\n"އަންހެނުންނަށް ކުރާ އަނިޔާ ހުއްޓާލާ!"\n"ހުވާ އެ ގޮލާ މަގުމަތިން ފެނެއްޖިއްޔާ ކޮށާލާނަން."\n"ދެރަ ނުވޭ ޒީ. އިންސާފު ލިބޭނެ."\n"ޕޮލިސް. މި މައްސަލަ ބަލާދީ."\n"މިފަދަ އަނިޔާވެރިން މަރަންވީ. ހައިޝަމް މަރާލާ!"\nބައެއް ކޮމެންޓުތައް ކިޔައިލުމާއި އެކު، ލިއުޝާގެ ބަޑި ފަޅައިގެން ދިޔައެވެ. "ޕާސް" ކިޔާފައި ނިކަން ބާރަށް ލިއުޝާ ރޯންފެށިއެވެ. (ނުނިމޭ)


China rocket bimah dhamaa gathee keehvey?\nޗައިނާގެ ރޮކެޓް އެޕްރީލް 29 ގައި ޖައްވީ ސްޓޭޝަންގެ މައިމޮޑިއުލްއާ އެކު ބިމުން އުދުއްސާލަނީ\nޗައިނާއިން ޖައްވުގައި ސްޕޭސް ސްޓޭޝަނެއް ބިނާކުރަނީ އެވެ. ސްޓޭޝަން ފުރިހަމަކުރަނީ ފަހަރަކު މޮޑިއުލްއެއް ގެންގޮސް ރާވައިގެންނެވެ. އެގޮތުން އެޕްރީލް 29 ގައި މައިމޮޑިއުލް ޖައްވަށް ގެންދިއަ ބިޔަ ރޮކެޓްގެ އެތިގަނޑެއް ކޮންޓްރޯލް ގެއްލި އިންޑިއާ ކަނޑަށް، ދިވެހިރާޖެ ކައިރިއަށް އާދީއްތަ ދުވަހު ވަނީ ވެއްޓިފަ އެވެ. އެމެރިކާގެ ޖައްވީ އިދާރާ ނާސާ އިން ބުނީ މިއީ ޗައިނާ އިން ޒިންމަދާރުކަމެއް ނެތި ކުރި ކަމެއް ކަމަށެވެ. މި ރޮކެޓް ބިމަށް ދަމައި ގަތީ ކީއްވެގެން ހެއްޔެވެ؟\nޖައްވުން ބިމަށް ވެއްޓޭ ގިނިހިލަ ފަަދަ ތަކެތި ދުނިޔޭގެ ވައިގެ ފަށަލައަށް ވަނުމާއެކު ރޯވެ އެވެ. މަދު މިންވަރެއް ނުވަތަ ކުޑަ އެތިކޮޅެއް ނޫނީ ބިމަކަށް ނުފޯރަ އެވެ. ވައިގެ ތެރޭގައި އަނދާހުލިވަނީ އެވެ.\nއިންޓަނޭޝަނަލް ސްޕޭސް ސްޓޭޝަނަށް ބޭނުންވާ ބައިތައް ނުވަތަ ސެޓެލައިޓް އުފުލުމުގައި ރޮކެޓްތައް ޖައްވަށް އަރަމުންދަނީ އެކި އުސްމިނުން އެކި ބައިތައް ދޫކުރަމުންމެވެ. އެއީ އެހިސާބުން އެބައިތަކުގެ ބޭނުންކެނޑުމުންނެވެ. މިގޮތަށް ދޫކުރާ ބައިތައް ދުނިޔޭގެ ވައިގެ ފަށަޅާގައި އަނދާހުލިވެ އެވެ. ބައެއް ފަހަރު ބާކީ އެތިކޮޅުތައް ފުންކަނޑަށް ވެއްޓި ގެއްލެ އެވެ. މަދު ފަހަރެއްގައި ނޫނީ މީހުން ދިރިއުޅޭ ސަރަހައްދަކަށް އޭގެ އަސަރެއްނުކުރެ އެވެ. އެހެން ނަމަވެސް ޖައްވީ ހަޔާތުގައި މިފަދަ ހާދިސާތައް ހިނގާފައި އެބަހުއްޓެވެ.\nޗައިނާއިން ޖައްވީ ސްޓޭޝަން ބިނާކުރުމަށް ބައިތައް އުފުލަނީ\nރޮކެޓް މޮޑިއުލް ބިމަށް ދަމައިގަތް ސަބަބު\nޗައިނާއިނާގެ "ލޯންގް މާޗް 5ބީ" މަރުކާގެ ރޮކެޓް މި ފަހަރު އޯބިޓާ ހިސާބަށް ދިއުމުގައި މިޕްރޮޓޮކޯލަށް އަމަކުކޮށްފައެއް ނުވެ އެވެ. މައިމޮޑިއުލް އޯބިޓަށް ވީއްލުމުގެ ކުރިން އުޅަނދުން ވަކިކޮށް ދޫކޮށްލަންޖެހޭ ބޫސްޓާ މޮޑިއުލްއާ އެކު ގޮސް އޯބިޓަަށް ވަނީ އެވެ.\nއޯބިޓްގެ އެހިސާބުގައި ދަތުރުކުރަންޖެހޭ ބާރުމިނުގައި ހިފަހައްޓައިނުލެވި ބިމަށް ދަމަންފެށުމުން ކުރިން ރާވާފައި އޮތް ގޮތާ ޚިލާފަށް ކޮންޓްރޯލް ގެއްލި ދުނިޔެއަށް މިސްރާބުޖެހީ އެވެ. އެހިސާބުން އެއެތިގަނޑު ވެއްޓޭނެ ތަނަކާ މެދު ސައެންސްވެރިންގެ މެދުގައި ނުތަނަވަސްކަން އުފެދި އާންމުން ސަމާލުކަމަށް ގެނައީ އެވެ.\nބިމަށް ދަމައިގަތުމުން ވެސް ކަންތައް ވާނެ ކަމަށް ތަޖުރިބާކާރުން ބުނީ ވަައިގެ ތެރޭގައި ބޮޑުބައި އަނދާ ހުލިވާނީ ކަމަށެވެ. މަދުމިންވަރެއް ދުނިޔެއަށް ވެއްޓުނު ނަމަވެސް ވެއްޓޭނީ ކަނޑަށް ކަމަށެވެ. މީހުން ދިރުއުޅޭ ސަރަހައްދަކަށް ވެއްޓުން ވަރަށް ނާދިރު ކަމަށެވެ.\nޗައިނާގެ ރޮކެޓް ލޯންގް މާޗް 5ބީ ބައިތައް ލޭބަލްކޮށްފައި\nޗައިނާ އިން މައުލޫމާތު އާންމުކުރީ ވަރަށް ފަހުން\nރޮކެޓްގެ ވެއްޓޭނެ ތަނަކާ ބެހޭ ގޮތުން ޗައިނާގެ ސްޕޭސް އެޑްމިނިސްޓްރޭޝަނުން މާގިނަ ވާހަކަތަކެއް ނުދައްކަ އެވެ. އެއްޗެކޭ ބުނީ ވެސް އާދީއްތަ ދުވަހު އެވެ. ބުނީ ރޮކެޓުން ވަކިވި ބައިތައް ދުނިޔޭގެ ވައިގެ ފަށަލާގައި މެޑިޓަރޭނިއަނާ ދިމާއިން ދަތުރުކުރަމުން ތިރިއަށް އެބަ އަންނަ ކަމަށެވެ. އަދި މެދުއިރުމައްޗާ ދިމާއިން ދިވެހިރާއްޖެއަށް މިސްރާބުޖަހައިފި ކަމަށެވެ. އެކަމަކު ވެސް ވެއްޓޭނީ ކޮންތަނަކަށް ކަމެއް ނުބުނެ އެވެ.\nއެމެރިކާއާ ރަޝިއާ ހިމޭނުން\nޗައިނާއިން ރޮކެޓް ބިމުން އުދުއްސާލި ހިސާބުން އެމެރިކާއާ ރަޝިއާއިން އެޓްރެކްކުރާނެ އެވެ. ދަތުރުކުރަމުންދާ ދުވެއްޔާއި މިސްރާބު އަދި ވާނުވާ ބަލާނެ އެވެ. ކޮންޓްރޯލް ގެއްލި ބިމަށް ދަމައިގަތް ހިސާބުން ވެސް، އެއެތިގަނޑު ވެއްޓޭނެ ހިސާބަކާއި ތަނެއް އަންދާޒާކޮށް ވަރަށް ބޮޑަށް ސީދާކުރާނެ އެވެ. ދިވެހިރާއްޖޭގެ ރަށަކަށް ނުވެއްޓޭނެކަން ޔަގީނާ ގާތަށް ދެނެގަންނާނެ އެވެ.\nއެމެރިކާގެ އެއާ ފޯސް ހަރަކާތްތެރިނުވީ ކީއްވެ\nއެމެރިކާއާ ޗައިނާގެ ވާދަވެރިކަން ހުރިހާ ދިމާއެއްގައި ވެސް ވަރަށް ބޮޑެވެ. ޗައިނާއަށް ނުކުރެވުނު ކަމެއް އެމެރިކާއިން ކޮށްފައި މެޑަލްޖަހާލުމަށް ވެސް އެމެރިކާ އެދޭނެ އެވެ. އެމެރިކާއިން އެއްޗެއް ނުބުނެ އެހާ މަޑުން އޮތީ ރޮކެޓްގެ ބައިތައް ވެއްޓޭނެ ތަނެއް ކަށަވަރުވާތީ ކަމަށް ބެލެވެ އެވެ. މީހުން ދިރިއުޅޭ ސަރަހަދައްކަށް ރޮކެޓް ވެއްޓޭނެ ކަމަށް ބެލެވުނު ނަމަ އެމެރިކާ އެއާ ފޯސްއިން ވައިގެ ތެރޭގައި އެބައިތައް ގޮއްވާލައި ހުލިކޮށްލީހެވެ. އެކަމަކު މިއީ އެއްވެސް އެއްވެސް ގައުމަކުން އަދި ހާމަކުރިި މައުމޫމާތެއް ނޫނެވެ.\nޗައިނާގެ ޖައްވީ ސްޓޭޝަން މުޅިން ފުރިހަމަވުމުން އޮންނާނެ ގޮތް\nނާސާއިން ނުރުހުން ޗައިނާއަށް\nނާސާއިން ބުނީ ޖައްވަށް ދަތުރުކުރާ ގައުމުތަކުން ތަންކޮޅެއް ޒިންމާދާރުވާ ޖެހިފައިވާ ކަމަށެވެ. ކޮންޓްރޯލްނުކުރެވޭ މޮޑިއުލްތައް ޖައްވަށް ފޮނުވައި އާންމު ޕްރޮޓޮކޯލް ދޫކޮށްލުމަކީ ބިރުބޮޑު ކަމެއް ކަމަށެވެ. ޗައިނާގެ ފަރާތުން މިފަދަ ކަންތައްތައް ތަންކޮޅެއް ގިނައިން ހިނގާ ކަމަށާއި ޖައްވަށް ފޮނުވާހާ ރޮކެޓެއް މީހުންގެ ބޮލަށް ވެއްޓުމަކީ މައްސަލައެއް ކަމަށެވެ. ނާސާއިން މިފުރުސަތު ބޭނުންކޮށްފައި ވަނީ ޗައިނާއިން ޖައްވުގައި ހޯދަމުން އަންން ކުރިއެރުންތަކަށް ހަސަދަފިލުވާލަން ލިބުނު ޗާންސެއް ގޮތުގަ އެވެ.\nނާސާ އެމެރިކާ ޗައިނާ + ރަޝިޔާ